REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Petnaesto vanredno zasedanje **(neredigovane neautorizovane)**

Narodne skupštine Republike Srbije

U Dvanaestom sazivu

01 Broj 06-2/2-22

11. januar 2022. godine

B e o g r a d

(Sednica je počela u 10 časova i 15 minuta. Predsedava Vladimir Orlić, potpredsednik Narodne skupštine.)

\*

\* \*

PREDSEDAVAJUĆI: Poštovane dame i gospodo narodni poslanici, otvaram sednicu Petnaestog vanrednog zasedanja Narodne skupštine Republike Srbije u Dvanaestom sazivu.

Na osnovu službene evidencije o prisutnosti narodnih poslanika, konstatujem da sednici prisustvuje 111 narodnih poslanika.

Radi utvrđivanja broja narodnih poslanika prisutnih u sali, molim narodne poslanike da ubace svoje kartice u poslaničke jedinice elektronskog sistema. Hvala.

Konstatujem da je, primenom elektronskog sistema za glasanje, utvrđeno da je u sali prisutno 136 narodnih poslanika, odnosno da su prisutna najmanje 84 narodna poslanika i postoje uslovi za rad Narodne skupštine.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287. Poslovnika?

Reč ima narodni poslanik Jahja Fehratović.

Izvolite.

JAHJA FEHRATOVIĆ: O ljudi, mi vas od jednog čoveka i jedne žene stvaramo i delimo vas na plemena i narode, da biste se međusobno upoznavali - Kuran, „surah džurat ae 13“. Služi čoveku na čast kada ostaje daleko od svađe, a svaki je ludak svadljiv - Biblija mudre izreke, 20. poglavlja.

Poštovani narodni poslanici, ovo sam izrekao kako bih još jednom kazao da mi narodi koji živimo u Republici Srbiji, verujući narodi težimo onome čime nas podučavaju naše vere, naši svetonazori, a to je da među nama bude mira, sloge i da među nama bude ljubavi, razumevanje i među nama bude onoga čemu nas podučavaju naše plemenite i časne vere.

Svaki onaj koji ne želi da poštuje ono što je o svetonazorima i Biblije i Kurana dužan je poštovati ono što je Ustavom i zakonima Republike Srbije. Ovo sam danas namerno kazao, jer imali smo događanja u Priboju, jednom od najlepših gradova u Republici Srbiji, gde je međunacionalni i međuverski život za primer celom regionu, gde je neko ko ne misli dobro ni Bošnjacima, ni Srbima hteo iznova da se priseća onoga što nas je odvelo u sunovrat devedesetih godina.

Naravno, i Bošnjaci i Srbi Priboja i politički predstavnici Bošnjaka i Srba Priboja su jednoglasno stali u odbranu mira, međusobnog poštovanja, suživota i vraćanja javnom redu i miru.

Ono što smo imali prethodnih dana jako je opasno. Jako je opasno iz razloga što je neko ko se zakleo da poštuje Ustav i zakone Republike Srbije, a u tom Ustavu stoji da su svi građani Republike Srbije, bez obzira na versku, nacionalnu i rasnu pripadnost jednaki i da se moraju poštovati njihova ljudska, njihova građanska, njihova manjinska i verska prava. To je nešto što se drznuo neko ko je zaklet da poštuje Ustav Republike Srbije i zakone Republike Srbije, da pokuša da ponizi.

Zato smo tražili od najznačajnijih instanci u Republici Srbiji da se preduzmu hitne akcije kako bi se svi oni koju sramote Republiku Srbiju, koji sramote policiju, graničnu policiju pre svega i koji pokušavaju na bilo koji način da unesu nemir među građane, hitno sankcionišu, suspenduju i odu tamo gde im je mesto, tj. u zatvore da odgovaraju za ono što su napravili.

Niko u ovoj državi nema ništa ni protiv Bošnjaka, ni protiv Srba, ali ima protiv onih izolovanih primera koji ne žele dobro ni Bošnjacima, ni Srbima, a posebno onih delova državnih organa kakva je policija, kakva je granična policija koja bi morala na najznačajniji način iskazivati toleranciju prama svakom građaninu.

Na tom graničnom prelazu u Uvcu, svakodnevno prolazi jako veliki broj ljudi i Bošnjaka, i Srba, i Bošnjaka iz Republike Srbije, i Bošnjaka iz Bosne i Hercegovine, i Srba i Republike Srbije, i Srba iz Bosne i Hercegovine i iz dijaspore i tako dalje. Ne može tamo više biti onaj koji izaziva nesreću 90-ih godina. Ne može tamo više biti onaj koji želi Novom Pazaru ono što se dogodilo u Vukovaru. Ne može biti tamo onaj koji želi Sjenici ono što se dogodilo u Srebrenici.

Odgovor koji je država dala je jasan, konkretan i direktan. Priboj jeste primer dizanja mrtvog grada, mrtvog grada u smislu industrije i to se tako mora nastaviti. Novi Pazar je primer gde će se u narednom periodu kao što je i do sada i dalje razvijati međuljudski odnosi i naravno težiti da se ljudima obezbede prave vrednosti za život, a to jeste da mogu u svome gradu, u svome mestu živeti od svoje zarade. Sjenica je primer gde će se u budućnosti i to vrlo brzo graditi škole, naučno-tehnološki parkovi i to jesu najbolji odgovori za sve one koji žele da naruše pravdu i pomirenje među Bošnjacima i Srbima.

Kao Bošnjak, kao narodni poslanik i kao građanin Republike Srbije još jednom odavde apelujem na sve da se vratimo onome što jeste suština našeg života, a to je da izgrađujemo međusobno poverenje, međusobnu ljubav i da izgrađujemo najbolje moguće odnose.

Ohrabruje i činjenica da će sutra u Priboju biti predsednik Republike Srbije, Aleksandar Vučić koji će svojim autoritetom i svim onim što bude trebalo odraditi da jednostavno nikada nikome ne padne na pamet da na bilo koji način ugrožava svoje sugrađane, a posebno ne one koji su u manjini, kao što su Bošnjaci u manjini u tom gradu, a posebno ne one koji predstavljaju reč božiju, a to su imami, to su džamije.

Zato još jednom odajem veliko priznanje i imamima u Priboju i džematlijama Islamskoj zajednici na odvažnosti, na snazi da prepoznaju ono što jeste istina, a istina je da svi građani Priboja bez obzira na veru i naciju jesu protiv ovih koji na bilo koji način žele da unište dostojanstvo svih ljudi. Hvala vam.

PREDSEDAVAJUĆI: Zahvaljujem.

Da li još neko želi da zatraži obaveštenje ili objašnjenje?

Reč ima narodni poslanik, Enis Imamović. Izvolite.

ENIS IMAMOVIĆ: Hvala vam predsedavajući.

Današnje svoje pitanje takođe upućujem na temu pretnji koje su u Priboju upućene bošnjačkom narodu i upućujem ih republičkom javnom tužilaštvu, ono se tiče upravo onih sve učestalijih i sve glasnijih pretnji koje možemo čuti u javnom prostoru. Ovo pitanje postavljam, ne zato što imamo neko preveliko poverenje u tužilaštvo, nego da skrenem pažnju kako toj instituciji, tako i građanima u Srbiji, ali i međunarodnoj javnosti koliko institucije u Srbiji ohrabruju i prećutno dozvoljavaju širenje, zastrašivanje i širenje nacionalne i verske mržnje i netrpeljivosti.

Nakon teških zločina koje su policiji i vojska činili nad bošnjačkim narodom u Sandžaku, uključujući i otmice, masovne otmice, granatiranje sela, policijske torture, među kojima su i zločini upravo počinjeni nad građanima, bošnjacima u Priboju. Mi svedočimo ponovnom porastu tih pretnji i ponovnom porastu i pojavi te bolesne svesti da je zločin dozvoljeno sredstvo za ostvarivanje nacionalnih i državnih interesa.

Svi ste videli snimak policajaca u Priboju kako pevaju pesme kojima se preti novim genocidom, novim ratnim zločinima nad Bošnjacima, nadam se da je i tužilaštvo pogledalo taj snimak i mi godinama ovde upozoravamo na ovakve pojave, nažalost, bez ikakve reakcije. Jedina razlika u tome jeste što su sada policajci snimili te pretnje i sami objavili.

Ranije su policajci štitili huligane koji su na sportskim manifestacijama uzvikivali ovakve parole, a danas su im se policajci pridružili u tome i tek nakon pritisaka javnosti, protiv ovih policajaca sa snimka pokrenut je nekakav disciplinski postupak. Nas taj disciplinski postupak ne zanima. Nas zanima krivična odgovornost.

Disciplinski postupak neka vodi ministar, onaj ministar koji ostavlja sveću ispod murala Ratku Mladiću u Beogradu.

Protiv svih policajaca koji su u Priboju pevali preteće pesme upućene bošnjačkom narodu, mora biti pokrenut krivični postupak i to za kršenje odredaba 317, 375, 387, Krivičnog zakonika Republike Srbije, za raspirivanje rasne, verske i nacionalne mržnje i netrpeljivosti, za organizovanje i podsticanje neorganizovanih izvršenja genocida, te javno odobravanje genocida i drugih ratnih zločina. Propisane kazne se kreću od tri meseca do 10 godina zatvora. Ove bezimene i blage disciplinske mere koje su najavljene protiv policajaca su zapravo i ohrabrile ove nove pretnje, tim disciplinskim postupcima i formiranje nekakvih komisija, negira se i umanjuje ozbiljnost ovog krivičnog dela, kažu – formirana je nekakva komisija. Kakva crna komisija za krivično delo?

Za krivično delo je tužilaštvo, sud i zatvor i ovo se pokušava predstaviti kao izolovan incident, zbog takve mlake reakcije, nakon samo nekoliko dana na Badnje veče u Priboju su takođe pevane pesme, grupa mladića sa bakljama je pevala pesme „Božić je, Božić je, pucaj u džamije“ i to se pokušava predstaviti kao delo pojedinca.

U Novom Pazaru je prvi put Božić proslavljen uz baklje i blokade puteva i nacionalističke performanse. Navijači su postali, navijači i baklje su postale glavne uloge. Ukoliko tužilaštvo ne reaguje u najhitnijem roku, Bošnjaci će internacionalizacijom ovog pitanja stvoriti stabilne mehanizme za svoj biološki opstanak u Sandžaku.

E, mi smo ranije tražili reakcije tužilaštva na ovakve i slične pojave i ranije smo tražili i upozoravali da se ovakve pesme pevaju i na veseljima i na sportskim manifestacijama. Nedostatak reakcije tužilaštva je ohrabrio i grafite i murale i nove pretnje i baklje huligana i nacionalističkih pesama i u Priboju i u Novom Pazaru.

I ovih dana čujemo kako će predsednik da poseti Priboj kako bi citiram: „ pokušao da zaustavi na razne međunacionalne tenzije u Priboju“, nazovimo to pravim imenom, nisu na razne nikakve međunacionalne tenzije u Priboju, narasle su pretnje bošnjačkom narodu, narasla su četnička orgijanja i najave novih genocida i kakve su to međunacionalne pretnje, kome su to Bošnjaci pretili.

Milioni dobrodošlih Srba, vekovima prolaze i dolaze kroz Novi Pazar, studiraju na našim univerzitetima, obilaze kulturno istorijske spomenike, kako bošnjačke, tako i srpske kulture.

Trguju poslovno sa našim privrednicima, i oni se smeju ovakvim vašim ponašanjem, i pravdanjem kako se u Novom Pazaru, tobože u ćevabdžinicama i burekdžinicima peva u Novom Pazaru. Pa smeju vam se i Srbi i Bošnjaci za to. Hvala.

PREDSEDAVAJUĆI: Reč ima narodni poslanik Radovan Arežina.

RADOVAN AREŽINA: Poštovani predsedavajući, uvaženo predsedništvo, koleginice i kolege narodni poslanici, građani Republike Srbije, Hristos se rodi.

Koristim ovu priliku da svim građanima i građankama čestitam i poželim srećnu 2022. godinu.

Moje današnje poslaničko pitanje odnosi se konkretno na Ministarstvo omladine i sporta. Svedoci smo ovih dana jedne tužne globalističke predstave koja se odigrava u Australiji, na žalost nekog demokratskog sveta, koji je sebe podrasto demokratskim vrednostima, u kojem je slobodan čovek najviša vrednost. Naš planetarno najpoznatiji sunarodnik Novak Nole Đoković, uoči Badnjeg dana, u Julijanskom kalendaru pritvoren je, da ne kažem utamničen od strane imigracionih Australijskih vlasti, i tokom Božićnih dana.

Reagovali su predsednik Republike Aleksandar Vučić, predsednica Vlade Ana Brnabić, predsednik Narodne Skupštine Ivica Dačić i drugi. Utisak je da Ministarstvo omladine i sporta nismo čuli onako kako to zaslužuje naš Novak Nole Đukanović, više puta najbolji igrač sveta, Evrope i naše Srbije, prvi reket sveta već nebrojeno nedelja uzastopno.

Ministarstvo za sport, Sportski savez Srbije i drugi, kao potpora našem sportu i sportistima, od strane države Srbije, koja sve više i više sredstava izdvaja za razvoj sveukupnog srpskog sporta, na prvoj stranici svojih agendi i obaveza, i to pod tačkom 1. imaju za zadatak zaštitu srpskih sportistkinja i sportista.

Zašto ste tihi dragi prijatelji, iz Ministarstva omladine i sporta, čudo je da se niste javili ili oglasili? Ali to nije smetalo Vijori Čitaku, takvoj političarki sa tzv. Kosova ili bolje rečeno vekovima i do dana današnjeg otimanog Kosova, da na vest o Novakovom medicinskom izuzeću, na svom tviter nalogu objavi aludirajući na Novaka, citat iz Orvelove životinjske farme „ Sve životinje su jednake, ali neke su jednakije od drugih“, ne shvatajući da od brzine i posebno zle namere, vređa sportiste celog sveta, što pre da uvredi i zapljune najboljeg na svetu i to Srbina iz Zvečana, sa srpskog KiM, Novaka Noleta Đokovića.

Džordž Orvel, ostavio je još misli za razmišljanje čovečanstvu, jedno od njih kaže, u svetu gde je sve obmana pričati istinu je revolucionarni čin, Vijora Čitaku i svi njeni saprati ovih dana sa svih strana, treba baš to da znate, naš Nole priča, igra i živi istinu.

Nole Đoković uvek i bezrezervno podržava i navija za sportiste nekadašnjeg SFRJ i kada se god takmiče protiv bilo koga drugog iz sveta, a da nije iz Srbije. I po tome je dosledni naslednik legende šampiona Mate Parlova.

Nole je prototip reči našeg Patrijarha Porfirija, koji je u ovoj Skupštini prvi citirao Rahmetli Efendi Zukorlić – ne možeš biti svetski, ako nisi svoj. Novak je prvo svoj, pa naš i tako nadasve svetski.

Sa neizmernim poštovanjem želim da se zahvalim sudiji Entoniju Keliju, na presudi kojom je vratio vizu Novaku i time spasio demokratski obraz Australije.

Predlažem Vladi Republike Srbije da prigodno odlikuje sudiju Kelija, reči sudije Entoni Kelija tužiocu – šta je ovaj čovek, misleći na Noleta Đokovića, više mogao da uradi?

Ovo su reči koje neki mogu da upute sami sebi i da se ozbiljno zapitaju. Sportistkinjama i sportistima Srbije želim uspešnu 2022. godinu, Novaku Đokoviću da upiše 10. Grend Slem na Australijan Openu, a posebno mi je zadovoljstvo da u ime svih nas ovde prisutnih našem kolegi narodnom poslaniku Ratku Nikoliću, direktoru Rukometne reprezentacije Srbije, da sa našom reprezentacijom, ostvari najbolji mogući rezultat na Evropskom prvenstvu koje se u narednom periodu održava u Mađarskoj i Slovačkoj, i živeo srpski sport i da nas raduje u ovoj godini što više. Hvala.

PREDSEDAVAJUĆI: Reč ima narodni poslanik Aleksandar Marković.

ALEKSANDAR MARKOVIĆ: Zahvaljujem, predsedavajući.

Žao mi je što prethodni govornik, zapravo, govornik pre gospodina Arežine nije imao strpljenja, već je odmah nakon što je prosuo gomilu gluposti i besmislica pobegao iz sale, ali to je već njegov običaj i manir.

Zbog građana želim da kažem da ne postoji državni organ, ne postoji funkcioner države Srbije koji nije osudio skandalozno ponašanje i događaje iz Priboja. Ne postoji ni jedan pristojan čovek u Srbiji kome nije bilo teško da gleda onaj snimak i koji nije osudio onako ponašanje.

Predsednik Republike Srbije Aleksandar Vučić će sutra boraviti u Priboju, gde će, po ko zna koji put još jednom poručiti da je država Srbija država srpskog naroda, ali i svih građana koji u njoj žive i da smo svi apsolutno ravnopravni, jednaki i da je državi Srbiji stalo do Bošnjaka.

Kada to kažem mislim na najbolji mogući način da je stalo do svih njenih građana i, naravno Bošnjaka iz tog dela Srbije i na taj način ću uticati na smanjenje rastućih međunacionalnih tenzija.

Samo oni koji od toga vide neku šansu da ostvare neku političku korist, samo oni potenciraju to kao temu i ne prihvataju ovakve argumente.

Dame i gospodo narodni poslanici, današnje poslaničko pitanje postavljam Vladi Republike Srbije, odnosno predsedniku Vlade gospođi Ani Brnabić. Odnosi se na tzv. proteste i blokade saobraćaja koji se poslednjih nedelja organizuju po Srbiji, a pogotovo zbog najava da će se to nastaviti, pa čak i radikalizovati.

Dakle, šta će država Srbija preduzeti da zaštiti ogromnu većinu građana Srbije od terora apsolutne, ali vrlo agresivne manjine u Srbiji, blokiranjem puteva ključnih saobraćajnica, autoputeva itd.

Zašto ovo pitam? Zato što je danas apsolutno svakom u Srbiji jasno da su ovo čisto politički protesti, da nemaju nikakve veze ni sa ekologijom, ni sa Zelenom agendom, ni sa brigom o životnoj sredini, ni sa famoznim „Rio Tintom“, već se organizuju isključivo i jedino u dnevno političke svrhe sa jednim jedinim ciljem, a to je rušenje Aleksandra Vučića.

To je sad već svima jasno u Srbiji, ako je iko imao ikakvih nedoumica u tom smislu, jer kako objasniti činjenicu da smo im apsolutno sve, ali baš sve zahteve ispunili, što je, između ostalog potvrdio i onaj Savo Manojlović koji je organizator tih protesta, ili jedan od organizatora, i oni uprkos tome i dalje insistiraju i nastavljaju sa protestima, pogotovo ako imamo u vidu da ova grupa tih lažnih ekologa, taj Ćuta i ostali ni ne postavljaju nove zahteve.

Znamo i mi da je nervoza kod njih velika zbog predstojećih izbora i da je sada na delu takmičenje ko će od njih imati primat na tom delu opozicione političke scene i to je sve u redu, ali ne mogu građani Srbiji da ispaštaju zbog njihovih bolesnih političkih ambicija.

Dakle, sve to govori da ovde nije u pitanju nikakva briga za ekologiju, nikakva briga za očuvanje životne sredine već su ovi protesti isključivo politički motivisani. Da se razumemo svako u Srbiji ima pravo da protestvuje. Dakle, svako može da protestvuje, svako u Srbiji ima pravo na ispoljavanje svog političkog stava, ali u skladu sa zakonom i Ustavom ove zemlje.

Čak, i ovi lažni ekolozi i taj Ćuta i Zelenović i svi ostali i oni imaju pravo, pa čak i na političke proteste i to je sve legitimno, ali nemojte se onda kriti iza nekakve ekologije. Izađite i recite – mi smo protiv Aleksandra Vučića. Mi želimo da dođemo na vlast u Srbiju zajedno sa Đilasom, Lutovcem, Jeremićem i svima ostalima. Sve je to legitimno, ali što se krijete iza ekologije. Dakle, izađite i recite, pa da vidimo koliko će građana Srbije da vas podrži u tome.

Oni znaju da u tom slučaju nemaju apsolutno nikakve šanse, pa onda i ne pokušavaju da se sakriju iza nekakvih ekoloških i nevladinih organizacija itd, sa ciljem da prevare birače u Srbiji.

Sada se nalazimo, predsedavajući, u jednoj da kažem šizofrenoj situaciji, a to je da oni koji su direktno odgovorni za dovođenje, za sve probleme vezane za „Rio Tinto“. Dakle, oni koji su direktno doveli „Rio Tinto“ u Srbiju danas protestvuju protiv „Rio Tinta“. Kakve veze SNS ima sa „Rio Tintom“? Kakve veze Aleksandar Vučić ima sa „Rio Tintom“? Svi važni dogovori, sve ključne odluke, vezane za Rio Tinto donete su u periodu od 2004. do 2012. godine. Ko je bio na vlasti tada? Aleksandar Vučić ili neki drugi?

Dakle, isti oni koji danas protestvuju protiv Rio Tinta pokušavajući da ušićare neki politički poen i to građani Srbije treba da znaju. Ali dobro, da ako pustimo licemerje njihovo na stranu, evo, protestujte, protestujte do mile volje, ali u skladu sa zakonom. Ali, ne možeš da blokiraš autoput, ne možeš da blokiraš vitalne međunarodne saobraćajnice, ne možeš da zakočiš život u Srbiji, ne možeš da maltretiraš građane, ne možeš da kršiš zakone Republike Srbije.

Ono što je posebno opasno to su najave da će se ti protesti radikalizovati, pa sad vidimo da nam prete paralisanjem Srbije, čak nasiljem, čak blokadom granica, verovali ili ne, čak i blokadom državne granice. Zato apelujem na Vladu Srbije, Ministarstvo unutrašnjih poslova, sve nadležne organe, da se spreče bilo kakvi izlivi nasilja i da se prestane sa maltretiranjem građana od strane ovih lažnih ekologa.

Zahvaljujem.

PREDSEDAVAJUĆI: Hvala, gospodine Markoviću.

Pošto se biše ne javlja za reč sada, nastavljamo sa radom.

Obaveštavam vas da su sprečeni da sednici prisustvuju sledeći narodni poslanici: Josip Broz, Ratko Nikolić, Justina Pupin Košćal, Jelena Mihailović.

Saglasno članu 86. stav 2. Poslovnika Narodne skupštine, obaveštavam vas da je ova sednica sazvana u roku kraćem od roka utvrđenog u članu 86. stav 1. Poslovnika Narodne skupštine, zbog potrebe da Narodna skupština što pre razmotri Predlog zakona iz dnevnog reda određenog u Zahtevu Vlade.

Poštovane dame i gospodo narodni poslanici, uz saziv sednice Petnaestog vanrednog zasedanja Narodne skupštine Republike Srbije u Dvanaestom sazivu, koja je sazvana na Zahtev Vlade, saglasno članu 106. stav 3. Ustava Republike Srbije, članu 48. stav 3. Zakona o Narodnoj skupštini i članu 249. Poslovnika Narodne skupštine, dostavljen vam je Zahtev za održavanje vanrednog zasedanja Narodne skupštine Republike Srbije sa određenim dnevnim redom sadržanim u tom Zahtevu.

Za sednicu Petnaestog vanrednog zasedanja Narodne skupštine Republike Srbije u Dvanaestom sazivu, određen je sledeći

D n e v n i r e d:

1. Predlog zakona o Privremenom registru državljana Republike Srbije od 16 do 29 godina kojima se uplaćuje novčana pomoć za ublažavanje posledica pandemije bolesti COVID-19 izazvane virusom SARS-CoV-2, koji je podnela Vlada.

Prelazimo na rad po dnevnom redu.

Saglasno članu 90. stav 1. Poslovnika Narodne skupštine, obaveštavam vas da su pozvani da sednici prisustvuju: Siniša Mali, ministar finansija, koga ovom prilikom pozdravljam, Tatjana Matić, ministar trgovine, turizma i telekomunikacija, Slavica Savičić, državni sekretar u Ministarstvu finansija, Sonja Talijan, pomoćnik ministra finansija i Vladimir Pejičić, načelnik u Ministarstvu finansija.

Molim poslaničke grupe, ukoliko to već nisu učinile, da odmah podnesu prijave za reč sa redosledom narodnih poslanika.

Koristim priliku da vas obavestim da ćemo danas raditi bez pauze i plan je da sa radom završimo oko 16.00 časova.

Saglasno članu 157. stav 1. Poslovnika Narodne skupštine otvaram načelni pretres o Predlogu zakona o Privremenom registru državljana Republike Srbije od 16 do 29 godina, kojima se uplaćuje novčana pomoć za ublažavanje posledica pandemije bolesti COVID-19 izazvane virusom SARS-CoV-2.

Reč ima ministar Siniša Mali.

Izvolite.

SINIŠA MALI: Zahvaljujem.

Uvaženi predsedavajući Narodne skupštine Republike Srbije, poštovani narodni poslanici, poštovani građani Republike Srbije, najpre da vam poželim sve najbolje vama i vašim porodicama u 2022. godini.

Danas je pred vama jedan veoma važan zakon, zakon koji omogućava isplatu 100 evra u dinarskoj protivvrednosti za sve državljane Republike Srbije sa navršenih 19 do navršenih 29 godina.

Ovo je deo Programa da se umanje negativne posledice COVIDA-19, dakle, pandemije koja je izazvana korona virusom i da pomognemo i ovu kategoriju građana Srbije.

Ono što je posebno važno da naglasim, dakle, kriterijumi za prijavljivanje su takvi da se prijavljuju svi oni koji imaju navršenih 16 godina i navršenih 29 godina. Dakle, veoma jasan kriterijum i to na dan objavljivanja ovog zakona.

Bila su to pitanja i na mom instagram profilu, pa sam samo želeo na ovaj način da to odmah razjasnimo.

Ono što je veoma važno, dakle, sam proces prijavljivanja je veoma jednostavan, veoma lak, dakle, broj lične karte, JMBG i izbor računa u banci u kojoj želite da primite 100 evra. Ukoliko to lice nema račun u banci, dakle, bira samo naziv banke, a onda ćemo mi u njegovo ime otvoriti račun u toj banci i on će sa svojim ličnim dokumentom biti u mogućnosti da taj novac podigne.

Dakle, još jedna veoma važna mera kojom pokazujemo ne samo snagu naših javnih finansija, nego i brigu o onima za koje smatramo da im je naša pomoć i naša briga najpotrebnija.

Takođe ću iskoristiti priliku da vas podsetim da ćemo u petak 14. januara na račune svih zdravstvenih radnika uplatiti 10.000 dinara. Dakle, još jedna vrsta pomoći i rekao bih, lep početak 2022. godine. A, ono što čeka naše najstarije sugrađane, dakle, naše penzionere, 10. februara na račune svih naših penzionera uplatićemo 20.000 dinara, kako bi i dodatno ublažili negativne posledice Kovida 19.

Dakle, 14. januara imamo isplatu 10.000 dinara na račune svih zdravstvenih radnika, 15. kreće prijava za 100 evra i traje do 30. januara, 1, 2. i 3. februara isplaćujemo tih 100 evra i 10. februara isplaćujemo 20.000 dinara na račune svih naših najstarijih sugrađana.

Dve su stvari koje još želim da podelim sa vama i da vas podsetim. Dakle, od 1. januara povećane su penzije za 5,5% shodno švajcarskoj formuli, takođe, povećana je minimalna cena rada za čak 9,4%. Po prvi put nam minimalna zarada ide na 300 evra, preko 35.000 dinara i, takođe, povećane su plate u javnom sektoru između 7% i 8%, negde u proseku 7,4%.

Dakle, prve penzije januarske, prve plate, prve minimalne zarade koje se isplaćuju po osnovu ovih povećanih kriterijuma biće isplaćene početkom februara i to je još jedan znak da ispunjavamo obećanja koja smo dali i u dinar i u dan i da vodimo računa o životnom standardu građana Srbije.

Za kraj, ono što bih želeo da vas podsetim i da čestitam svima vama, da čestitam i građanima Srbije, dakle, po fleš proceni za 2021. godinu stopa rasta naše ekonomije bila je 7,5%, sa minus koma devet, koju smo imali 2020. godine. Ako pogledamo te dve godine kumulativno, to je 6,5%, to je posle Irske najviša stopa rasta ekonomije u Evropi. Dakle, Srbija pobeđuje u doba najveće pandemije, u doba najveće ekonomske krize.

Dakle, budžete koje ste vi izglasali, način na koji smo se borili za povećanje plata, povećanje penzija, za nikada veće kapitalne investicije, imale su i dale su svoj rezultat upravo u izuzetno visokoj, kažem, najvećoj stopi rasta za Republiku Srbiju tokom ove dve pandemijske godine.

To je veoma važna vest, pri čemu smo, hoću to da naglasim, uprkos ogromnoj pomoći, kada saberemo prvi, drugi, treći paket pomoći, kada saberemo ovaj novac koji ćemo dati i za zdravstvene radnike, koji ćemo dati i za penzionere, ovih 100 evra koji ćemo isplatiti našim mladima, kada sve to saberemo, ukupna pomoć koju je Republika Srbija dala da pomogne građane i da pomogne privredu u protekle dve godine iznosi 8,7 milijardi evra, 18% našeg BDP-a. Dakle, ogromna cifra, ali upravo cifra koja pokazuje snagu naše ekonomije, stabilnost naših javnih finansija i odgovornost naše politike, politike koja je usmerena ka tome da pomognemo onima kojima je naša pomoć najpotrebnija.

Nadam se da ćete u danu za glasanje podržati ovaj zakon. Ovo je lepa vest za naše mlade, lepa vest i za tu kategoriju građana Srbije. Mi ćemo i to obećanje koje smo dali, naravno, ispuniti.

Ostajem vam na raspolaganju ukoliko imate dodatnih pitanja. Hvala puno.

PREDSEDAVAJUĆI: Hvala, gospodine ministre, na obrazloženju zaista izvanrednog predloga zakona.

Reč imaju izvestioci nadležnih skupštinskih odbora.

Reč ima predsednica Odbora za finansije, republički budžet i kontrolu trošenja javnih sredstava, dr Aleksandra Tomić. Izvolite.

ALEKSANDRA TOMIĆ: Uvaženi predsedavajući, poštovani ministre, kolege poslanici, danas smo na Odboru razmatrali ovaj Predlog zakona.

Ono što mislim da je bilo od izuzetnog interesovanja za mlade ljude, u stvari, definicija zakona, šta znači od 16 do 29 godina. S obzirom da će proći određeno vreme kada će stupiti na snagu ovaj zakon, od dana stupanja na snagu svako ko od tog trenutka ima navršenih 16 godina, ima pravo na ovu pomoć države i onaj ko ima 29 godina i 364 dana.

Zašto je to tako? Zato što po Zakonu o podršci porodici zakonodavstvo ovako definiše od 16 do 29 godina, a pravo u stvari je mnogo šire i obuhvata milion i 40 do milion i 50 hiljada potencijalnih mladih ljudi koji shodno tome da li će se prijaviti ili ne za ovu pomoć imaju pravo i mogućnost da ovako ciljanu pomoć dobiju od države.

Mislim da je od velikog značaja ova informacija i ovaj predlog zakona, što daje jedan veliki optimizam ne samo ljudima za koje znamo da su ciljne grupe u društvu budžetom definisana i pomoć koja će ići u februaru mesecu, već i najzad mladi dobijaju jedan fokus i status u društvu, gde su prepoznati kao jedna ciljna grupa na kojoj država posvećuje posebnu pažnju.

Ja ću kada budem predstavnik naše poslaničke grupe, kada budem izlagala kao ovlašćeni predstavnik reći koje su to još mere koje je država dala pored ovih 100 evra pomoći za sprečavanje štetnih uticaja Kovida19 i pandemije. To je pokazatelj, u stvari, da država misli o budućnosti Srbije i nama je to od velikog značaja, da ovde u plenumu kažemo ko sve ima pravo na ovakav vid pomoći, a to je, u stvari, potencijalni mlad čovek koji treba da se prijavi od 15. do 30. januara na portal koji je država omogućila.

Nama je kao članovima Odbora za finansije bilo veliko zadovoljstvo da danas razgovaramo o ovome zakonu. Verujte mi da rasprava nije završena u kratkom roku, upravo zbog ovoga da znamo da odgovorimo svim mladim ljudima koji nas pitaju kao članove Odbora i narodne poslanike da li i ko i koliko ima pravo, na koji način da aplicira za ova sredstva.

Stoga vam se zaista zahvaljujemo što ste sa prvim zakonom ovde u novoj godini došli sa ovako optimističnim predlogom. Hvala.

PREDSEDAVAJUĆI (Stefan Krkobabić): Zahvaljujem.

Prelazimo na ovlašćene predstavnike i predsednike poslaničkih klubova.

Prvi na spisku je uvaženi narodni poslanik predstavnik Stranke pravde i pomirenja i USS, gospodin Samir Tandir.

SAMIR TANDIR: Poštovani potpredsedniče Narodne skupštine, koleginice i kolege narodni poslanici, poštovani ministre, građanke i građani, pre nego što počnem da govorim o današnjem predlogu dnevnog reda, odnosno zakonu koji je jako bitan i važan za sve naše građanke i građane, takođe, obzirom da sam poslanik Bošnjak koji dolazi iz Sandžaka, koji dolazi iz Polimlja, želim da govorim o incidentu koji se desio u opštini Priboj.

Ono što je jako važno i što moramo svi, bez obzira na stranačku, versku i nacionalnu pripadnost da primetimo jeste da odamo priznanje predsedniku Republike Srbije Aleksandru Vučiću, koji je brzo reagovao, osudio incidente i koji će sutra biti u Priboju.

To je dokaz da ono što je predsednik više puta izrekao, da država Srbija pripada svim građanima, i Bošnjacima i Srbima i Mađarima i Romima, svim građankama i građanima koji ovde žive, da se to dokazuje i u praksi. Incident je jako mučan i nedvosmisleno treba svi da ga osudimo. Oni ljudi koji čine loša dela, koji pozivaju na ubistva, na paljenje verskih objekata, koji veličaju zločin, po meni, nemaju ni veru ni naciju i nemaju pravo da se kriju ni iza vere, ni iza nacije, ni iza službe u kojoj rade. Oni imaju svoje vlastito ime i prezime i treba da odgovaraju za sve ono što su učinili.

Nećemo i ne smemo dozvoliti bilo kakve izlive međunacionalne netrpeljivosti, jer to nije Priboj. Priboj je jedan od najlepših gradova u našoj zemlji, gde vekovima u skladu i harmoniji žive pripadnici bošnjačkog i srpskog naroda. I ne smemo više nikada dozvoliti da oni koji ne misle kao što većina Pribojaca i nas, građanki i građana u Republici Srbiji misle, da njihovo mišljenje i ponašanje dođe do izražaja i da oni budu dominantni. Zato smo mi pravna država, zato se borimo protiv kriminala o korupcije, zato se borimo protiv zla i zločina.

Čitao sam izveštaje, pokrenut je disciplinski postupak protiv izvršilaca i izveštaj prosleđen nadležnom tužilaštvu. Da ne bi bilo nikakvog politikanstva, pokušaja zarađivanja nekakvih jeftinih političkih poena na ovom slučaju, očekujem da tužilaštvo hitro reaguje i da izgrednike kazni, tako da više nikad i nikom ne padne napamet, bez obzira na veru, naciju i partijsku pripadnost, da vređa bilo koga. Svako ima pravo da u skladu sa Ustavom i zakonom iznosi svoje političke stavove, ali niko nema pravo da bilo kome preti, da bilo koga vređa ili da veliča zlo i zločin.

Takođe, identifikovan je mladić koji je pozivao na pucanje u džamiju i takođe je o tome obavešteno nadležno tužilaštvo. Akcenat i u jednom i u drugom slučaju je na tužilaštvu i ja ću zaista, kao i sve kolege i javnost, pratiti postupak tužilaštva. Očekujem da oni hitno reaguju, da sud donese presudu i da se stavi tačka na ovaj incident i ovaj nemili događaj.

Hoću da odam priznanje i opštinskom rukovodstvu u Priboju, narodnom poslaniku Krstu Janjuševiću i predsedniku opštine Lazaru Rvoviću, koji su u nedelju razgovarali sa predstavnicima islamske zajednice, sa predstavnicima svih relevantnih bošnjačkih stranaka u Priboju i poslali jednu poruku mira, tolerancije, sigurnosti i razumevanja. Ja mislim da je to zaista pravo lice i Priboja i sve izjave koje smo čuli sa tog sastanka, iako akteri koji predstavljaju i srpske stranke i bošnjačke, nisu u jednoj stranci, već predstavljaju svoje stranke, su bili jedinstveni u osudi ovog gnusnog čina i jedinstveni da je Priboj jedna sredina koja baštini međuetnički i međukonfesionalni sklad i da tako treba nastaviti.

Sjenica svakako, ako Bog da, neće biti nova Srebrenica, to je predsednik Aleksandar Vučić i rekao kada je bio u Sjenici, da će Sjenica biti opština koja ima najbolju školu u Republici Srbiji. U ovoj budžetskoj godini je predviđeno osam miliona evra za izgradnju najsavremenije osnovne škole u Sjenici.

Ja očekujem da deo zemlje odakle ja dolazim, znači, sandžačke opštine, Sandžak, da izgradnjom auto-puta zaista bude mesto gde će početi da dolaze velike strane kompanije i gde ćemo rešiti sve izazove sa kojima se suočavamo, a prvenstveno iseljavanje naših ljudi, i Bošnjaka i Srba, i da više nikada nećemo govoriti o ovim temama koje zaista pokušavaju da destabilišu našu zemlju i uznemiravaju građane i bošnjačke i srpske nacionalnosti, ali verujem i sve one koji ne žive u tom delu naše zemlje.

Zato je jako važna poruka predsednika Vučića, zato je jako važno što će predsednik Vučić sutra biti u Priboju i to je nešto, apsolutno sam siguran, što svaka građanka i građanin očekuju od predsednika svoje zemlje. To je još jedan dokaz da zaista na čelu ove zemlje imamo državnika koji svojim ponašanjem uliva poverenje u sve građanke i građane, bez obzira na veru i na naciju.

Takođe, hoću da podsetim da u skorijoj prošlosti nismo imali takvo ponašanje od najvećih predstavnika države. Podsetiću vas da je predsednik Boris Tadić 2010. godine poslao specijalnu jedinicu žandarmerije da ona otme objekat islamske zajednice i da se fizički obračuna sa predstavnicima islamske zajednice, odnosno imamima. Tako je bilo 2010. godine, a sada vidimo kako je. Neka svako uporedi i neka stavi ruku na srce i neka kaže da li je tada bilo bolje ili da li je sada?

Naravno, ništa nije idealno. Mi zaista svakodnevno, i zato imamo danas ovo zasedanje, nastojimo da demokratski pluralizam i demokratsko društvo unapredimo i ja hoću da odam priznanje svim narodnim poslanicima, koleginicama i kolegama koje su danas ovde. Zaista, izuzetno je teško vreme, svi smo dugo putovali, ali, bez obzira što je kijamet napolju, što putevi nisu prohodni, hoću da uputim kritiku nadležnim organima kada je u pitanju održavanje magistralnih puteva i auto-puteva.

Danas smo tu zbog građanki i građana, jer je na dnevnom redu jedan jako važan zakon - podrška mladima od 16 do 29 godina u iznosu od 100 evra. Možda će neko reći da je to mali i simboličan iznos. Ja mislim da je to jako važna podrška, i u finansijskom smislu, ali i u simboličkom smislu. Jer, mladi ljudi znaju da njihova zemlja, da njihova država brine o njima.

Možemo da uporedimo i pre deset godina kako je bilo i da li su tadašnje vlade i tadašnje vlasti brinule tako o mladim naraštajima ili o penzionerima. Hoću da pozdravim, ministar finansija je danas tu, imamo povećanje plata u javnom sektoru, imamo od 1. januara povećanje penzija, imamo dodatak u iznosu od 10.000 dinara zdravstvenim radnicima koji su heroji borbe protiv pandemije i 20.000 za naše penzionere koji će biti uplaćeni od 1. februara.

Paket ekonomske pomoći do dana današnjeg iznosi preko osam milijardi evra. Sve to ne bi bilo moguće da nismo imali privredni rast u prošloj godini od 7,5% i u ovoj godini najavljeni privredni rast od 4,5%. To je dokaz, nije situacija idealna, to je dokaz da se krećemo u pravom smeru, da svakodnevno radimo i mi kao parlament i Vlada i druge institucije u ovoj zemlji.

Ko god misli da može više da da podrške, jer su se neki kada sam prošli put govorio o podršci od 20 evra ismejavali sa tim - pa šta to znači? Slobodno, niko ne brani ni jednoj lokalnoj samoupravi ako ima dovoljno sredstava da ona da neku veću pomoć građanima.

Ovo je nešto što svakako treba da podržimo i iz tog razloga ćemo danas, stranka Pravde i pomirenja i Ujedinjena seljačka stranka, glasati za ovaj Predlog zakona. Hvala.

PREDSEDAVAJUĆI: Zahvaljujem uvaženom narodnom poslaniku, Samiru Tandiru.

Sledeći je uvaženi narodni poslanik i predstavnik poslaničkog klupa Jedinstvena Srbija, Života Starčević. Izvolite.

ŽIVOTA STARČEVIĆ: Poštovani predsedavajući, poštovani ministre, dame i gospodo narodni poslanici, želim odmah na početku svima vama, naravno i građanima Srbije, da poželim srećnu novu 2022. godinu.

Prvo zasedanje, prvo vanredno zasedanje ove godine je sa jednom lepom temom. Danas raspravljamo o Predlogu zakona o privremenom registru državljana Republike Srbije od 16 do 29 godina kojima se uplaćuje novčana pomoć za ublažavanje posledica Kovid-19.

Već više puta u poslednjih godinu i po dana donosilo smo slične zakone kojima se pružala dodatna podrška građanima i privrednim subjektima u Republici Srbiji usled posledica pandemije Kovid-19.

Pandemija korona virusa u poslednje dve godine dovela je do ekonomske krize svetskih razmera, do velikog pada aktivnosti svuda u svetu, do svetske energetske krize. Povećan je i obim zaduživanja država i smanjen je, na kraju krajeva, životni standard većine stanovnika naše planete. Ta kriza se nastavlja i dalje i možemo samo da se nadamo da će ovo rapidno širenje Omikron virusa biti ujedno i poslednji talas i da će svet uspeti da se izbori sa ovim nevidljivim neprijateljem.

Gde je u svemu tome u poslednje dve godine naša lepa Srbija? Borili smo se, činili smo sve, pa, između ostalog, i zahvaljujući merama štednje u prethodnom periodu i merama fiskalne konsolidacije srpska kasa je mogla da izdrži pritisak posledica korona virusa. Uspeli smo da očuvamo proizvodne kapacitete, uspeli smo da sačuvamo radna mesta, da održimo nivo zaduženosti države ispod nivoa Mastrihta, da ostvarimo privredni rast od 7,5% u prethodnoj, 2021. godini. Čak smo upeli i da povećamo i minimalnu zaradu na 300 evra, kako ste rekli ministre, i prosečnu platu da dovedemo do nivoa od 600 evra. Uspeli smo da povećamo iznos penzija po švajcarskoj formuli i da pružimo adekvatnu pomoć privredi i građanima i da u vreme energetske krize u čitavom svetu imamo stabilnu energetsku situaciju, da nivo zaposlenosti danas bude ispod nivoa zaposlenosti pre pandemije korona virusa.

Uspeli smo, ministre, za ovu 2022. godinu da isplaniramo, ali i da izglasamo budžet, koji ne samo da je investicioni i razvojni, već planira i dodatno smanjenje zaduženosti naše države.

Naravno, uspeli smo, i to je jako važno, da u 2022. godini ostanemo lider u direktnim stranim investicijama koje su u 2021. godini iznosile 3,9 milijarde evra.

Kada smo već, gospodine ministre, kod stranih investicija želeo bih da vas informišem da upravo u ovom trenutku dok mi ovde razgovaramo, Dragan Marković palma, lider JS, narodni poslanik i predsednik Skupštine grada Jagodine sa direktorima nemačke kompanije „Fišer“ koji su prošle godine otvorili fabriku „Fišer automobil“ Jagodini za proizvodnju delova za „Mercedes“ i „BMV“. Ti razgovori koji se sada upravo vode jesu na temu otvaranja nove, druge fabrike ove kompanije, „Fišer“, takođe u Jagodini, koja će proizvoditi šrafovsku robu i različite vrste industrijskih i građevinskih tiplova, po čemu je ova kompanija najpoznatija u svetu. Ta druga, nova fabrika nemačke kompanije „Fišer“ zaposliće novih 600 radnika, novih 600 mladih ljudi.

Sve ovo što sam naveo uspeli smo zahvaljujući, između ostalog, i sprovođenjem tri paketa državne pomoći koji su bili u iznosu od osam milijardi evra, koji su obuhvatili pomoć privredi, građanima, i to svim kategorijama stanovništva, zaposlenima i nezaposlenima, penzionerima i danas mladim ljudima.

Mladi ljudi od 16 do 29 godina ili su učenici ili studiraju ili su na početku svoje radne karijere i svakako im je svaka vrsta podrške i pomoći neophodna i dobrodošla.

Danas govorimo o privremenom registru mladih ljudi kojima ćemo dati pomoć u iznosu od 100 evra. To je nama iz JS posebno značajno jer su mladi za JS zakon. To pokazujemo već dugi niz godina unazad, kako svojim delovanjem u parlamentu, tako i svojim delovanjem u sredinama u kojima su nam građani dali poverenje.

Da su mladi za JS zakon govore tradicionalna putovanja studenata u Beč koje grad Jagodina organizuje za studente koji studiraju na fakultetima u Jagodini i za Jagodince koji studiraju na univerzitetima u Beogradu, Kragujevcu i Nišu. To radimo kako bi naši studenti videli kako se živi i studira u jednom gradu koji je više puta proglašavan mestom najboljim za život, ali vodimo ih da im pokažemo da tamo radnim danom posle 10 časova uveče ulice su puste i prazne jer se radi, a samim tim rano leže i odmara.

Vodimo ih da vide Univerzitet u Beču, da vide da taj Univerzitet jeste dobar, ali da mogu da kažu i da naši univerziteti nisu ništa slabiji.

Dragan Marković Palma je više puta naglasio da želi da naši mladi odu, vide svet, ali da se vrate i da žive i da rade u našoj zemlji.

Kao što je rekao Ludvik Bor – želite li zavoleti i upoznati svoju otadžbinu, pođite u tuđe zemlje. To je politika za koju se zalažemo, koju sprovodimo i koju podržavamo. Briga za mlade je što svake godine već godinama unazad učenike četvrtog o i osmog razreda osnovne škole, kao i učenike završnih razreda srednje škole vodimo besplatno o trošku grada Jagodine na more. Često kada sretnemo i pitamo te mlade ljude koliko puta su uopšte bili na moru oni kažu tri puta, u četvrtom, osmom i na kraju srednje škole.

Briga za mlade je i to što imamo najnižu cenu vrtića u Srbiji. Briga za mlade je i to što od 2004. godine vodimo upornu i temeljnu pronatalitetnu politiku zbog čega svake godine Jagodina upisuje po jedno odeljenje đaka prvaka više. Briga za mlade je i to što uveli besplatan prevoz u početku upravo za mlade, za đake i za penzionere, a kasnije i za sve građane grada Jagodina.

Briga za mlade jeste i to što JS zadnjih 17 godina, kako vodi grad Jagodinu, Oktobarsku nagradu grada Jagodine dobijaju najbolji učenici svih osnovnih i srednjih škola u Jagodini i to im je najčešće prvi zarađen novac u životu.

Briga za mlade je i to što grad Jagodina finansira sve sportske klubove kako u gradu, tako i u selima. Briga za mlade je i to što svako jagodinsko selo ima veliki teren i osvetljeni mali sportski teren. Briga za mlade je i to što se u svakom jagodinskom selu, ali i u gradu, kulturno umetnička društva finansiraju iz grada i vodi se računa o kulturnom životu mladih na selu.

Briga za mlade jesu i besplatni koncerti tokom Jagodinskog kulturnog leta. Briga za mlade na kraju je vrlo važna i ovih 100 evra koje država daje mladima jeste ta borba za mlade i briga za mlade. U tu borbu za mlade moraju se uključiti svi, država, lokalne samouprave, kulturne, obrazovne institucije, sportske organizacije, privreda, svi, čitavo društvo.

Borba za mlade jesu i nova radna mesta. Borba za mlade jeste i kvalitetno obrazovanje. Borba za mlade je i otvaranje naučno-tehnološkog parka. Nema alternative u borbi za mlade ljude. Zaista moramo okrenuti i to polako poslednjih godina i uspevamo, taj trend iseljavanja mladih ljudi iz zemlje. Sve češće i sve više možemo videti primere mladih ljudi koji se vraćaju iz belog sveta u svoju domovinu i ne smemo stati u toj borbi jer sve dok poslednjeg mladog čoveka, a rekao bih i do poslednjeg građanina Srbije, ne vratimo u našu lepu Srbiju koja ih je odgajala, koja ih je iškolovala i čije ih sunce greje bolje nego bilo gde u belom svetu… Kada tu borbu dobijemo, a učinićemo sve da je dobijemo, možemo govoriti da je naša politika pobedila, da smo našoj politikom anulirali sve pogubne postupke i nebrigu za mlade koje su pokazale generacije političara pre nas, naročito nebrigu onih kojima su usta bila toliko puta Evrope da su sve mlade iz Srbije oterali u tu istu Evropu. Ti isti danas pozivaju da se na referendumu o ustavnim promenama zaokruži – ne. Njima Evropa odgovara samo kada su u prilici da sopstvene džepove pune javnim novcem i kada su mladi u rekama i kada mladi u rekama odlaze u Evropu. Kada treba nešto uraditi u pravcu bržeg pristupanja EU oni pozivaju da se takvi potezi miniraju.

Upravo je to slučaj sa predstojećim referendumom o ustavnim promenama koji uz put su podržali i Venecijanska komisija i EU, jer smo zahvaljujući tom procesu ustavnih promena otvorili dva klastera.

Oni pozivaju da se kaže ne takvim ustavnim promenama. Pri tom, koriste prljave trikove i laži, podmeću kukavičja jaja kako se referendumom menja, ne znam, preambula o Kosovu, ili kako se referendumom otvaraju vrata Rio Tintu, kojem su uz put baš oni 2004. godine i kasnijih godina, širom otvorili vrata Srbije.

Zašto to rade? Prvo, zato što ih ni evrointegracije, ni Srbija, ni mladi, ni građani, ni penzioneri, ni životna sredina, suštinski, ne interesuju, već samo njihov lični interes i zaštita ličnog biznisa.

Drugo, zato što nemaju politiku, nemaju program, ne znaju šta je to državnička politika, jer su politikanti, sitne političke šićardžije, koji znaju samo da vode politiku da komšiji crkne krava. Briga ih što kolju vola za kilo mesa, samo da bi se dočepali vlasti, jer samo tako, dok su na vlasti, znaju da vode biznis, da se bogate na grbači naroda.

No, neću više da trošim na njih. Želim da iskoristim priliku da pozovem građane Srbije da izađu u nedelju 16. januara na referendum o ustavnim promenama i zaokruže da. To je dobra odluka za Srbiju. Ovim činom mi, ova generacija političara, želimo da eliminišemo bilo kakve špekulacije da se politika, zakonodavna i izvršna vlast mešaju u pravosuđe. Ovim ustavnim promenama sudije ne moraju više da strahuju da li će biti reizabrani nakon probnog perioda, jer se taj probni period ukida.

Takođe, sudije i tužioce više neće birati Narodna skupština, već struka. Znate, Dragan Marković Palma je danas napravio dobro poređenje - situacija u pravosuđu je kao i u fudbalu, ko izgubi fudbalsku utakmicu krivi sudiju. I u sudskom procesu neko mora da izgubi i onda mu je kriv najčešće sudija. Uspehom referenduma 16. januara, sudije postaju istinski nezavisne, tužioci samostalni i sve te spekulacije više neće imati nikakvo utemeljenje. Ustavne promene su vezane samo i isključivo za promene u pravosuđu i usmerene su na obezbeđivanje većeg stepena nezavisnosti nosioca pravosudnih funkcija.

No, da se vratimo na današnju temu. Za JS zaista mladi su zakon, kao što sam rekao. Oni su naša budućnost i sve što radimo, radimo za tu našu budućnost. Zato će poslanička grupa JS u danu za glasanje podržati ovaj zakon. Hvala.

PREDSEDAVAJUĆI: Zahvaljujem, uvaženom narodnom poslaniku Životi Starčeviću.

Sledeći na redu je predstavnik poslaničkog kluba Socijaldemokratske partije Srbije, gospodin Muamer Bačevac. Izvolite.

MUAMER BAČEVAC: Uvaženi predsedavajući, uvažene koleginice i kolege, narodne poslanice, narodni poslanici, mnogo toga se zamera ovoj vlasti, mnogo toga se zamera ovoj koaliciji, naravno, uglavnom, neopravdano, ali se jedna stvar ne dovodi u pitanje. Svi priznaju da je ova Vlada i ova vlast uradila izuzetnu stvar na nivou ekonomije i uspela da u jednom izuzetno teškom vremenu stabilizuje finansije ove države, a to je čini mi se, najbitnija stvar u politi, jer prava politika ne sme da bude ništa do drugo sluškinja ekonomije. Samo oni lideri i samo one vlasti koje uspeju da održe ekonomiju, podignu je na veći nivo, pokazuju veliko političko znanje i ozbiljnu odgovornost prema svom narodu i svojoj državi.

Meni je drago što i danas pokazujemo plodove te uspešne ekonomske stabilizacije i zahvaljujem se kolegi, prethodnom govorniku koji je jako lepo govorio o mladima i podsetio me da je moj kraj najmlađi kraj u ovoj državi, i slažem se sa vama, svako obraćanje posebne pažnje prema mladima njima znači. Oni su osnovni potencijal naše zemlje i sigurno da njima ovo davanje od 100 evra će značiti. Možda neko putovanje, možda neka knjiga, možda neko ulaganje u svoje znanje, sigurno je da će oni produktivno i na pravi način ove novce upotrebiti.

Podvlačim, zaista je Sandžak mesto koje se hvali i mi se uvek hvalimo time što smo najmlađi, ne samo u ovoj državi, nego verovatno i u Evropi. On je razvojni potencijal ove zemlje i to je izuzetno bitno u ovom trenutku kada se ljudi bore za radnu snagu. Kada nemamo radnika, danas u ozbiljnim razvijenim zemljama je glavni problem nedostatak radne snage i kod nas je to najznačajniji problem. Verujte mi da moj kraj može da bude motor i treba da bude motor razvoja ove zemlje.

Moram se i ja osvrnuti na ova skorašnja dešavanja, mene kao nekog ko ustrajava na ovom putu i ko zastupa opciju koja se zalaže za kompletno uključivanje Bošnjaka u život ove države jako pogađaju onakve nemile scene koje smo mogli da vidimo za Božićne i novogodišnje praznike.

Praviti jedan tim i praviti nešto pozitivno je jako teško. Mnogo je lakše podrivati, kako naš narod kaže – za pobedu je potrebno 11 igrača, a samo jedan neodgovoran je dovoljan da celu onu muku koju svi daju od igrača i tima i svih drugih koji pripremaju jedan tim, samo jedan je dovoljan da napravi veliku štetu i da izazove gubitak i napravi, još jednom ponavljam štetu koja je velika.

Kraj iz kojeg dolazim mora da bude razvojni potencijal ove države, zbog toga što Bošnjaci tog kraja pokazuju vrhunsku lojalnost ovoj državi i zbog toga što ti ljudi kojima pripadam su jako trpeljivi i jako tolerantni i zaslužuju da budu uvaženi.

Onaj nemili događaj koji se desio u Priboju je poraz svih nas. Pokazuje nam koliko je krhko to jedno stanje koje mi gradimo i gajimo te međuljudske, međunacionalne, međuverske odnose. Zaista je blagotvorna i relaksirajuća bila poruka predsednika koj se odmah oglasio i odmah spustio tenziju i odmah poslao poruku koju mi šaljemo svakodnevno i koju je on poslao i u Pazar, i u Sjenici, da je Srbija država svih njenih građana i da svi imaju ista prava, ali i obaveze u njoj.

Tražim ni manje, ni više nego po Ustavu i zakonu ove države sankcionisanje tih ljudi. Pre svega mislim na policajce. To je posebno, specifično. Tolika je šteta naneta ovoj državi tim činom da je to neverovatno. Ljudi koji su zaduženi za bezbednost i da održavaju mir i bezbednost u jednoj državi, pa i pogranične prelaze, sebi dopuste nešto tako. Raduje me što je najavljena njihova suspenzija i naravno da ću kao predsednik Odbora za ljudska i manjinska prava pomno pratiti, jer je i u jučerašnjoj odluci te komisije koju je MUP formirao, gde je ukazano da je došlo do remećenja njihovih prava, naglašeno da će oni biti sankcionisani i kompletan predmet je predat tužilaštvu, jer mora ovaj slučaj imati i krivični epilog. Jasno je da je direktno ugrožen Krivični zakonik, odnosno da je došlo do vređanja ljudi na nacionalnoj, verskoj ili bilo kojoj drugoj osnovi.

Jako raduje i pozdravljam sutrašnju posetu Priboju predsednika države, u direktnom razgovoru sa ljudima, sa građanima, sa verskim zajednicama, sa predstavnicima verskih zajednica, sa političkim akterima će se svakako relaksirati ova situacija i nadam se da se ona više nekada neće ponoviti pogotovo u ovim krajevima.

Mislim da verske zajednice, obzirom da se najčešće ovi ekscesi, ove varnice dešavaju za vreme verskih praznika moraju agresivnije odnositi i biti aktivnije uključene u sprečavanju i kritikovanju ovakvih događaja, moram reći, nemilih događaja.

U svojoj božićnoj poslanici patrijarh srpski Porfirije podseća na velike reči proroka Isaije koji kaže – istopite vaše mačeve u plugove, zar to nije poruka koju mi stalno ovde radimo, pokrenimo našu zemlju, zaboravimo na sukobe i na sve ono ružno čega ima mnogo manje što se dešavalo, i on je pozvao vernike da otvore vrata i prozore svojih srca za ljubav, za dobročinstvo, za mir, odnosno da otvore svoja srca za druge ljude, to je poruka koja nam fali. To su poruke koje nama trebaju.

U jednom od najsadržajnijih aeta Kurana, odnosno kuranskih citata se kaže, kaže gospoda – o ljudi, Bog vam naređuje pravdu i dobročinstvo, gospodo nema verovanja bez dobrih dela i naređujem vam da održavate dobre međukomšijske, rodbinske veze, to je obaveza, to je obaveza svakog Muslimana. On vam zabranjuje ružna, loša i pokuđena dela i nasilje svake vrste, i Gospodar vas opominje da se opomenete, poziva vas na razmišljanje.

Poruke i jedne druge vere, velike monoteističke vere su iste, jer dolaze sa istog izvora. Pozivaju na ljubav, na bratstvo, na zajednički život. To je nešto na čemu mi svi zajedno moramo insistirati.

Naravno da nema odgoja ni u porodici, ni u jednoj državi bez dve stvari – kazne i nagrade. Trebamo nagraditi one koji dovode do poboljšanja međunacionalnih veza, pohvaliti sve one stvari kojih je zaista mnogo, a uvek kazniti one koji ovu harmoniju žele da naruše strogo i javno. To je jedini put za dobre odnose svih građana ove države.

Meni je još jednom drago da smo mi uspeli da u teškom vremenu epidemije stabilizujemo, još jednom kažem, našu ekonomiju i da imamo dovoljno novca da pomažemo i ovako direktno. Meni je drago da smo i u budžetu zaista predvideli značajne povišice u budućoj godini za plate svi zaposlenih i naravno penzionerima povećanje od 5,5%, lekarima i socijalnim radnicima gde i sam pripadam, 8%. Velika je to stvar. To je velika stvar za ljude koji žive od svojih primanja i koji su časni i vredni građani ove države.

Na kraju, želim da se i ja osvrnem na budući referendum koji je jako bitan za sve građane. Naše opredeljenje ka EU nema alternativu.

Postavljam pitanje svima onima koji podrivaju ovaj referendum. Podrivajući evropski put Srbije, kuda bi to krenula Srbija ako ne bi bilo ovog puta? Kuda bi to moglo da krene? Vrhunski interes svih građana jeste da jako koračamo u tom pravcu, najrazvijenijih zemalja zemljinog šara, pogotovo je to za manjine bitno.

Pozivam ovim putem sve manjine da izađu i da zaokruže – da, za promenu referenduma, za promenu nezavisnost našeg pravosudnog sistema i za veliki korak ka EU, jer podsetiću vas u Akcionom planu u tački 23. je predviđen ovaj korak i možda jedan od najznačajnijih koraka i trebamo ga napraviti.

U tom smislu, pozivam sve građane da u cilju napretka i razvijanja naše zemlje izađu na referendum 16. i da zaokruže – da. Hvala vam.

PREDSEDAVAJUĆI: Zahvaljujem uvaženom doktoru Bačevcu.

Sledeći je predstavnik poslaničkog kluba SVM, uvaženi narodni poslanik Zoltan Pek.

Izvolite.

ZOLTAN PEK: Hvala.

Gospodine potpredsedniče, gospodine ministre, dame i gospodo narodni poslanici, pred nama je Zakon o privremenom registru državljana Republike Srbije od 16 do 19 godina, kojima se uplaćuje novčana pomoć za ublažavanje posledica pandemije bolesti Kovid 19 izazvane virusom SARS-KoV-2.

Znači, svi državljani Republike Srbije od navršenih 16 do 19 godina dobijaju ovu novčanu pomoć. Tačnije rečeno, fizička lica koja su do dana donošenja zakona ili stupanja na snagu ovog zakona, koji su navršili 16 godina i nisu još navršili svojih 30 godina života, dobijaju ovu novčanu pomoć.

Naravno, treba da imaju i druge uslove da bi dobili ovu novčanu pomoć. To je da imaju prebivalište na teritoriji Republike Srbije, važeću ličnu kartu i naravno, ne dobijaju svi, nego samo oni državljani, oni građani koji se javljaju ili se prijave za ovu novčanu pomoć.

Ministarstvo finansija sačinjava i vodi ovaj registar građana. Osnovni podaci koji se traže od građana, koji se prijavljuju za dobijanje ove pomoći je naravno ime i prezime, jedinstveni matični broj građana, broj važeće lične karte, broj tekućeg računa ako imaju otvoren u bilo kojoj poslovnoj banci koja posluje na teritoriji Srbije. Ako građanin nema otvoren žiro-račun kod poslovnih banaka, onda im se otvara poseban namenski račun kod „Poštanske štedionice“ a.d. Beograd, ili kod te banke koju će navesti, odnosno u kojoj banci hoće da podignu pomoć. Otvaranje ovog posebnog računa, vođenje računa, uplata, isplata ili eventualno prenos sredstava sa ovog računa ove pomoći banka vrši besplatno, znači bez naknade.

Prijava za novčanu pomoć je od 15. do 22. januara ove godine i vrši se elektronski preko portala Uprave za trezor. Ministarstvo finansija u saradnji sa Ministarstvo državne uprave i lokalne samouprave proverava da li je podnosilac zahteva upisan u matičnu knjigu. Druga provera je u saradnji sa Ministarstvom unutrašnjih poslova, isto se vrši tačnost podataka, i to besplatno, o prebivalištu i broju lične karte, da li su svi unešeni podaci tačni.

Naravno, vrši se i provera dostavljenog žiro-računa koji je otvoren kod poslovnih banaka. Kao što sam rekao, onaj građanin koji nije imao otvoren račun, njima će se otvoriti poseban namenski račun kod „Poštanske štedionice“. Nakon podizanja ili prenosa ovih novčanih sredstava sa ovog namenskog računa, ovi računi će se gasiti kod „Poštanske štedionice“.

Poslovne banke su dužne da obaveste svoje klijente o uplati novčane pomoći, da li preko sms poruka ili mejla, to već zavisi od poslovne banke, ali moraju da obaveste svoje klijente. Znači, novčana pomoć od 100 evra isplaćuje se u dinarskom iznosi i to po važećem srednjem kursu evra na dan donošenja zakona.

Maloletna lica, znači lica od 16 do 18 godina, ovu novčanu pomoć mogu samostalno podići u bankama gde imaju otvoren žiro račun ili u Poštanskoj štedionici gde će im se otvoriti poseban namenski račun. Onim licima koja imaju drugi razlog osim maloletstva, za poslovnu nesposobnost, njima roditelji, staratelji, zakonski zastupnici mogu podići ovu novčanu pomoć.

Kao što smo čitali u ovom zakonu, zakon stupa na snagu narednog dana od dana objavljivanja u „Službenom glasniku Republike Srbije“.

Na kraju, poslanici Saveza vojvođanskih Mađara će glasati za ovaj zakon, jer mislimo da je pravedno da dobijaju mladi ljudi neku pomoć od države i neku korist. Hvala.

PREDSEDAVAJUĆI: Zahvaljujem se uvaženom narodnom poslaniku Zoltanu Peku.

Sledeća je predstavnica Poslaničkog kluba Socijalističke partije Srbije, uvažena narodna poslanica Snežana Paunović.

Izvolite.

SNEŽANA PAUNOVIĆ: Hvala, potpredsedniče.

Poštovane kolege, uvaženi ministre, građani Srbije, na dnevnom redu je Predlog zakona o privremenom registru državljana Republike Srbije od 16 do 29 godina, kojim se uređuje način uplate novčane pomoći za ublažavanje posledica pandemije bolesti Kovid 19 izazvane virusom SARS – KoV-2.

Ko zna koji put po redu, čini mi se da ste govorili treći put ja mislim da imamo jedan paket mera, doduše, prvi put za građane od 16 do 29 godina. Negde mi je najveća fascinacija upravo to. Zato ću se najpre obratiti toj kategoriji mladih ljudi, mladih ljudi od 16 godina koje, osim što želimo kao država, kao Vlada, kao Skupština da ih podržimo na jedan specifičan način, želimo i da im pokažemo da verujemo u njihovu zrelost i u njihovu procenu kako će, pre svega, potrošiti tih svojih 100 evra koje će dobiti kao pomoć.

Zašto ovo kažem? Ako se ne varam, imali ste neku anketu u kojoj su vam odgovarali kako će potrošiti svojih 100 evra. Tamo je bilo vrlo simpatičnih odgovora, čak i neka najava da će neko isprositi svoju devojku zahvaljujući tih 100 evra. To su sve lepi momenti koji govore u prilog onoga što je država Srbija radila u proteklih godinu dana, Skupština Srbije u ovom mandatu, Vlada Republike Srbije kojoj smo ukazali poverenje, a to je da smo verovali u mlade ljude i zaista želeli da im pružimo podršku.

Ovo je prva sednica u ovoj godini sa jednom jako lepom i jednom jako važnom temom, ja bih rekla, ali ću podsetiti i da smo u prošloj godini završili zasedanje sa jednim takođe jako važnim zakonom koji se pre svega ticao mladih ljudi, a to je Zakon o podršci porodici sa decom, koji donosi nove mere podrške, koji je svojevrsni vid podrške za sve one mlade ljude koji tek treba da se opredele da budu roditelji, bez razlike da li imaju status studenata ili sa naglaskom na to da kao studenti imaju dodatne prednosti.

Dakle, ništa nije novo kada je u pitanju politika Vlade Republike Srbije i uopšte ove vladajuće većine i ovog skupštinskog saziva, da na ovaj odgovoran način pre svega se odnosimo prema onoj mladoj generacije od koje zavisi budućnost cele Srbije.

Znam da će biti kritičara i na temu ovoga i pretpostavljam, iako nisam ispratila u kom smeru to ide, da i sada ima onih koji brinu, koji objašnjavaju da je ovo politički potez, da ovo ima zadnju nameru ili šta god. Sigurna sam da je ovo samo motivisano činjenicom da smo pre svega svi zreli i odgovorni ljudi u ovoj sali i, čini mi se, sedi najveći broj upravo onih poslanika onog godišta koje je srednje, koje je 35 plus. Evo, moj kolega Bane maše glavom - za nas nema ništa. Nema i to jeste poenta, da treba da budemo odgovorni prema našoj deci, jer dobar procenat nas već ima decu koja će moći da apliciraju za ovih sto evra. To je u stvari i bila, čini mi se, težnja, ili sam ubeđena da jeste, ispravićete me ako grešim, a to je da se pokaže taj jedan roditeljski odnos države prema svojoj mladoj generaciji koja zaista treba da trasira neke nove puteve.

Šta je još jedna važna poruka koju nikako ovi mladi ljudi ne smeju da zaborave? To je da nikada ne smeju pristati na manje odgovoran odnos države prema njima. Bez razlike kako će se menjati vlade, kako će se završavati neki izbori, neka ovo bude reper. Neka vam ovaj period, pre svega pandemije Kovidom 19, koji nije mali, traje dve godine, skoro da smo zaboravili kako smo živeli pre svih ovih mera i restrikcija koje su nam nametnute, neka vam ovo bude model da shvatite da nikada ne smete da pristanete na manje, da ne smete da pristanete na odnos da ste bilo kome samo statistički podatak. To je najstrašnije zapravo od svega što su neke generacije, kojima možda i sama pripadam, u jednom trenutku živele. Živeli smo činjenicu da smo statistički podatak, da smo bili zloupotrebljeni zarad ličnih interesa bilo koga, da se u nedostatku kompletnih informacija manipulisalo.

Ne mislim da kao generacije nismo bili sposobni da prepoznamo vid manipulacije, ali mislim da nam je u jednom trenutku, obećavajući nam ko zna kakvu blagodat onog trena kada se najpre odreknemo sebe samih, što smo, moram priznati, u jednom trenutku izabrali da uradimo, međutim, ta blagodet je izostala. To je ono zbog čega je ova vladajuća većina, ja bih rekla, odlučila da ovim mladim ljudima zaista trasira jedan put samosvesti o tome koliko su važni, koliko su značajni i koliko o njima brinemo u ovim momentima koji su, pretpostavljam, njima najteže pali, pre svega zbog činjenice da smo bili prinuđeni da se u dobroj meri asocijalno ponašamo, što je atipično za stanovnike Srbije, jer mi smo srdačan narod koji voli da se druži i da se okuplja.

Stalno sam govorila o tome da nam je najverovatnije u protekle dve godine jako falilo ono na šta smo navikli, a to je da se srdačno zagrlimo kada se sretnemo. Morali smo da menjamo način ponašanja. To na zapadu verovatno nije tako teško bilo, ali kod nas u Srbiji jeste i te kako.

Govorili ste o tome kolika je vrednost ovakve pomoći i ja neću ponavljati cifre o kojima ste govorili. Govorile su kolege o tome koliko je to važno, koliko će mladi ljudi prepoznati ovaj odgovoran odnos države, pre svega prema teškim vremenima. Čini mi se da smo danas opet u nekom talasu koji uopšte nije naivan, da broj zaraženih sve više raste. U tom smislu, podrška i za kolege koji su trenutno pozitivni na korona virus. Zaista vam želim svima brz oporavak, da se što pre vratimo na radne zadatke u punom kapacitetu.

Važno je reći da ti mladi ljudi, jutros sam, čini mi se, slušala neki izveštaj o tome kakve su brojke i čini mi se da je kategorija koja je najugroženija i koja je najbrojnija kada je u pitanju broj zaraženih u ovom trenutku upravo ta od 18 godina do 49. Znači da je potpuno opravdan potez koji ste povukli, ministre, i kao ministar i kao Vlada Republike Srbije i na kraju svih krajeva kao država. To apsolutno ne ostavlja prostor da mi kao poslanici u bilo kom smislu tumačimo ovo, osim kao jednu pozitivnu meru.

I u ovoj sali sedi ne mali broj ljudi koji pripada ovoj generaciji koja je tretirana ovakvim zakonom i meni je drago zbog toga. S tim da očekujem da ćemo u nastavku diskusije čuti kako to iz njihovog ugla zvuči, kako su doživeli jednu ovakvu pomoć. Zato što mislim da je važno da svojoj generaciji upravo objasne zbog čega su sedeli u parlamentu Srbije. Pretpostavljam da jesmo svi mi koji smo u nekim zrelijim godinama dovoljno odgovorni, ali da je prisustvo svih vas bila ozbiljna inspiracija, jer u proteklih godinu dana, koliko god ste vi svi bili kritikovani na ovaj ili onaj način, pokazali ste koliko jedan mlad čovek može da doprinese ako je hrabar i odlučan, da će se posvetiti pre svega unapređenju života svoje generacije. Ja vam na tome, uprkos svim kritikama, zaista od srca čestitam.

Dakle, paket mera koji je pred nama, ja se nadam da više nećemo imati razloga da zbog pandemije Kovida 19 donosimo bilo kakav novi zakon, bilo kakav novi paket, ali je moja nada jedno, a realnost nešto drugo. Sigurna sam da ćemo kao država prepoznati ukoliko dođemo do situacije da još jednom moramo pomoći, svejedno je da li građanima ili privredi. Navikli smo na to negde kada dobijemo ovakav predlog zakona, ja mislim da se to više i ne tumači, pa je o tome i teško govoriti.

Precizno smo objasnili ko ima tačno pravo, ali mislim da je izostala ona definicija, tako da, ministre, u nastavku sednice kada budete procenili da treba, možda još jednom reći ko su zapravo ti mladi ljudi koji treba da dobiju pomoć, na koji način, pre svega govorim o kategoriji mladih ljudi koji imaju 16 godina, koji su tek dobili ili treba da dobiju lične karte, tu se, čini mi se, javilo najviše dilema, ili sam ja bar najviše pitanja imala na tu temu. Tako da još jednom, ako vam nije teško, ipak je to vaš paket, da ne objašnjavamo mi.

Svakako ćemo podržati Predlog zakona, sa zadovoljstvom, i još jednom naglašavam upravo to, a to je da, dragi moji mladi ljudi države Srbije, nemojte nikada pristati na manje, ne na manje od 100 evra, nego na manje od poštovanja vas kao najvažnije kategorije društva i države Republike Srbije. Hvala vam.

PREDSEDAVAJUĆI: Zahvaljujem.

Komentar, ministar Mali. Izvolite.

SINIŠA MALI: Hvala puno.

Evo odmah da razjasnim to pitanje koje ste postavili. Dakle, mi smo dobili dosta pitanja na tu temu. Prvi korak je glasanje o ovom zakonu. Drugi korak je objavljivanje ovog zakona u „Službenom glasniku“. Ovaj zakon stupa na snagu dan nakon objavljivanja u „Službenom glasniku“, videćemo koji je to dan 13. ili 14. januar. Dakle, do tog dana svako ko je napunio 16 godina ima pravo da dobije pomoć od 100 evra.

Takođe, svako ko napuni 30 godina od tog dana ima pravo da dobije pomoć od 100 evra. Tako da, videćemo koji će to datum biti, dakle, to je za dan ili dva ili tri, ali to je presečni datum i, na kraju krajeva, ja sam i na svom Instagram profilu i više puta odgovarao na ta pitanja, tako da mislim da polako, ali sigurno smo uspeli da razjasnimo tu nedoumicu.

Ono što ste vi pomenuli, i meni je drago da ste pomenuli, dakle, reakcije su stvarno fenomenalne. Mladi su reagovali tako da će neko da kupi patike, neko će da plati ratu za letovanje, neko će da plati ispite, jedan je čak rekao da će zaprositi devojku, tako da ima tu desetine i desetine primera kako će mladi da iskoriste taj novac, što vam govori o dve stvari. Jedna stvar je opravdanost ovakvog vida pomoći. Dakle, taj novac ulazi u našu ekonomiju, taj novac ulazi u našu privredu, mladi će taj novac potrošiti. Dakle, mi ćemo taj novac kroz naplatu poreza na dodatu vrednost dobiti nazad u budžet, pri čemu ćemo u isto vreme i podržati privredne aktivnosti u našoj zemlji, što upravo i jeste cilj svih direktnih pomoći koje smo davali građanima Srbije do sada.

S druge strane, to pokazuje i odgovornost naše ekonomske politike, brigu koju pokazujemo za one za koje je po nama ta briga i najpotrebnija. Jedno su naši penzioneri, i njima ćemo pomoći sa 20.000 dinara u februaru, ali takođe, ne želimo da zaboravimo i naše mlade, mlade na kojima počiva budućnost ove zemlje. Kada me pitaju zašto usvajamo budžete, zašto želimo da nam ekonomija raste, zašto gradimo nove bolnice, škole, fabrike, auto-puteve, upravo da bi ti mladi svoju budućnost našli ovde u Srbiji. Ovo je po meni fenomenalan gest, ekonomski apsolutno opravdan koji je usmeren na one na kojima počiva budućnost naše zemlje.

Inače, ako mi dozvolite, uvaženi poslanici, iskoristio bih priliku, svi nekako pričamo o paketima pomoći šta smo sve uradili za našu ekonomiju i za naše sugrađane, ali nisam siguran da se baš sećamo kako je sve to krenulo. Iskoristiću priliku samo par minuta. Dakle, naša prva pomoć, ako se sećate, kada je krenula pandemija Kovida-19, negde je to bio mart mesec 2020. godine, dakle, odmah smo reagovali i isplatili svim našim najstarijim sugrađanima 4.000 dinara. Dakle, to je bila prva mera koju smo uradili, u isto vreme smo takođe povećali i svim zaposlenima u zdravstvu plate za 10%. Rekli smo – ovo je prva mera da podržimo one za koje smo smatrali u tom trenutku da su najugroženiji, da mogu da kupe vitamine, lekove itd, i da podržimo zdravstveni sektor koji je tada već krenuo da ima veliki uticaj u smislu prijema pacijenata i velikog obima posla koji su zbog kovida imali.

Onda smo, evo pročitaću vam, svima isplatili tri minimalne zarade, pune minimalne zarade za privatni sektor, preduzetnike, mikro, mala, srednja preduzeća, preko milion zaposlenih 2020. godine, odložili plaćanje poreza i doprinosa na zarade za tri meseca, odložili plaćanje poreza na dobit za drugi kvartal te godine, dali i obezbedili povoljne kredite u iznosu od dve milijarde evra preko garantne šeme, svih dve milijarde evra naša preduzeća su iskoristila. Ponoviću, to su krediti koje garantuje Vlada Republike Srbije ukoliko se ne vrate i to je ono što je omogućilo našim privatnim kompanijama da dođu do novca i da kroz odgovarajući nivo likvidnosti i podrške od banaka prežive onih 45 dana kada smo imali lokdaun, odnosno zatvaranje naše ekonomije.

Obezbedili smo, ako se sećate, 200 miliona evra povoljne kredite preko Fonda za razvoj i onda smo 2020. godine isplatili i po 100 evra svakom punoletnom građaninu naše zemlje. Dakle, to je prvi put bilo da država pomaže na ovakav direktan način našim sugrađanima. Ako se sećate, preko šest miliona građana Srbije se prijavilo za tu pomoć, potpuno opravdanu pomoć, koja nam je u tom trenutku takođe omogućila da zadržimo nivo privrednih aktivnosti. Mi smo 2020. godine, uprkos pandemiji Kovida-19 imali samo minus od 0,9%, u smislu smanjenja naših privrednih aktivnosti. Takođe smo 2020. godine obezbedili 2,6 milijardi dinara pomoći poljoprivrednicima i isplatili smo 90.000 dinara za tzv. samostalne umetnike takođe.

Dakle, u potpunosti smo pokazali koliko su nam jake javne finansije, stabilne i koliko odgovornom ekonomskom politikom smo želeli da spasemo svako radno mesto, svaku fabriku, svakog zaposlenog, pogotovo one koji su bili najugroženiji – preduzetnici, mikro, mala, srednja preduzeća. To je bilo 2020. godine, april mesec. Onda smo rekli – pa dobro, evo, jesen 2020. godine, i dalje traje pandemija Kovida-19, šta država još može da uradi u smislu pomoći privredi i građanima? Onda smo doneli odluku da ponovo isplatimo 60% od minimalne zarade u periodu od dva meseca ponovo za preduzetnike, mikro, mala i srednja preduzeća.

Nakon toga smo doneli odluku da produžimo odlaganje poreza i doprinosa za još jedan mesec, pa smo rekli – hajde da pomognemo sektorima koji su najugroženiji, dakle, turizam i ugostiteljstvo. Tu smo za gradske hotelijere, njih 312, isplatili 1,2 milijarde dinara, ako se sećate, 350 evra po krevetu, 150 evra po sobi, a onda smo isplatili još jednu punu minimalnu zaradu za sve zaposlene u sektorima ugostiteljstva, hotelijerstva, turističke i rentakar agencije, jednokratnu pomoć penzionerima od 5.000 dinara, finansijsku pomoć sportskim klubovima u iznosu od 1,1 milijardu dinara i onda smo u novembru 2020. godine opet svim zaposlenima u zdravstvu isplatili jednokratnu pomoć od 10.000 dinara, na isti način na koji ćemo isplatiti i ovog 14. januara.

Dakle, samo kada čitam i kada delim sa vama sve ove stvari koje smo uradili u 2020. godini, govore vam koliko smo ozbiljno shvatili ovu pandemiju Kovida-19. Naravno, rezultati nisu izostali, o tome ću na kraju.

Onda smo rekli, došli smo i ušli u 2021. godinu, traje i dalje Kovid-19, traje i dalje pandemija korona virusa, država stabilna, jaka, ima novca. Rekli smo – i dalje ćemo pomagati našu privredu, i dalje ćemo pomagati građane Srbije, pa smo isplatili tri puta 50% minimalnih zarada za tri meseca opet za preduzetnike, mikro, mala i srednja preduzeća, preko milion zaposlenih je tu pomoć primilo. Onda smo pune dve minimalne zarade dodatno na to isplatili za zaposlene u ugostiteljstvu, turizmu, rentakar i turističkim agencijama, ponovo pomogli gradske hotele sa 350 evra po ležaju i 150 evra po sobi, nakon toga utvrdili da su i autobuski prevoznici auto-prevoznici, dakle, bili ugroženi i njima pomogli sa po 600 evra po autobusu u periodu od šest meseci prošle godine.

Nakon toga smo rekli – potrebno je podržati i građane Srbije da bi obezbedili taj pun nivo proizvodnih, odnosno ekonomskih aktivnosti, pa smo, ako se sećate, isplatili 30 evra u maju, pa 30 evra u novembru mesecu, pa 20 evra u decembru mesecu, pa smo isplatili i 60 evra za sve one koji su na birou za nezaposlene bili registrovani u septembru mesecu, pa smo sa 50 dodatnih evra takođe podržali sve naše najstarije sugrađane, sve naše penzionere, pa smo isplatili 100 evra za sve one koji žive na teritoriji Kosova i Metohije, 200 evra za sve one koji žive tamo, a nisu imali posao u tom trenutku.

Kada pogledate sve ove mere i ove iznose da ne zaboravim takođe dve pune minimalne zarade smo takođe isplatiti i za sve samostalne umetnike. Isplatili smo sve ono što je bilo neophodno, produžili garantnu šemu sa još 500 miliona evra, itd. Dakle, kada pogledate ukupan iznos to je 1.025 milijardi dinara. Dakle, 8,7 milijardi evra, 18% našeg BDP-a je država Srbija, da tu ne uračunavam i tri potpuno nove kovid bolnice koje smo napravili. Novac koji smo dali za opremanje velikog broja drugih opštih bolnica, domova zdravlja, nabavku respiratora, nabavku vakcinu, nabavku svih lekova koje smo imali i prvi ili jedni od prvih u Evropi.

Dakle, mi smo u doba najveće ekonomske krize izazvane zdravstvenom krizom pokazali koliko su bile opravdane reforme koje je predsednik Vučić započeo još dok je bio predsednik Vlade 2014. godine, pokazali koliko smo stabilni i pokazali koliko smo jaki i pokazali odgovornost naše ekonomske politike prema onima kojima je naša pomoć najpotrebnija.

Ne znam da li postoji neka zemlja koja je na takav način reagovala i u takvom obimu kao što je to uradila Srbija. I, onda pogledajte rezultat, 7,5% stopa rasta naše ekonomije prošle godine, udeo javnog duga u BDP-u 56,8% daleko ispod 60% što je nivo Mastrihta i ako su nas neki optuživali da i zadužujemo zemlju, ne znam kako, gospodo draga, odnos javnog duga na centralnom nivou i BDP 56,8% ni blizu 60% što je nivo Mastrihta, a mnoge jače i razvijenije zemlje su daleko iznad tog nivoa. Mi na računu danas imamo 182,2 milijarde dinara. Potpuno likvidni uprkos isplatama sve ove pomoći i uprkos tome što pomažemo svima kojima je naša pomoć potrebna, zato što vodimo računa o svakom dinaru, odgovorno se ponašamo prema tome.

Uvaženi poslanici, poštovani građani Srbije, nikada više novca nismo izdvajali za auto-puteve. U ovom trenutku gradimo 10 auto-puteva i brzih saobraćajnica. Završava se fabrika vakcina, imaćemo fabriku vakcina jedini u regionu. Uradili smo tri kovid bolnice, evo otvara se i Klinički centar Srbija ovde u Beogradu, grade se opšte bolnice u celoj Srbiji, grade se škole, grade se fabrike.

Mi smo prošle godine imali, to je predsednik Vučić rekao, 3,9 milijardi evra stranih direktnih investicija, a ne onih kao što se neki hvale 2007. godine kada je to bila i prodaja „Mobtela“ Karićevog i ne znam kako je i šta je Mišković prodavao onaj „Maksi“ itd, to nikako nije bila strana direktna investicija. Mi govorimo ovde o prošloj godini, o najtežoj godini, ili jednoj od dve, dakle 2020, 2021. godina kada je ekonomija u pitanju Srbija je pokazala upravo zbog ovih paketa pomoći, upravo zbog odgovorne ekonomske politike, upravo zbog izjava predsednika Vučića o Srbiji kao faktoru mira i stabilnosti u regionu. Da nam je verovati da smo kredibilni zato nemamo odustajanje ni jednog stranog investitora za ulazak u našu zemlju, fabrike se otvaraju, ili počinju radovi na novim fabrikama. Vi imate u trećem kvartalu prošle godine, stopu nezaposlenosti 10,5%. Mi smo izbegli onaj crni scenario koji ste imali priliku da vidite u mnogo većim i razvijenim zemljama gde su milioni i milioni ljudi ostajali bez posla, zatvorene fabrike, zatvoreni proizvodni pogoni.

Malopre sam govorio pomoć preduzetnicima mikro, malim, srednjim preduzećima garantne šeme, isplata minimalnih zarada, odlaganje plaćanja poreza i doprinosa, sve to je dovelo do toga da mi spasemo našu ekonomiju, i evo sada govorim o prvom kvartalu 2022. godine. Samo građani Srbije da vide postoji kontinuitet od aprila meseca 2020. godine.

Dakle, protekle dve godine pomažemo neprekidno našu privredu i neprekidno građane Srbije kako bi zajedno ublažili negativne posledice Kovida-19. I, kažu nam, da to su narodne pare koje delite. Pa, tako je, za razliku od njih koji su narodne pare stavljali u svoje, privatne džepove, mi te narodne pare vraćamo narodu, pomažemo našim građanima da lakše prebrode ovu krizu koja je izazvana pandemijom Kovida-19.

Samo sam na to hteo da vam ukažem. Ima puno stvari koje smo uradili, nikada više novca i 2022. godine nećemo izdvojiti za kapitalne investicije. Dakle, 486 milijardi dinara. Nastavljamo agresivno da ulažemo i u kanalizacione sisteme i fabrike za pročišćavanje otpadnih voda, reciklažne centre i postrojenja, i bolnice, i nove puteve, sve ono što podiže kvalitet života građana Srbije, ne zaboravljajući i povećanje plata, minimalne zarade i povećanje penzija što je naša politika iz godine u godinu i što direktno doprinosi porastu životnog standarda građana Srbije, a indirektno i stopama, visokom stopama rasta našeg BDP, kao što smo imali i prošle godine, kao što ćemo imati i ove 2022. godine.

Hvala vam puno i izvinjavam se ako sam oduzeo malo više vremena.

PREDSEDAVAJUĆI: Nema razloga za izvinjenje, hvala vama za komentar, ministre.

Idemo dalje. Predstavnik poslaničke kluba Aleksandar Vučić – Za našu decu, uvažena dr Aleksandra Tomić. Izvolite.

ALEKSANDRA TOMIĆ: Uvaženi predsedavajući, poštovani ministri, kolege poslanici, da se nadovežem na ovu diskusiju, ipak je važno ko čini Vladu Srbije i koji političari preuzimaju odgovornost za vođenje države.

Svi smo zaboravili i kako je to izgledalo 2012. godine i zaboravili smo da su ljudi radili za 15.000 do 17.000 dinara je bio minimalni lični dohodak. Zaboravili smo kolike su bile prosečne plate tada i koliko su u stvari penzioneri grcali za time i imali jednu vrstu nestabilnosti kada su u pitanju njihova primanja mesečna, koje mi nazivamo penzijama, a u to vreme su bile na nivou socijalne pomoći.

Ono što je važno reći, da tada privreda jednostavno nije funkcionisala. Sada mi imamo privredu koja funkcioniše i na sve izazove koji postoje, mi imamo kao država adekvatan odgovor. Znači, ovaj predlog zakona koji se odnosi na registar mladih koji će moći od 16 do 29 godina, odnosno do 30, to je 29 godina i 364 dana, od dana kada stupa na snagu ovaj zakon, imaće pravo za podršku države u protivrednosti od 100 evra. To je u stvari pravni osnov je u Ustavu, članom 97. tačkama 6. i 7. Ta prava nisu koristili oni koji su do 2012. godine vodili ovu državu. To je ono što ste vi ministre rekli, da mi iz budžeta odobravamo sredstva koja dajemo različitim ciljnim grupama.

Mi smo dobili najveće kritike, ako se sećate od Fisklanog saveta zašto se daje svima sto evra i da ta mera jednostavno ne doprinosi ekonomskom rastu i razvoju, nego su rekli dajte određenim ciljnim grupama kojima je to najpotrebnije. Pa, evo u ovom trenutku smatramo da je došla na red ciljna grupa koja se zove mladi koji do sada jednostavno nisu bili obuhvaćeni bilo kakvim merama i podrškom.

Ono što je najznačajnije, mislim da po prvi put sada imamo ciljnu grupu od 16 do 18 godina, to su maloletna lica koja nisu bila prepoznata do sada kada je u pitanju bilo koji vid pomoći mladima. To je od velikog značaja što mislim da po prvi put država je pokazala, jednostavno preuzela obaveze da brine o određenim ciljnim grupama na adekvatan način.

To je ono što zbog čega mislim da danas mladi, eto, ima ih, ta ciljna grupa je od milion četrdeset do milio i pedeset građana Srbije, su prepoznali da država jednostavno brine o njima. Razlozi zbog čega mi uvodimo danas ovaj zakon i ovu meru, to je ublažavanje ekonomskih posledica pandemije, ali mi danas imamo još neki izazov sa kojim se Srbija na određeni način bori i očito vrlo uspešno, a to su i energetska kriza, to je i rast inflacije. Mi pokazujemo da kroz ove mere na adekvatan način reagujem prontno i što znači da rezultate koje smo postigli u prošloj godini, jednostavno garantuje i rezultate u ovoj godini koje smo usvojili budžetom.

Zašto? Mi na sve ove izazove u prošloj godini, smo odgovorili sa 18 novih fabrika, sa 6 još kamen temeljaca, što je ukupno od kraja 2012. godine, odnosno 2013. godine, preko 250 novih fabrika.

Otvoreno je u prošloj godini preko 11.000 novih radnih mesta kad su u pitanju samo ove fabrike, a da ne kažemo, znači, da ponovimo ove ekonomske rezultate od 7,5% BDP rasta, kada je u pitanju i 3,9 milijardi evra stranih direktnih investicija pa sa onih tri milijarde u vreme pandemijske godine, to je 6,9 milijardi evra, kad posmatramo zadnje dve godine, što pokazuje suštinski da Srbija napreduje velikom brzinom.

Znači, ako smo zemlja druga u rangu kada gledamo sve zemlje Evropske unije i region, mi zaista imamo razloga da budemo zadovoljni i to zadovoljstvo i taj optimizam vi u stvari kao Vlada nama dajete predlog da delimo sa građanima Srbije.

Pored svih onih mera koji će u februaru ići i za penzionere i za određene druge ciljne grupe, mladi sada jednostavno dobijaju poseban fokus kada je u pitanju ova godina.

Mislim da to treba svi da govore da poboljšanje društvenog položaja mladih od 16 do 30 godina, u stvari daje veliki značaj da ekonomija sa svim svojim rezultatima želi u budućnosti da deli i želi da daje, podržava prosperitet Srbije i što je najvažnije da mladi koji žele da odu iz Srbije jednostavno negde promene svoju odluku.

Odgovor na kompletnu politiku prema mladima Vlade Republike Srbije i države Srbije u poslednjih pet godina, a ja ću još navesti koje su to mere bile pokazuje u stvari rezultat da je od oktobra 2020. do oktobra 2021. godine 92.300 ljudi se vratilo u Srbiju.

Od tih 92.300 ljudi sigurno da je 20% u ovom delu, ako ne i više od 16 do 30 godina i to pokazuje u stvari rezultat rada i svih postupaka i zakona i mera koje su donosile vlade Ane Brnabić i Aleksandra Vučića.

Zašto govorimo o tome koji su to rezultati? Treba da se okrenemo tome šta je država uradila kad su u pitanju mladi do sada. Pre svega zakona koje smo usvajali, ja ću vas podsetiti i u ovoj skupštini, vezani su i za postupak digitalizacije i za inovacije i to smo imali gotovo u decembru mesecu određene predloge.

Ono što je gospođa Brnabić rekla da je digitalizacija kao najvažniji katalizator ne samo inovacija, već i konkurentnosti i rasta privrede se u stvari pokazala kao jedan od stubova napretka države i to je bio njen program i 2016. godine, naravno i sada 2020. godine, jednostavno omogućilo da taj jedan investicioni ciklus koji je započeo tada i kroz inovacije i kroz izvoz IT u stvari ide krupnim koracima napred.

Zašto? Mi u prošloj godini smo nadmašili izvoz iz oblasti IT i inovacija i izvoza start ap-ova koji su otvoreni u Srbiji. Izvoz je veći nego izvoz poljoprivrednih proizvoda i to pokazuje u stvari kojim putem Srbija ide. Jednostavno želi da onaj deo investicija realnog sektora koji smo sada imali pretvorimo u rast privrede iz realnog sektora u sektor znanja, da jednostavno što više izvozimo našu pamet, ali u tom konačnom izvozu kad su u pitanju konkretni izvozi kao što su softveri, kao što je sve ono što je rezultat inovacija uglavnom su tu nosioci mladi ljudi i uglavnom su to ljudi koji jednostavno na osnovu svog školovanja i na osnovu svoje mogućnosti preduzetništva su u mogućnosti da naprave gotov proizvod koji će biti zaista adekvatan za tržište razvijenih zemalja.

Država je donela zakone koji se odnose na kompletnu digitalizaciju poslovanja od registracije malih i srednjih preduzeća do toga da imaju određene poreske benefite i ti poreski benefiti su pogotovo za inovacione delatnosti na nivou plata koje se odnose kada je u pitanju plata za inovacione delatnosti ispod 150.000 dinara 36 meseci imaju znači oslobađanje potpuno a kada su u pitanju mladi poljoprivrednici i preduzetnici oni iznose potpuno oslobađanje za neto plate ispod 37.000 dinara.

Podsetiću vas još na određene poreske kredite od 30% za inovacije kad su u pitanju start ap-ovi.

Država je raspisala bila određene konkurse na kojima je omogućila da mladi start ap privrednici mogu da podignu kredit u maksimalnom iznosu do 100 miliona dinara za dve godine, znači po 50 miliona godišnje i olakšano zapošljavanje kao podsticaj u vidu takođe 70% oslobađanja poreza i doprinosa u 2020. godini, u 2021. 65% a u 2022. 60%.

Samim tim, mi smo došli do toga da imamo to brže i lakše zapošljavanje i samozapošljavanje, ali ono što je najvažnije, što je država omogućila bržu nostrifikaciju stranih diploma.

Znači, rezultat toga je upravo podrška mladima kada je u pitanju i onaj deo u odnosu na dualno obrazovanje i o tome smo govorili više godina unazad, ali imamo i taj deo koji se odnosi na omladinsko preduzetništvo, odnosno čak Privredni forum mladih je u godini pandemije držao jednu platformu „Sajam mladih preduzetnika“ onlajn platforma koja je okupila više od 50 mladih preduzetnika koji su na osnovu primera svojih dobrih praksi praktično Srbiju promovisali na ovom putu preduzetništva.

To je ono što je Privredna komora Srbije prepoznala pa je 18. januara prošle godine otvorila posebno jednu sekciju koja se zove - za podršku mladim preduzetnicima, pored toga što je pet godina pre toga podržala i žensko preduzetništvo.

Ono što je važno reći da Privredna komora je uspostavila tu saradnju sa fondovima Mozaik, to je jedna regionalna platforma koja je podržala preko 40 hiljada članova i naši mladi preduzetnici zaista se regionalno povezuju sa svim ostalim preduzetnicima u regionu i naravno, mogu da povlače određene kreditne linije iz tih regionalnih fondova, koje takođe i EU, podržava.

Bitno je da Srbija ima tu krovnu omladinsku organizaciju i ona je radila istraživanje i kaže da u Srbiji 20% od ukupnog broja privrednih subjekata čine mladi i oni su vlasnici i preduzetnici i vlasnici privrednih subjekata, što pokazuje suštinski da će taj procenat ići sve više i više, jer podsetiću vas, u vreme nezaposlenosti od 26%, za vreme dok su ovi stručnjaci vodili Srbiju, kao što su Đilas i njegova ekipa, tada je preko 50% mladih bilo nezposleno.

Danas kada je stopa od 9,5% nezaposlenosti, 20% su nezaposleni mladi. Srbija ovim merama ustvari želi da olakša život svih tih mladih ljudi, mi sada pričamo o mladim ljudima od 16 do 30 godina, koji se školuju, koji pri tome završavaju škole, ili koji su završili škole pa treba da nađu određene svoje poslove i kreću u svoje karijere.

Ima i onih koji su sposobni da su možda do te 30. godine, već započeli svoju karijeru i to uspešno rade, ali treba jednostavno staviti kao društvo fokus na mlade i mislim da ste vi to sa ovim predlogom zakona i Vlada Republike Srbije, zahvaljujući gospodinu Vučiću, koji je na kraju krajeva i politički pokrenuo sve to i unutar naše SNS, hteo je ustvari da kao prvi da primer tome kako treba da se ponašamo, prema mladim ljudima koji treba sutra da nose privredu i ekonomiju i politiku ove Srbije, i kome treba zaista mnogo toga da ostavimo, za budućnost i to je ono što ustvari mi dajemo kao država dobre odgovore na izazove koje Srbiju zahvataju kao i sve države u regionu, pa i u EU.

Znači, ovo je tema nad svim temama, pitanje mladih ne treba da nas politički deli, treba da nas ujedinjuje, isto kao što i tema oko Ustava je trebala da nas ujedini. Mi želimo depolitizaciju kada je u pitanju, su teme mladih, kada je u pitanju depolitizacija teme pravosuđa.

Zbog toga, kada pričamo o Ustavu i ustavnim promenama, na nama je zaista da pozovemo građane Srbije da se u nedelju odazovu pozivu države da menjamo Ustav u delu pravosuđa i da kažemo da želimo da politika treba da izađe iz mnogih tema u društvu, jer želimo u stvari da Srbija napreduje, bez obzira na to kako će i ko će činiti skupštinsku većinu ovde u parlamentu. Očito je važno u Srbiji ko vodi državu i na koji način.

Srpska napredna stranka, na čelu sa Aleksandrom Vučićem, je pokazala kako je zaista preuzeti odgovornost za vođenje spoljne i unutrašnje politike i koliko je važno krupnim koracima ići napred, u cilju razvoja društva. Taj razvoj društva očito ne može da ide bez ekonomije i određenih mera koje su nekada bile i teške kada smo sprovodili reforme, ali su i dobre kada sada imamo načina i mogućnosti da podržimo budućnost Srbije. Zbog toga mislim da je jako važno da ovaj zakon u danu za glasanje podržimo. Hvala.

PREDSEDAVAJUĆA (Elvira Kovač): Zahvaljujem se ovlašćenoj predstav-nici poslaničke grupe "Aleksandar Vučić - Za našu decu".

Reč ima ministar finansija.

SINIŠA MALI: Hvala puno.

Samo da se nadovežem, gospođo Tomić, na to o čemu ste vi govorili.

Jedna od najvažnijih kategorija, ako tako mogu da se izrazim, građana Srbije su oni na kojima počiva budućnost naše zemlje, mladi. Ja se slažem potpuno sa vama da ne bi trebalo da bude spora oko toga da na svaki način njima treba pomoći, kako bi pronašli dovoljan razlog da ostanu u svojoj zemlji i da svoje snove ostvare ovde, a ne u nekoj Kanadi, SAD, Australiji, itd.

Neću da se vraćam na poreske olakšice o kojima ste vi govorili, apsolutno ste potpuno u pravu. Dakle, mi smo doneli čitav niz zakona, podzakonskih akata, kojima podržavamo i promovišemo zapošljavanje mladih u smislu smanjenja poreza, smanjenja doprinosa prilikom njihovog zapošljavanja, program "Moja prva plata", koji je pokazao izuzetan uspeh takođe, kao i ova mera - isplata 100 evra.

Međutim, ono što hoću da vam kažem je oko tog licemerja pojedinih ljudi koji govore o tome da treba mlade zadržati, treba im omogućiti bolju i sigurniju budućnost u našoj zemlji, a onda su nekako protiv svih mera koje radimo. Ja ću vam reći, na osnovu mojih razgovora koje stalno imam i sa predstavnicima studentskih udruženja, za njih je najvažniji taj optimizam, ta sigurnost, da znaju da predstoje bolji dani i da je Srbija već na pragu visokih stopa ekonomskog rasta. Vide i nove auto-puteve, nove škole, ulaganja u univerzitete, mogućnost da pronađu posao, mogućnost da zarade.

Mi se borimo iz godine u godinu da povećavamo prosečnu zaradu i stalno govorimo, rastu plate u javnom sektoru, rastu penzije, dižemo minimalnu zaradu, sami ste rekli, 2011. godine minimalna zarada je bila 15.700 dinara, od 1. januara ove godine je 35.000 dinara. Zašto to radimo? Zato što nam se na takav način povećava prosečna zarada u Srbiji.

Smejali su se predsedniku Vučiću kada je rekao da će prosečna zarada biti 500 evra do decembra 2019. godine, onda smo to obećanje ispunili i cilj ostvarili. Sada kažemo - 2025. godine do decembra prosečna plata u Srbiji biće 900 evra. Otvaramo fabrike i borimo se za svaku novu investiciju. Malo pre sam rekao, 3,9 milijardi stranih direktnih investicija prošle godine. Pa, to je ono što mladi žele da vide. Oni žele da vide i da znaju da se iz godine u godinu bolje živi u našoj zemlji, da imaju mogućnost da pronađu posao, ali takođe i da ga promene, pošto imamo veliki broj fabrika koje se otvaraju, mogu da pređu sa manje plate na veću platu i to je ta konkurencija koja već postoji na tržištu rada.

Naime, 2012. godine stopa nezaposlenosti u našoj zemlji bila je 25,9%. Svaki četvrti u Srbiji bio je nezaposlen, pri čemu je stopa nezaposlenosti među mladima bila 50%. Kakvu su tada ideju i želju da ostanu u Srbiji imali naši mladi? Malu ili nikakvu.

Sada, kada imate stopu nezaposlenosti 10%, kada imate mogućnost da birate između poslova, kada vidite da vam plata iz godine u godinu raste, da se vrednuje vaše znanje, vaša sposobnost, vaše veštine, to je najvažniji faktor koji opredeljuje mlade da ostanu u ovoj zemlji i da svoju budućnost ostvare ovde.

Onda mi na sve to kažemo - pa, da, dodatno ćemo još dati poreske olakšice, rasteretiti plate koje se plaćaju onima koji se prvi put zapošljavaju, uvesti dualno obrazovanje, koje je pokazalo sjajne rezultate i zato imate situaciju da nam je stopa nezaposlenosti među mladima danas duplo manja nego 2012. godine. Ovo što radimo sada, isplata 100 evra, samo je još jedan način da im pokažemo da država računa na njih, da ih nismo zaboravili i da im pomognemo da i oni umanje negativne posledice Kovida - 19.

Licemerje o kojem sam malo pre govorio, kada kažemo da hoćemo da zadržimo naše mlade, da hoćemo da idemo sa povećanjem plata, oni kažu - zašto povećavate plate toliko puno, ugrozićete javne finansije. Čekajte, ljudi, hoćete da povećavamo plate pa da na takav način damo potrebnu sigurnost i budućnost našim mladima, da vide da ostanu ovde, ili nećete? Ali, dobro, to su neke stvari sa kojima se stalno suočavamo.

Na kraju krajeva, odgovornost je na Vladi, na predsedniku Vučiću, na svima vama i nama ovde, da se bavimo odgovornom ekonomskom politikom i da ta politika ima rezultate, a kroz stopu rasta, kroz stabilnost naših javnih finansija, ta politika definitivno ima rezultate.

Za kraj, samo da ne zaboravim, još jednom da se nadovežem na ono što je Aleksandra Tomić rekla, od 1. januara, da vas podsetim, dodatno rasterećenje zarada, povećali smo neoporezivi deo zarada sa 18.300 dinara na 19.300 dinara i takođe smo ukinuli doprinose za PIO fond u iznosu od 0,5%. To već radimo tri godine unazad. Pre tri godine opterećenje na zarade bilo je 63%, sada je već ispod 61%. Dakle, postepeno ali sigurno iz godine u godinu održavamo obećanje i smanjujemo opterećenje na zarade, upravo stimulišući otvaranje novih radnih mesta, otvaranje fabrika, dajući priliku i mladima da se zaposle.

To nikako ne smemo da zaboravimo, dakle, osim svih stvari koje radimo i koje su usmerene ka povećanju plata, povećanju penzija, kapitalnim investicijama u našoj zemlji, takođe jedna od obećanja su poreske olakšice, smanjenje poreza i doprinosa na plate, jer time upravo podstičemo zapošljavanje, a borimo se godinama unazad za svako novo radno mesto, za svaku novu fabriku, a upravo brojke i cifre to i potvrđuju u smislu stope nezaposlenosti, odnosno stope zaposlenosti koja je nikada viša u našoj zemlji.

Hvala puno.

PREDSEDAVAJUĆA: Zahvaljujem se uvaženom ministru finansija.

Pošto nema više predsednika, odnosno ovlašćenih predstavnika poslaničkih grupa, prelazimo na listu govornika.

Reč ima narodni poslanik Milija Miletić.

Izvolite.

MILIJA MILETIĆ: Zahvaljujem, predsedavajuća.

Uvaženi ministre finansija gospodine Mali, poštovane kolege poslanici, građani Srbije, ja sam Milija Miletić. Dolazim iz Svrljiga, to je najlepša opština u Srbiji koja se nalazi pored grada Niša, a to je najlepši grad u Srbiji.

Inače, u Narodnoj skupštini predstavljam Ujedinjenu seljačku stranku, a izabran sam sa liste „Aleksandar Vučić – Za našu decu“ gde zajedno sa mojim kolegama unazad šest, sedam godina radim i borim se da se čuje glas svakog čoveka koji živi u Svrljigu, Beloj Palanci, Gadžinom Hanu, Prijepolju, Novoj Varoši.

Moja politika i politika našeg predsednika Srbije jeste ta da želimo da svaki čovek u našoj Srbiji živi isto.

Ja ću kao i do sada podržati Predlog ovog zakona zato što je ovo nešto što vredi, ovo je nešto što daje podršku našim mladim ljudima onim kojim su od 16 do 30 godina, onima koji su sada na fakultetima, koji sada mogu da dobiju određena sredstva, da tim sredstvima mogu sebi da obezbede nešto što možda nisu planirali.

Velika stvar jeste što naša država ima stabilnost, što kroz program koji je Vlada Republike Srbije, koji je naš predsednik Republike Srbije još u vreme kada je bio predsednik Vlade od 2014. godine pa na ovamo finansirao.

Sve su to stvari koje su veoma pozitivne. U ovoj teškoj situaciji, kada je Kovid, kada je pandemija Kovida, mi kao država, kao sistem radimo izuzetno dobro. Ministarstvo zdravlja, prosvete, sve na najbolji način funkcioniše.

Vi, uvaženi ministre, na čelu Ministarstva finansija radite posao na najbolji način, a to je sve vidljivo kroz program koji Vlada i država Srbija daje svakom čoveku, bez obzira da li je on mlađi, da li je stariji, da li je zaposlen, da li je nezaposlen, da li je penzioner.

Još jednom, ja ću podržati predlog ovog zakona, s tim što bi bilo dobro da u narednom periodu, da u ovoj godini, 2022. godini, obezbedimo mogućnost da se obezbede veća oslobađanja za one opštine koje su nerazvijene opštine, kao što su Svrljig, Bela Palanka, koje su demografski ugrožene, jedne od najugroženijih. U tim sredinama da se poveća to oslobađanje za poreze na zaradu, za zdravstvo, sve one poreze kojih ih sada polako, ali sigurno oslobađate.

Još jednom, podržaću Predlog zakona zato što je to dobro. Očekujem da ćemo imati mogućnost da u narednom periodu obezbedimo više sredstava za svakog mladog čoveka, za svaku mladu osobu i za one koji žive u područjima sa otežanim uslovima života, gde je stvarno malo drugačije da se živi.

Hvala još jednom. Svaka čast, ministre, što radite svoj posao u okviru Ministarstva finansija.

PREDSEDAVAJUĆA: Zahvaljujem.

Reč ima predsednik poslaničke grupe SDPS, narodni poslanik Branimir Jovanović.

Izvolite.

BRANIMIR JOVANOVIĆ: Hvala, potpredsednice.

Poštovani ministre, poštovani narodni poslanici, SDPS će, naravno, podržati današnji predlog koji je na dnevnom redu, pre svega, jer ga posmatramo kao deo jednog sveukupnog paketa pomoći, dakle, jedan deo mozaika koji je počeo da se sklapa još na proleće 2020. godine. Ono što je važno, to je da su mere koje su donete u tom trenutku bile pravovremene, dakle, u pravom trenutku.

Zato nema sumnje da ćemo podržati ovaj predlog, jer se pokazalo do sada da svaka mera koja je doneta i koja je došla od strane Vlade Srbije, bilo da se radi o pomoći upućenoj direktno građanima ili da se radi o pomoći koja je upućena privrednicima, da se svaka ta pomoć višestruko isplatila.

Naravno, ono što je najvažnije, to je da je i Vlada Srbije, a i mi ovde u parlamentu smo podržali takve odluke da se podrži, pre svega, naš zdravstveni sistem, jer je zdravlje građana bilo na prvom mestu, i dan danas je na prvom mestu. Važno je da naš zdravstveni sistem funkcioniše na jedan dobar način, da nismo imali paralisano zdravstvo za vreme trajanja korone, ali takođe ono što je važno, to je da funkcioniše privreda.

Kada je počela pandemija zbog virusa Kovida, najveći strah je upravo bio da će privreda da se parališe, da se neće održati nivo privrednih aktivnosti. Poseban je fokus bio na tome da se sačuvaju radna mesta, dakle, da ne dođe do zatvaranja fabrika i da sačuvamo tu stopu nezaposlenosti, da bude na prihvatljivom nivou. Mislim da mi danas možemo da konstatujemo da smo napravili ogroman uspeh i da smo taj cilj, koji smo postavili na početku, ispunili.

Ono što je važno, takođe, jeste da je i Vlada postavila prioritete na samom početku, odnosno da je dobro locirala one oblasti gde je pomoć najpotrebnija.

Ministar je malopre govorio o tome da je turizam bio jedna od grana koja je pretrpela velike gubitke, ne samo kod nas, nego svuda u svetu. Zato je ta pomoć koja je došla hotelijerima bila dobrodošla.

Takođe, dobre su bile i one pomoći koje su se odnosile na isplatu minimalnih zarada. U istom tonu mogu da govorim i o ovoj pomoći koja dolazi mladim ljudima. Smatram da je to jedan dobar signal za naše mlade, da država misli o njima.

U svakom slučaju, smatram da će taj novac koji ode u ruke mladim ljudima, da se vrati natrag u sistem, jer će oni kupovinom nekih proizvoda ponovo taj novac upumpati, deo novca, u budžet i na taj način, zavrtećemo jedan točak, kao što to radimo sve vreme, i održati nivo privrednih aktivnosti.

U svakom slučaju, SDPS podržaće ovu meru, kao što smo i ranije to činili. Hvala.

PREDSEDAVAJUĆA: Zahvaljujem.

Reč ima potpredsednica Narodne skupštine, narodna poslanica Marija Jevđić.

MARIJA JEVĐIĆ: Zahvaljujem, poštovana potpredsednice.

Poštovani ministre, na današnjem dnevnom redu imamo jedan, ali jako važan zakon, kojim se omogućava davanje direktne pomoći našim građanima koji imaju od 16 do 29 godina.

Čitajući predloženi zakon, vidim da ste radili široko analiziranje stanja u državi tokom, ali i po završetku vanrednog stanja. Pokazali smo da su finansije stabilne, a da sa druge strane, brinemo za naše građane i da je država tu kada je najpotrebnija.

Bilo je komentara da je planirana jednokratna pomoć veliki trošak, ali kada se prioriteti definišu na vreme i na pravi način, onda ne postoji problem da se novac uloži u prave stvari, a prava stvar je upravo i predloženi zakon, jer ova grupa građana, na koje se odnosi pomoć, je u fazi školovanja ili su upravo završili školovanje. Njima je potrebno više vremena da ostvare zaposlenje, da steknu iskustvo kako bi se kvalifikovali na tržištu rada. Zbog toga ova novčana pomoć će im značiti.

Na nama, odnosno na Vladi je da sačuva tržište rada, da radi na tome da dovede i da otvorimo što više fabrika, da dovedemo što više investitora. I kao što smo mogli čuti iz današnjeg izlaganja mog kolege iz poslaničke grupe JS Živote Starčevića, danas u Jagodini predsednik JS Dragan Marković Palma razgovara sa predstavnikom nemačke kompanije „Fišer“ o proširenju postojeće fabrike, kao i o dovođenju drugih nemačkih kompanija.

Mislim da je to najbolja pomoć našim građanima, omogućiti im da rade i da svojim radom izdržavaju i proširuju svoje porodice. Primer Jagodine, gde je Dragan Marković Palma doveo 12 stranih investitora treba da bude podstrek i drugim lokalnim samoupravama, da iskoriste svoje kapacitete i da ne čekaju samo na državu i na Vladu, već da se sami bore za svoj grad, za svoju opštinu, za svoje sugrađane.

Dakle, JS pozdravlja svaku pomoć mladima. Mi smo kroz naš rad godinama unazad pokazali da su mladi za nas zakon, da su mladi naša budućnost i da sve što radimo, gradimo i pravimo nema nikakvu svrhu ako nam se deca ne rađaju, ako nam sela puste, ako nam mladi napuste zemlju. JS svaku odluku i svaku pomoć koju je Vlada Republike Srbije uputila našim građanima i preduzećima u vremenu pandemije je podržala i uvek ćemo podržavati svaki predlog kojim se poboljšava život običnog građanina.

Ministar Mali je najavio i 14. januara pomoć od 10.000 dinara svim zdravstvenim radnicima i to je još jedan način da im se kao država zahvalimo za svaku žrtvu koju su podneli tokom pandemije. JS je takođe prepoznala svaki trud naših zdravstvenih radnika i u organizaciji JS i Dragana Markovića Palme 1.000 zdravstvenih radnika je prošle godine letovalo u Paraliji i preko 300 lekara i medicinskih sestara je boravilo dva puta po sedam dana u Egiptu. Za april ove godine je planirano da 140 zdravstvenih radnika letuje u Egiptu i to sve zahvaljujući sponzorima i dobrim prijateljskim odnosima Dragana Markovića sa mnogim prijateljima u Egiptu i Grčkoj.

Kada sam na početku rekla da podržavamo brigu o mladima, jer to je jedan od postulata našeg stranačkog programa, to nisu samo prazne reči. Godinama unazad tamo gde imamo moć odlučivanja, kao što je u Jagodini, deca završnih razreda osnovnih i srednjih škola letuju na crnogorskom, odnosno grčkom primorju, studenti prve godine fakulteta odlaze u Beč, gde mogu da vide kako izgleda studentski život u jednoj od najlepših prestonica Evrope.

Htela bih da pohvalim to što ste na vašem instagram profilu bili dostupni svim građanima da odgovarate na sva pitanja i sve nedoumice koje se tiču davanja pomoći i mladima, kao i penzionerima 20. februara, kao i zdravstvenim radnicima. To je dobro da budete otvoreni, da budete tu na, da kažem, dohvat ruke svakom građaninu, jer tako pokazujete da sve ono što kažete, da briga o građanima nije samo čist marketing, nego da vi stvarno i da kao predstavnik Vlade i da kao Vlada brinete o svim građanima Republike Srbije, JS to podržava. I kao što sam rekla, uvek ćemo podržavati svaki način da se pomogne našim građanima, a pogotovo kada se ta pomoć odnosi na mlade.

U danu za glasanje podržaćemo predloženi zakon. Zahvaljujem.

PREDSEDAVAJUĆA: Zahvaljujem.

Reč ima narodna poslanica Dunja Simonović Bratić.

DUNjA SIMONOVIĆ BRATIĆ: Poštovana predsedavajuća, poštovani ministre, danas je na dnevnom redu Predlog zakona o privremenom registru državljana Republike Srbije od 16 do 29 godina, kojima se uplaćuje novčana pomoć za ublažavanje posledica pandemije bolesti Kovid 19 izazvane virusom SARS-KOV2.

Na samom početku svog izlaganja, želim da ukažem na veoma zabrinjavajuću činjenicu i našu dugogodišnju realnost, a to je da je Srbija jedna od zemalja sa najstarijom populacijom u Evropi i sa jednom od najviših stopa emigracije mladih.

Prema podacima Republičkog zavoda za statistiku, u Republici Srbiji u periodu januar-novembar 2021. godine broj novorođenih iznosio je 56.648, a broj umrlih 123.492, što je čak za skoro 26.000 više u odnosu na celu 2020. godinu.

Ovom trendu depopulacije posebno je doprinela i pandemija sa kojom se već dve godine suočavamo, a koja je pored svojih zdravstvenih rizika uticala i na povećanje rizika od različitih oblika nasilja u porodici i među mladima, pa smo u poslednje vreme, nažalost, često mogli da čujemo o vršnjačkom nasilju, bilo je različitih oblika zlostavljanja u porodici i nasilja koja su okončana najgorim mogućim ishodom.

Svemu ovome treba stati na put i uspostaviti adekvatne mehanizme borbe. Na nama narodnim poslanicima je da usvajanjem dobrih zakonskih rešenja pružimo osnovu za dalje korake. Jasno je da ova Vlada i svi mi u ovoj sali radimo sve kako bi našim građanima omogućili što bolje uslove za život, kvalitetan životni standard, a našu ekonomiju i privredu da održimo i učinimo jakom i stabilnom.

U skladu sa tim bilo je više pozitivnih mera pomoći privredi i građanima od izbijanja pandemije, do ove mere o kojoj danas govorimo. Ne bi bilo loše da podsetimo naše građane na prvi paket mera pomoći privredi i građanima koji je usvojen u vreme vanrednog stanja u vrednosti od 5,1 milijarde vera, što je bilo 11% BDP Srbije. Pored brojnih mera podrške privedi, deo ovog paketa odnosio se na direktnu pomoć svakom punoletnom građaninu Srbije u iznosu od 100 evra.

Drugi paket mera usvojen takođe 2020. godine nadovezuje se na prethodni i imao je za cilj da sačuva radna mesta. Vredan je 66 milijardi dinara i podrazumeva isplatu 60% minimalne zarade u avgustu i septembru, kao i oslobađanje od poreza i doprinosa na zarade za jedan mesec. Ovim paketima za pomoć privredi i građanima ukupno je izdvojeno 5,8 milijardi evra, što čini 12,5% BDP.

Treći paket ekonomskih mera pomoći građanima i privredi vredan 249 milijardi dinara usvojen je u februaru 2021. godine. Odnosi se na direktnu pomoć najugroženijim i onim sektorima koji su najviše pogođeni usled pandemije, preduzetnicima, mikro, malim, srednjim ali i velikim preduzećima, podršku ugostiteljskom sektoru, hotelima, turističkim agencijama, sektoru prevoznika putnika i drumskog saobraćaja, kao i jednokratnu novčanu pomoć građanima i produženje garantne šeme u svrhu održavanja likvidnosti privatnog sektora.

Krajem decembra 2021. godine usvojili smo izmene i dopune Zakona o finansijskoj podršci porodici s decom. Od 1. januara 2022. godine, roditelji će za svako prvorođeno dete od države dobijati po 300 hiljada dinara, a sve porodice koje dobiju drugo ili treće dete primiće od države jednokratnu pomoć od 100 hiljada dinara.

Ovo je svakako jedan od prioriteta državne politike, s obzirom na lošu demografsku sliku. S obzirom na to da je u Srbiji prošle godine u privih 10 mesecu umrlo 25% više ljudi u odnosu na isti period prethodne godine, nadamo se da će ove mere bar donekle uticati na porast nataliteta i osnažiti porodicu.

Zajednički zadatak države i lokalnih samouprava jeste da se mere ovakve politike usklade sa specifičnostima lokalne sredine i da se u lokalnoj zajednici stvore takvi uslovi da mladi požele da ostanu u svojim mestima.

Mladi su prepoznati kao jedna od najugroženijih kategorija u našem društvu, posebno u pogledu prvog zaposlenja nakon školovanja i pozicije na tržištu rada. Prema Zakonu o mladima, mladi u Srbiji predstavljaju kategoriju lica od navršenih 15 do navršeni 30 godina. Omladina je prepoznata u velikom broju međunarodnih dokumenata, zakona, brojnim strategijama iz različitih oblasti i resora.

Na osnovu podataka Republičkog zavoda za statistiku iz 2019. godine, ova kategorija činila je šestinu ukupnog broja stanovnika. I ako većina živi u gradovima, nije mali broj onih koji žive u ruralnim sredinama i prigradskim naseljima, oko 39%, što govori u prilog tezi koju sam prethodno iznela, a odnosi se na to da mladima treba da se omogući da ostanu, da žive, rade i stvaraju svoje porodice u sredinama iz kojih dolaze.

Na nama je odgovornost da radimo na obezbeđivanju elementarnih ulova za život svakog mladog čoveka i stvaranju jednakih šansi da svako od njih razvija svoj talenat i gradi sopstveni uspeh.

U skladu sa tim poslanička grupa SPS glasaće za usvajanje ovog predloga zakona.

Na kraju ovog obraćanja, htela bih da iskoristim priliku da čestitam svim građanima Republike Srpske tridesetogodišnjicu njihove državnosti, da im poželim sreću i zdravlje u Novoj godini, kao i snage da istraju pod pritiscima koji se sve jače osećaju.

Velika je stvar i snažna je poruka što su premijerka Republike Srbije, Ana Brnabić, i predsednik Narodne skupštine Republike Srbije, Ivica Dačić, zajedno sa pojedinim ministrima iz Vlade Republike Srbije, prisustvovali ovom jubileju i tako i na simboličan način pokazali da stoje zajedno na braniku svih naših sunarodnika, bez obzira za koje strane oni bili.

Nažalost, mi smo svedoci uvođenja sankcija 1992. godine. Tada su članovi ekonomskog saveta Vlade Srbije, na čelu sa akademikom Ivanom Maksimovićem, razmatrali uvođenje sankcija i razmatrali mere koje treba preduzeti. Ono što je važno i što se iz stenografskih beleški vidi jeste da su očekivali da sankcije traju tri meseca ili najviše šest. Znamo da su te prve sankcije trajale nešto više od tri godine.

Posle ovoliko godina iskustva, važno je naglasiti da ovakve mere nikada nisu niti su samo uperene protiv pojedinaca. Zato je važno na svakom mestu iskazati jedinstvo i odlučno biti i u dobru i u zlu, jer samo jedinstveni možemo prebroditi izazove koji se sada i jasnije nadziru.

Puna podrška zajedništvu. Živela Republika Srbija! Živela Republika Srpska!

PREDSEDAVAJUĆA: Zahvaljujem.

Reč ima narodni poslanik Nebojša Bakarec. Izvolite.

NEBOJŠA BAKAREC: Hvala vam, poštovana predsedavajuća.

Poštovani gospodine ministre, poštovane dame i gospodo narodni poslanici, ponosim se time što ću kao narodni poslanik u Skupštini Srbije danas glasati za Zakon o registru mladih državljana od 16 do 29 godina, do navršenih 30 godina u stvari, kojima se uplaćuje novčana pomoć od 100 evra za ublažavanje posledica pandemije bolesti Kovid - 19.

Jednako tako sam ponosan na to što je Skupština Srbije, ova Skupština, što smo mi zajedno 29. decembra prošle godine usvojili izmene i dopune Zakona o finansijskoj pomoći porodicama sa decom kojima će od 1. januara, kojima se već od 1. januara ove godine povećava roditeljski dodatak za prvo dete na 300.000 dinara.

Ovi zakoni su ispunjenje, jednostavno, onih obećanja koje je dao predsednik Vučić. Država pomaže mladima koji su u fazi školovanja, odnosno onima koji su upravo završili školovanje.

Aleksandar Vučić je na godišnjoj konferenciji za štampu u Palati Srbije rekao da je naša zemlja zbog korona virusa izgubila mnogo ljudi i da danas nema nikoga u Srbiji ko nije izgubio nekog svog. Međutim, primetio je da se u tom procesu nije dovoljno brinulo o mladima i rekao je: "Brinući o životima onih koji imaju određene bolesti, našim starijim ljudima, majkama, očevima, bakama i dekama, zaboravili smo na mlade ljude, na osnovce, srednjoškolce, studente, mlade koji su završili školovanje o kojima se niko nije brinuo ili nismo dovoljno brinuli.

U svom novogodišnjem obraćanju javnosti, predsednik je 30. decembra prošle godine najavio i obećao da će pomoć države dobiti preko tri miliona građana. Predsednik je rekao da bez dece nema budućnosti i da će država uložiti stotine miliona evra u demografske mere i u politiku nataliteta.

Majke će za prvo dete dobijati 300.000 dinara, 100.000 dinara za drugo i treće dete. Za treće dete će dodatno dobiti tokom 10 godina po 100 evra mesečno. Za četvrto dete majke će dodatno dobiti tokom 10 godina i još po 150 evra mesečno. Majke koje rode dvoje će dobiti jednokratnu pomoć od 400.000 dinara, odnosno majke koje rode troje će dobiti 500.000 dinara jednokratne pomoći.

Država će nastaviti da pomaže i ovom značajnom merom, pomoći će ženama sa 10 do 50% cene za kupovinu manje kuće ili stana, a milion mladih po ovom zakonu od 16 do 30 godina dobiće 100 evra jednokratno ove pomoći.

Zdravstveni radnici će dobiti 10.000 dinara, penzioneri će dobiti 20.000 dinara i ono što je bitno, predsednik je lepo rekao i to je gospodin ministar finansija takođe ponavljao i to su značajni podaci, što se tiče rasta BDP mi smo prošlu godinu završili sa stopom rasta od 7,5%. Mi smo po tome možda i najuspešnija zemlja Evrope zbog toga što jednostavno Irska koja je prva ima prihode koji su neuporedivi sa bilo kojom državom drugom zbog toga što su u Irskoj praktično registrovane sve velike multinacionalne kompanije, pa ona ima nenormalne prihode po tom osnovu. Dakle, možemo smatrati da je Srbija zvanično i u ovoj i u prošloj godini će biti zemlja koja će imati drugi najveći rast u Evropi, a praktično prvi.

Kad već rezimiram rezultate, podsetiću da je zdravstvo jedan od stubova države Srbije. Predsednik Vučić i Vlada su najzaslužniji za to što je Srbija jedan od lidera u borbi sa korona virusom. Podsetiću, izgrađene su tri kovid bolnice, rekonstruisani su ili se rekonstruišu četiri klinička centra i 19 opštih bolnica. Nabavljene su sve moguće vakcine, svi mogući lekovi. Proizvodimo vakcine.

Lično molim građane - vakcinišite se, nosite maske, perite ruke, vakcine su bezopasne, bezbolne i besplatne, poštujte savete lekara.

Još jedna važna stvar koju treba reći, jer je važna za građane i državu, za pet dana 16. januara ove godine izađimo svi na referendum o promeni Ustava koji se tiče samog pravosuđa i načina izbora sudija. Ja ću na tom referendumu zaokružiti – da kao odgovor na pitanje. Važno je da pružimo podršku predsedniku Vučiću pred izbore u aprilu tako što ćemo da zaokružimo – da na referendumu.

Hoćemo da pravosuđe bude još slobodnije, ono je naravno uvek deset godina ekstremno slobodno, ali hoćemo da evo da bude još slobodnije i time osiguravamo da se čak ni u teoriji više ne može ponoviti ono žuto uništavanje pravosuđa iz 2009. godine i time ojačavamo i našu podršku evrointegracijama.

Cilj ovih ustavnih promena je da se pravosuđe oslobodi i ovo malo uticaja politike koji postoji i da se uskladi sa zakonodavstvom EU. To jednostavno znači da sudije i tužioci više neće birati predstavnici izvršne i zakonodavne vlasti, odnosno Vlada i Skupština, već vrhunski pravnici.

Rezimiriću, i to je bitno na početku ove godine, rezimiraću i lažne ekološke proteste, izvršiću jedno poređenje. Nedavno pred Novu godinu smo imali ogromne proteste u Holandiji protiv epidemijskih mera, a u Srbiji smo takođe i prošle i pretprošle nedelje imali nejake, a lažne ekološke proteste i oni su pokazali, i jedni i drugi protesti, kako izgledaju navodno tiranska Srbija i navodno demokratska Holandija.

Koja je razlika između Srbije i Holandije? Pa u Holandiji danas i uvek policija nemilosrdno mlati protestante kovidiote bez milosti, pazite, gazi ih konjima, grizu ih psi, polivaju ih po zimi vodenim topovima. Nema milosti u demokratskoj Kraljevini Holandiji i tako radi navodni demokrata premijer Mark Rute.

U Srbiji na lažnim ekološkim protestima, kao i uvek, policija mazi protestante, lažne ekologe, a ovi blokiraju puteve i maltretiraju građane. Setimo se da su pretprošle godine u julu, kovidioti u Srbiji mlatili policiju, lomili noge i glave policajcima, bilo je povređeno što teško što lakše njih 140, gazili su policajce. Srbija je majka čak i za one koji nisu u pravu kao što su ovi protestanti. Srbija je raj za protestante i tako radi navodni tiranin Aleksandar Vučić.

U pokušaju, i ovo je važno da parira novogodišnjem intervjuu predsednika Vučića koji sam pominjao, Dragan Đilas je postao pokvarena ploča, počeo je da vrti iz godine u godinu iz meseca u mesec jednu te istu laž. U novogodišnjem intervjuu svom „Danasu“ Đilas je, zamislite, negirao pitanje, odnosno tvrdnju novinarke Jasmine Lukač da je bio na vlasti, evo citiram, kaže amnezirani Đilas - ne razumem kako mislite da se vratim na vlast. Kao što znate ja sam kao gradonačelnik bio vlast samo u Beogradu, a ne na nivou Srbije. Pazite, odakle Đilasu poriv da direktno slaže novinarku i čitaoce, mislim da li je putem amnezije zaboravio? Ljudi moji, on je dve godine bio ministar za NIP. To nije naravno ministar za ništa ili ni za šta, nego je bio ministar za Nacionalni investicioni plan dve godine, a on kaže - nisam bio vlast na nivou Srbije. Pa čoveče, bio si dve godine vlast na nivou Srbije i kao što je ovo slagao Đilas je u tom intervjuu nastavio da laže, jer zapravo taj čovek i nikada ne govori istinu.

Rezimiraću i podatke o nasilju koje se dogodilo dva puta i pre Nove godine i posle Nove godine i koje niko ne osuđuje. Evo, pre neki dan, posle Nove godine izveden je 63 vandalski napad na prostorije SNS u Srbiji, odnosno konkretno u Adicama u Novom Sadu i niko od zaštitnika, poverenika i tzv. boraca za ljudska prava nije osudio ovo nasilje. Vučić i njegova porodica su naravno glavne mete, prostorije razbiju, a Vučića i njegovu porodicu hoće da ubiju i o tome je govorio onaj sjajni film koji je prikazan Tome Lovrekovića pre neki dan na televizijama sa nacionalnom frekvencijom.

Rezimiraću i približavam se kraju i rad Skupštine Srbije. Ponosan sam na to što smo mi poslanici Skupštine Srbije od avgusta 2020. godine imali 62 zasedanja i što smo usvojili 241 zakon. Po hitnom postupku izglasali smo još 17 propisa i 159 drugih akata. Parlament je zasedao 131. dan sa 400 tačaka dnevnog reda, a rezimiraću u jednoj rečenici i svoj rad. Nisam odsustvovao nijednom sa sednice Skupštine, glasao sam za sve zakone, govorio sam 74 puta, ovo je 75, sedeo sam u sali non stop, radio u i učestvovao u radu odbora, pripremao govore i tekstove za medije, uvek sam podržavao kolege poslanike.

Kratko, završna upadica, upravo je javljeno, Teniski savez Australije i turnir „Australija Open“ su upravo zvanično objavili da je Novak Đoković zvanično i postao prvi nosilac na turniru „Australija Open“ i ponosan sam na to što je država Srbija i što smo svi mi najsnažnije podržali Novakovu borbu za pravdu, a za Božić je Srbijom kružila jedna dosetka koja glasi ovako – pa da je mogao svaki Srbin bi za Božić ispekao kengura umesto prase.

Završavam. Ovaj zakon će pomoći mladima je jedan od milion dokaza da je predsednik Srbije Aleksandar Vučić državnik i otac jedne nove bolje Srbije. Predsednik Vučić uzdiže Srbiju, gradi Srbiju, vakciniše Srbiju, leči Srbiju, leči prošlost u sadašnjosti radi budućnosti. Živela Srbija. Hvala vam.

PREDSEDAVAJUĆA: Reč ima narodna poslanika dr Amela Lukač Zoranić.

Izvolite.

AMELA LUKAČ ZORANIĆ: Zahvaljujem.

Uvažena predsedavajuća, uvaženi gospodine ministre, rezimirajući Predlog zakona koji je pred nama ja sam u obrazloženju Zakona o privremenom registru državljana Republike Srbije od 16 do 29 godina pronašla sledeće stvari koje su mi izgledale vrlo interesantno, a samim tim i ono što ima kazati a tiče se samog Predloga zakona.

U obrazloženju je navedeno da bi ovaj zakon omogućio ublažavanje ekonomskih posledica nastalih usled pandemije Kovida-19, pa onda takođe kaže je neophodan nastavak preduzetih mera, ciljane podrške državljanima Republike Srbije od 16 do 29 godina koji imaju za cilj povećanje privrednih aktivnosti u stvaranju uslova za poboljšanje društvenog položaja ove kategorije lica kao oblasti od opšteg interesa u Republici Srbiji.

Takođe, tu ima jako bitnih stavki jer svi smo se ovde zajednički složili da kategorija mladih je jako bitna za sve nas, jako bitna za našu državu jer definitivno mladi su ti koji treba da nas vode u bolju budućnost.

Ono što nedostaje u ovom obrazloženju jeste procena finansijskih sredstava potrebnih za sprovođenje zakona. U obrazloženju je navedeno da će sredstva biti obezbeđena, odnosno da su sredstva obezbeđena u budžetu Republike Srbije. Smatram da je trebalo staviti okvirni iznos koji će biti potreban za realizaciju upravo ovog zakona i jednostavno ovog celog projekta.

Obrađujući podatke, odnosno posmatrajući ono izveštaje koji su objavljeni od strane Republičkog zavoda za statistiku objavljenih u godišnjaku demografske statistike u delu gde su vršene procene stanovništva prema starosti i polu zaključuje se zaključno sa 30.6.2022. godine da od procenjenog broja stanovnika u Srbiji gde je okvirno sedam miliona stanovnika ukupan broj mladih od 16 do 29 godina starosti iznosi milion 62 hiljade 380 pripadnika oba pola. Dakle, ako to pomnožimo sa iznosom koji je predviđen da se isplati država će isplatiti okvirno 106 miliona 238 hiljade evra.

Što se mene tiče, smatram da je ova mera podsticajna, da je dobra. Međutim, dolazim iz jednog kraja gde se smatra da mladim ljudima ne treba sve dati na gotovo. Razumem da ova mera nije velika. Iznos od 100 evra ne može u mnogome pomoći nikome od njih, niti da planira neko veliko putovanje ili bilo šta, ali im može pomoći da nešto odrade za sebe, ili kupe knjigu, kako smo to ranije ovde čuli, ili pak sebi priušte neki novi odevni predmet i slično.

Međutim, smatram da bi bilo jako značajno ovakva sredstava i ovakve podsticaje odvojiti i ponuditi mladima koji imaju najbolje kreativne ideje, najbolje preduzetničke ideje, da oni ne budu vagoni već da budu lokomotive, da oni budu nosioci projekata, da na konkursima se njima dodele sredstava kako bi upravo oni osnovali svoja preduzeća i samim tim zapošljavali upravo kategoriju mladih od 18 do 29 godina stanovništva.

Na taj način bismo pomogli privredni rast, jer ako pogledamo kako stoji stopa nezaposlenosti u Republici Srbiji, baš kod ove kategorije ljudi od 15 godina pa do 24 godine starosti primetićemo da je stopa nezaposlenosti mladih ljudi, da kažemo, iako beležimo rast zaposlenosti, ali ipak imamo da je stopa nezaposlenosti, recimo 23,1%, a od toga veći broj upravo jeste nezaposlenih žena, tako da bi afirmacija mladim ženama u kontekstu zapošljavanja ili pak obezbeđivanja samo doprinosa, odnosno samo zapošljavanja bila od velikog značaja.

Takođe, smo imali prilike čuti od predsednice odbora da je Privredna komora Srbije uradila jako puno kada su u pitanju mladi, odnosno da je imala niz inicijativa kroz sekciju za mlade, što je takođe pohvalno, ali trebamo uzeti u obzir, ja se izvinjavam, uzeti u obzir i činjenicu da tim i takvim projektima se obuhvata jako mali broj, recimo, konkretno u ovom projektu bilo je četvoro mladih koji su bili obuhvaćeni.

I na kraju, obzirom da mi vreme već ističe, ja se zaista moram osvrnuti kao pripadnica bošnjačkog naroda, moram se osvrnuti na zbivanja koja su se desila u Priboju i Novom Pazaru, i kazati da mi je drago što Republika Srbija i što će predsednik države sutra biti u Priboju, što ova država pokazuje i Vlada nastoji pokazati da ova država pripada svima, da pripada kako bošnjačkom narodu, tako i srpskom narodu ili obrnuto, kako god želite.

Moram se osvrnuti i kazati da kao neko ko je rođen u Novom Pazaru, ko je celi svoj život, a samim tim mogu kazati da imam jako puno i godina, provela sam u dobrim susedskim odnosima i u prijateljskim odnosima sa pripadnicima srpskog naroda i ovakva dešavanja su zaista apsolutno pogubna.

Mi smo imali prilike da u Priboju za one koji su trebali biti čuvari reda i mira, koji su trebali ulivati bezbednost, osećaj bezbednosti kod svih nas, mi smo kod njih imali prilike čuti izlive jednog apsolutnog nacionalizma, poziva na zlostavljanje i ubijanje, što je zaista sramno i strašno.

Takođe, pored toga kada govorimo o mladima, za mene je neprihvatljiva činjenica, kao ni za moje prijatelje, pripadnike srpskog naroda koji žive u Novom Pazaru, da imamo manifestaciju mladih ljudi koji na kružnom toku sa kapuljačama na glavi, sa bakljama u rukama pevaju stihove pesme - za slobodu zlatnu. Šta to podrazumeva sloboda zlatna? Da li to podrazumeva, znači reči te pesme se mogu tumačiti na različite načine, a jedno tumačenje i poruka koja bi mogla biti prihvaćena jeste da to sloboda treba da bude bez drugih naroda, da treba jednostavno etnocentričnost biti apsolutno izražena.

Pozivam sve vas, ja sam danas došla iz Novog Pazara, došla sam iako je sneg, maltene vejao sve vreme, došla sam da me čujete, isto onako kako ja čujem vas, došla sam da me čuju građani Srbije, jer Bošnjacima i drugim narodima ovo jeste njihova država.

Ja vas molim da sa te strane zaista reagujete i sve one koji pokušavaju da unište naše međuljudske odnose, naše međunacionalne odnose, da im sprečite da to čine. Hvala vam.

PREDSEDAVAJUĆA: Poštovana narodna poslanice, s obzirom na osetljivost teme ja vas nisam prekidala, ali imajte obzira da je preostalo vreme za vašu poslaničku grupu bilo tri minuta, a govorili ste šest i po.

Nastavljamo.

Reč ima narodni poslanik Vojislav Vujić.

VOJISLAV VUJIĆ: Hvala vam, uvažena predsedavajuća.

Gospodine ministre i svi građani Republike Srbije koji pratite ovaj prenos uživo – „Hristos se rodi“. Ovo je vreme najsvečanije za nas pravoslavce i ovo je vreme u kome ja ne želim da pričam o lošim stvarima, jer samo po sebi nas podseća na dobre stvari, na lepe stvari, na praštanje.

Ono što se ovih dana, slobodno mogu da kažem tako, dešavalos su bili pojedinačni ekscesi koji sigurno neće da ugroze atmosferu i stanje kakvo imaju bošnjački narod i svi ostali u Republici Srbiji. Znači, ako se mi iz Jedinstvene Srbije pitamo, mi i dalje pozivamo na jedinstvo, jer se time bavimo od kada je osnovana Jedinstvena Srbija.

Što se tiče današnjeg dnevnog reda i to je ono što je u skladu sa praznicima u kojima se nalazimo, a to je upravo davanje i dobro je što su ovoga puta na dnevnom redu i mladi. To su svi od 16 do 30 godina koji će ovog puta direktno dobiti pomoć.

Ukupna pomoć od početka ove pandemije koju je država izdvojila za građane i pored toga što smo mi imali izdvajanja i za privredu, velika izdvajanja za zdravstvo, velika ulaganja u infrastrukturu, pored svih tih izdvajanja Vlada je uspela da nađe skoro devet milijardi dodatnih da podeli građanima Republike Srbije.

Znate, mi to kada pričamo o svakoj meri pojedinačno, možda to ne deluje ni veliko, ni ozbiljno, ali ako uzmete u obzir kolika smo država i ako vidimo šta se dešava u okruženju, ovo je svakako za svaku pohvalu.

Ono što je dobro, dobro je to što je pored ovih izdvajanja Vlada nije zaboravila ni na lokalne samouprave, ni na gradove. Znači, svi smo mi ministre uspeli od vas, od vaše Vlade da dobijemo dodatna sredstva, kako i one opštine koje nisu dovoljno razvijene, ta sredstva su im značila da lakše mogu u doba ove pandemije da održavaju svoj sistem funkcionalnim, a i sve druge razvijene opštine i gradovi, moram da navedem i Vrnjačku Banju, mi smo razvijeno turističko mesto, ali svakako sva sredstva koja smo od Vlade Republike Srbije dobili smo iskoristili da unapredimo turističku ponudu Vrnjačke Banje i siguran sam da ćemo u narednom periodu mnogostruko više vratiti upravo zato što smo stvorili ambijent u kome lakše može da se zarađuje.

Isto tako, kao dobar primer mogu da navedem i Jagodinu koja pored turističkih sadržaja ima ozbiljnu industrijsku zonu. Zašto je to bitno? Zato što je Jagodina uspela da za kratko vreme napravi ozbiljan suficit. To je upravo taj momenat kada na svaki vaš uložen dinar uspemo iz gradova, iz opština da državi vratimo i da jednostavno taj točak koji se neprestano vrti bude sve veći i veći.

Svima treba pomagati ministre, ali ja uvek kažem da moramo i da pomognemo pre svega onima koji od dinara znaju da naprave dva, zato što je tu pomoć obostrana.

Ono što je danas na dnevnom redu, a to je isplata 100 evra za sve ove mlade ljude od 16 do 30 godina je upravo to što su oni možda najbliži toj mojoj računici da od dinara znaju da naprave dva. Svakako će većina, pre svega mislim na ove mlađe, pamtiti ovih 100 evra, jer ovih dana upravo kada razgovaram sa njima vidim kolika je tu radost i kakva su očekivanja od toga. Slažem se, možda to nije za nekog dovoljan iznos, ali je to jedan dobar podstrek, a pre svega poruka države da misli na mlade ljude.

Poslanička grupa JS kojoj pripadam će sigurno glasati za ovo zato što je to sastavni deo našeg programa i zato što je to život, to nije demagogija. Svaki put kada je Dragan Marković Palma u medije dospeo, znate ono kada kažu – tri hiljade za gospodina, dve hiljade za gospođu itd, to su mnogi znali da kritikuju. Ali, evo šta se dešava, građani takve stvari prihvate i svaka čast svakom onom ko se domaćinski ponaša da uspe da održi sistem funkcionalnim i da pored svih tih izdvajanja nađe mogućnost da pomogne građanima. To je ono što sam rekao u uvodnom delu svog izlaganja.

Što se vas lično ministre tiče, vi ste kao ministar finansija te 2018. godine preuzeli jedan ozbiljan resor, to je tada stvarno bio vruć krompir, sećate se tih govora. To sada deluje kao neka daleka istorija, ali danas 2022. godine i prethodne dve godine, ono što ste uspeli, nema šta vama da laskam sada, mi smo budžet izglasali, neće niko ništa ovde više da dobije, ali ste stvarno dali sebe i to se vidi i to se oseća. Ne samo što budžeti stižu na vreme, što smo prosto taj sistem finansija republičkih stavili na noge, ta saradnja sa predsednikom, direktna saradnja sa predsednikom je upravo posledica ovih skoro devet milijardi koje ste uspeli da date građanima Republike Srbije, a da niko ništa ne oseti.

Svaku meru koju smo sprovodili ovde, da li je to finansijska ili bilo koja druga, verujte mi da sam ja građanima uspeo da objasnim. Znači, sve ono što se ticalo Ministarstva finansija, a takvih mera je skoro bilo najviše i bile su najblagotvornije i najbolje su delovale na građane, jedu nikako nisam uspeo da im objasnim. Svaki put kada su me pitali šta se to dešavalo, pa su penzioneri morali da kupuju od četiri ujutru do sedam, ja i dan danas to ne umem da objasnim. Znam da to nije vaša mera, da je to mera Kriznog štaba, ali evo, ako imate možda neko objašnjenje biće mi drago da ja sugrađanima mogu da olakšam.

Pošto vreme ističe, hoću da kažem još jedanput da je poslanička grupa JS od početka bila za ovakav zakon i mi ćemo sigurno glasati za.

Iskoristiću priliku da pozovem građane Republike Srbije da izađu na referendum koji je pred nama, naravno ne utičemo na to kako će ko da glasa, imam pravo i javno ovde da kažem da ću ja da podržim taj referendum, a vama ministre želim svu sreću i da nastavite ovakvim tempom da radite i ovakvim merama da nas što češće obradujete ovde u parlamentu. Hvala.

PREDSEDAVAJUĆA: Zahvaljujem.

Vreme predviđeno za poslaničku grupu je potrošeno.

Reč ima ministar finansija.

SINIŠA MALI: Uvaženi gospodine Vujiću, samo da odgovorim na direktno pitanje koje ste mi postavili. Da, to jeste bila jedna od mera Kriznog štaba. Ja poštujem sve mere koje je Krizni štab doneo. Dakle, tamo sede naši najeminentniji stručnjaci iz raznih oblasti kada je epidemija, medicine u pitanju, i verujem da su imali razloga zbog kojeg su tu meru i doneli. Pretpostavljam da je mera bila upravo da se izoluju naši najstariji sugrađani, da sami mogu da ulaze u prodavnice kako bi nabavili potrebne potrepštine i kako ne bi dolazili u kontakt sa drugim ljudima, kako bi upravo pokušali da sačuvamo njihove živote.

U svakom slučaju, ono što je važno, osim brige i ono što je predsednik Vučić govorio na početku još pandemije 2020. godine, imamo dva fronta. Jedan front je borba za živote građana Srbije i mi smo veoma odgovorno prišli tome, nabavili vakcine, nabavili respiratore, nabavili sve lekove koji su potrebni, otvorili nove tri kovid bolnice i upravo kroz takve mere pokušali da maksimalno zaštitimo one naše najugorženije, a naši najstariji sugrađani jesu bili najugroženiji, a i dalje jesu, na kraju krajeva. S druge strane, drugi front je bio borba za ekonomiju i upravo tih 8,7 milijardi evra, odnosno skoro devet koje ste vi rekli, upravo je bilo usmereno ka tome da zaštitimo i sačuvamo našu ekonomiju.

Zamislite samo, da li bi bilo moguće uopšte da se vratimo na put rasta i razvoja da smo dozvolili da se zatvore fabrike, da smo dozvolili da ljudi izgube svoja radna mesta, da izgube posao i da smo rekli, kao što je nekada pre bilo kod nekih drugih kriza u nekom prethodnom periodu s nekim drugim vladam, šta god da se desi, kao što je bilo 2008. godine, država nije reagovala, masovno su ljudi ostajali bez posla, fabrike bile zatvarane. Onda su nam trebale godine i godine da dođemo gde smo sada, dakle, da ponovo imamo visoke stope rasta.

Dakle, mi smo hteli odgovornom ekonomskom politikom, velikim paketima u smislu novca da obezbedimo da nemamo zatvaranje proizvodnih kapaciteta, da nemamo gubljenje radnih mesta, jer posle sve ponovo da se vrati trebale bi nam godine i godine i mi smo taj scenario maksimalno želeli da izbegnemo i uspeli smo da ga izbegnemo.

Tako da, to je bio set mera i zdravstvenih i ekonomskih koji nas je doveo do toga da imamo 7,5% stopu rasta naše ekonomije prošle godine. Hvala lepo.

PREDSEDAVAJUĆA: Zahvaljujem.

Reč ima narodni poslanik Vuk Mirčetić.

Izvolite.

VUK MIRČETIĆ: Zahvaljujem.

Uvažena predsedavajuća, poštovani ministre, uvažene koleginice i kolege narodni poslanici, poštovani građani Republike Srbije, na današnjem dnevnom redu se nalazi jako važan predlog zakona, a to je Predlog zakona o privremenom registru državljana Republike Srbije od 16 do 29 godina kojima se uplaćuje novčana pomoć za ublažavanje posledica pandemije bolesti Kovid 19 izazvane virusom SARS KoV-2.

Ovo je nastavak jasnih pokazatelja jačine finansija koje Republika Srbija ima danas. Mogu slobodno da kažem da je 2022. godina za građane Republike Srbije počela dobro, počela je obećavajuće. Od 1. januara 2022. godine, kao što smo i ovde u plenumu pričali, porodica za prvo dete dobija 300.000 dinara. Setimo se, u prethodnom periodu nije bila takva situacija. Za vreme vladavine prethodnog režima pitanje je da li je uopšte bilo novca. Bilo je novca za neke druge stvari, za neke njihove stvari privatne i lične, ali za građane nije. Za drugo dete se dobija 100.000 dinara, plus sve ono što se dobijalo i do sada. Dakle, 10.000 dinara tokom 24 meseca i paušal od 5.000 dinara, dok se i za treće dete dobija 100.000 dinara i sve ono što se dobijalo do sada, 12.000 dinara tokom deset godina i 5.000 dinara paušal.

Ovo je važno da pomenemo zbog građana Republike Srbije zato što se danas u medijima nalaze i razni mogu da kažem maliciozni komentari ljudi koji jednostavno pričaju pogrešne stvari. Ovo su činjenice o kojima ste i vi ministre pričali, a pričali smo i mi ovde. Ovo su jasno proverljive stvari.

Ono što je važno pomenuti, jeste da je u periodu oko Nove godine 100.000 turista prošlog kroz Beograd. Oni su potrošili oko 100 miliona evra. Kada smo pričali o povećanju plata i penzija, a pričali smo dosta o tome, važno je pomenuti da su plate u javnom sektoru povećane preko 7%, od 1. januara penzije su povećane 5,5% shodno onoj švajcarskoj formuli o kojoj smo takođe pričali. Prvi put u istoriji Srbije minimalac iznosi preko 300 evra. Setimo se, za vreme prethodnog režima prosečna plata je iznosila 330 evra. Dakle, sada pričamo o minimalcu koji iznosi koliko je nekada 2012. godine iznosila prosečna plata. Obećanja koja ste i vi davali i koja daje predsednik Aleksandar Vučić i mi ovde ispunjavaju se i u dinar i u dan.

Važno je pomenuti da je Republika Srbija ostvarila istorijski rezultat u 2021. godini kada je u pitanju BDP, jer je BDP prešao 52 milijarde evra. Ako uporedimo sa tom 2012. godinom, jasno se vidi da je za nepunih deset godina stvorena vrednost, dodatna vrednost od oko 20 milijardi evra, jer je 2012. godine BDP iznosio tek 33,7 milijardi evra i to je važno.

Važno je i pomenuti i ukupan iznos direktnih stranih investicija. On je prošle godine bio neverovatnih 3,9 milijardi. Dakle, 3,9 milijardi imamo direktne strane investicije. Ovakvi rezultati nam pokazuju odgovornost naše politike, odgovornost politike koju predvodi predsednik Aleksandar Vučić i daju nam mogućnost da pomognemo onima kojima je pomoć najpotrebnija. Ukupna pomoć koju je Republika Srbija dala građanima Republike Srbije i privredi za oporavak privrede Republike Srbije kroz tri ekonomska paketa iznosi 8,6 milijardi evra. Kolega je pomenuo, to je skoro devet milijardi evra.

S druge strane, možda je interesantno pomenuti za medije koji su pod direktnom kontrolom Dragana Đilasa, ova godina je počela malo drugačije. Jedan od prvih tekstova koji su objavili jeste bilo sumiranje deset najboljih poteza, oni kažu najboljih poteza, opozicije tokom prethodne godine. Evo, da se podsetimo šta su oni radili. Manje-više radili su iste stvari. Evo, vidimo napade na jednu od prostorija Odbora SNS. Kolega Bakarec je pomenuo i tačan broj. To je neverovatna stvar. To je zabrinjavajuća činjenica. Vidimo ponovno razbijanje prostorija. Vidimo ponovne neke proteste.

Čak sam i pričao u plenumu o tome kada je Vučić, sećate se, izašao i pričao sa građanima i kada su se rešili ti problemi koji se tiču ekologije, ja sam rekao da će verovatno nastaviti, ali će im tema biti neka druga, neka nepostojeća. Evo kako izgledaju sadašnji protesti, ovo je autoput. Čak postoji i jedna fotografija, nisam je sada doneo da ne zamaram sve one koji prate ovaj prenos, gde se vide i strana kola koja ne mogu da prođu. Dakle, vi zatvarate puteve kojima prolaze ljudi koji su iz nekog razloga izabrali baš Srbiju, a ne neku drugu državu da prođu i da tuda ostave svoj novac.

Znači, tu nije poenta samo u onome što smo mi direktno izgubili, poenta je i u onome što smo indirektno izgubili. Jer, znate, može da se desi vrlo lako da više ti strani ljudi koji dolaze i prolaze kroz Srbiju iz nekih drugih država ne odaberu državu Srbiju, nego odaberu neku drugu državu, jer nisu sigurni da li će njih 20, 30, a vidimo ovde da ih je 20, 30, pa nekih je i više, ali niko nema pravo da vrši teror manjine nad većinom. Manje-više, svi protesti u svim gradovima gde su bili organizovani su prošli isto, imali su otprilike tako nešto ljudi.

Evo, ovo je npr. fotografija iz Užica. Zašto sam uzeo Užice? Zbog toga što je, nećete verovati, predstavnik Jeremićeve stranke, žena je izašla i rekla da nije zadovoljna odzivom zato što nije zadovoljna građanima i građani su krivi zato što su protesti propali. Zamislite kako neko može odgovorno da kaže da hoće odgovorno da se bavi politikom, a da onda za svoj neuspeh okrivi građane Republike Srbije. A zašto je toliko malo ljudi bilo? S jedne strane, građani su krivi što vas neće, je li tako, a vi ste idealni, vi idealno radite sve kako treba. Eto, moramo da podsetimo da ipak građani znaju šta ste sve radili u prethodnom periodu, da znaju da ćete isto to raditi ukoliko dođete na vlast.

Jedan deo naroda je shvatio i da je bio obmanjen i koja je prava tema tih protesta, a prava tema protesta su upravo sklanjanje Aleksandra Vučića sa vlasti, a drugi deo opozicije ja pretpostavljam da nije mogao da dolazi zato što su jurili gde mogu da nađu da kupe dres Sautemptona, to vam je sada popularno u njihovim redovima i oni sada verovatno traže. Dobro, za neke predstavnike opozicije, kao što su na primer Marinika Tepić, njoj neće biti teško da nađe još jedan dres da doda u svoju kolekciju.

Dok ta opozicija koja je predvođena Đilasom, Jeremićem, Marinikom, Tadićem i svim ostalima koji su nazivaju liderima opozicije, a primećujemo da je mnogo lidera opozicije, a nekako i po slikama smo videli da je malo opozicije, oni imaju istu politiku. Politika im je mržnja koja ih okuplja oko predsednika Aleksandra Vučića, imamo nasilne aktivnosti, evo, ovo vam je najnovija nasilna aktivnost, ovo je jedna od prostorija, ponovo jedna od prostorija SNS ovoga puta u Novom Sadu i oni te aktivnosti, ono što je najinteresantnije, nazivaju emotivnim izlivima i kreativnim izlivima. Zamislite da neko dođe i razbije vam prozor kod kuće i kaže – e, pa to je moj kreativni izliv ne znam ni ja čega. Da li je to normalno ili nije, neka se neko drugi stručniji zanima tom temom.

Da ne pričamo više o njima i o tim stvarima koje su meni potpuno nekako neverovatne i nerealne, politika koju predvodi predsednik Aleksandar Vučić je, na sreću svih nas, dosta drugačija. Mi pokazujemo delimo da vodimo računa o našim sugrađanima u ovim trenucima. Zašto kažem u ovim trenucima? Zato što se u poslednje dve godine bori bitka na globalnom nivou sa pandemijom korona virusa. Ono što je i predsednik Aleksandar Vučić više puta rekao i, ministre Mali, vi ste to sada i pomenuli, mi smo shvatili da je ovo borba na dva fronta. S jedne strane, imamo borbu na zdravstvenom frontu, s druge strane imamo borbu na ekonomskom frontu.

Kada se setimo samog početka te pandemije, kada su mnogo razvijenije države od Srbije vodile računa i borile se da dođu do onih prvih vakcina, Srbija je, zahvaljujući dobrim odnosima Aleksandra Vučića i sa istokom i sa zapadom, uspela da reši taj problem i mi taj problem nismo imali. Mi danas imamo i pet vakcina na raspolaganju, imamo izgrađene četiri kovid-bolnice. Među prvima smo dobili lek protiv korone. U momentu kada smo ga mi nabavili samo su Danska, Litvanija i Slovenija imale taj lek. Čak su i lekari i medicinsko osoblje zaposleni da bi pomogli ovu borbu, jer je ovo borba za živote građana Republike Srbije.

U decembru prošle godine, znači pre nekih, koliko je to, dve nedelje skoro, mi smo zaposlili, Republika Srbija je zaposlila 711 mladih lekara, medicinskog osoblja, tehničara itd. Mi smo zahvalni njima što su oni u prvim redovima već evo skoro dve godine. Baš je zato važno da napomenemo da će 14. januara njih od 129.000, koliko ih ima u zdravstvenom sektoru, dobiti pomoć države u iznosu od 10.000 dinara. I pored te uspešne borbe u zdravstvenom sektoru, mi ni u jednom jedinom trenutku nismo zanemarili borbu za ekonomiju i kroz tri ekonomska paketa Republika Srbija je pomogla i građanima i privredi, a ukupna vrednost je, kao što smo već pomenuli, 8,6 milijardi evra. I kao što znamo, naši penzioneri će dobiti u februaru i pomoć od 20.000 dinara.

Relativno često razgovorima sa mladima dobijam pitanje – a zašto toliko pomažete penzionerima, što su oni toliko bitni, zašto ne mislite na nas? Prvo, kroz ove pakete mera svi građani Republike Srbije, to je važno pomenuti, su dobili određen iznos, dobili su pomoć i ono što je važno jeste da odgovorimo na to pitanje i ovde u plenumu. Zašto država pomaže penzionerima? Pa, zato što smo mi ovu državu dobili od njih, zato što su oni ovu državu gradili i zato što su shvatili one teške mere koje su bile kada smo mi počeli one mere finansijske konsolidacije.

Vi ste, ministre, ako se ne varam, rekli da je to terapija koja je bolna, ali je neophodna u jednoj od brošura koju je izdala SNS. Zato su ove godine i povećane penzije u iznosu od 5,5%, i pored finansijske pomoći koju su naši stariji sugrađani dobili prošle godine i koju dobijaju svake godine, uz stalna povećanja, u februaru će dobiti tih 20.000 dinara. Ali, to ne znači da mi ne vodimo računa o mladima.

Predlog zakona o kome mi danas pričamo se upravo odnosi na finansijsku pomoć mladima. Prvi put mi pričamo o nekom zakonu koji se odnosi na finansijsku pomoć gde su uključena i maloletna lica. Zašto to kažem? Ovaj zakon se odnosi na lica od navršenih 16 pa do navršenih 29 godina. I svi oni će nakon prijave, dakle kad se prijave, imati mogućnost, odnosno dobiće već u februaru po 100 evra od države jednokratne pomoći. To je primer politike koju predvodi Aleksandar Vučić, to je primer politike gde mi delima pokazujemo da vodimo računa o svima, da vodimo računa i o privredi i o mladima i o našim najstarijim sugrađanima.

Samim zakonom se jasno definišu i kriterijumi i rokovi, ja ću kratko pomenuti. Dakle, već od 1. februara se kreće u isplatu svima onima koji su se prijavili, kriterijumi su sledeći. Svi oni koji imaju navršenih 16 godina do onih koji imaju navršenih 29 godina imaju pravo da se prijave, a sam princip je jako jednostavan. Dakle, ostavi se broj lične karte, matični broj, izbor banke. Ukoliko lice, na primer, nema iz nekog razloga otvoren račun u banci, može samo da naglasi koja je banka u pitanju i onda će mu Republika Srbija otvoriti račun, a on će uz ličnu kartu moći da pokupi iznos koji je dobio.

U susret vikendu i referendumu, smatram da je još jako važno za sam kraj ovo da pomenem, ja ću iskoristiti svoje pravo da podsetim sve građane Republike Srbije na važnost ovog referenduma i da još jednom ponovim one najvažnije činjenice. Pre svega, mi smo nebrojeno puta govorili da je referendum koji je u domenu pravosuđa i da se jedino tiče pravosuđa, da preambula Ustava Republike Srbije nije predmet ovog referenduma, dakle, da Kosovo i Metohija kao takvo ostaje sastavni deo Republike Srbije, teritorijalni integritet se ne menja, suverenitet se ne dira itd.

Zašto to govorim? Zato što su ponovo u medijima pojedinim maliciozni komentari koji govore da je ovo referendum o svemu onome, osim o onome o čemu zaista jeste. A o čemu jeste? Jeste o domenu pravosuđa.

Zašto je važno da ovo pomenemo i ovde u plenumu? Zato što onaj ko kaže drugačije, taj pod jedan – ili ne zna, pod dva – ili laže ili pod tri – ne mari za istinu. Zašto je važno usvajanje referenduma za građane Republike Srbije? Pre svega, potvrđivanje referenduma bi značilo smanjenje uticaja političkih stranaka na pravosuđe, s druge strane znači nastavak evropskih integracija Republike Srbije, a svi dobro znamo da je evropski put i put evropskih integracija nedvosmisleni stav kada je u pitanju stav Republike Srbije, a celokupna procedura koju smo mi sproveli kao odbor, ja sam član Odbora za ustavna pitanja i zakonodavstvo, mogu slobodno da kažem da je bio i transparentan i inkluzivan, apsolutno svaka naša sednica se nalazi i dostupna je i na Jutjub kanalu Narodne skupštine Republike Srbije, sve je apsolutno dostupno, sve je transparentno.

Ovim putem bih zamolio sve građane Republike Srbije, naravno i mlade, da se informišu na relevantnim mestima, dakle da imaju relevantne činjenice pre nego što izađu u nedelju da iskažu svoj stav po pitanju referenduma, da to ne rade po društvenim mrežama, jer po društvenim mrežama možemo da nađemo da je referendum koji se tiče „Rio Tinta“, što apsolutno nije istina, možemo da nađemo da je referendum koji se tiče subvencija za poljoprivrednike, što takođe nije istina, dakle, referendum koji se tiče pravosuđa.

Mladi hoće da vide da Srbija napreduje. Zašto je to važno? Zato što ukoliko mladi pogledaju, ukoliko se sete 2012. godine, kada je stopa nezaposlenosti iznosila 25,9%, a među mladima je bilo čak 50% nezaposlenih mladih, šta su oni tada imali? Kakvu su ideju imali da li će ostati ili neće? Šta je njih motivisalo da ostanu? Sada je stopa nezaposlenosti 10%, stopa nezaposlenosti među mladima je danas duplo manja. I pored svega toga, Republika Srbija danas daje i poreske olakšice i uvodi dualno obrazovanje i evo danas pričamo čak i o davanju tih 100 evra pomoći svim mladima. Zato je danas stopa nezaposlenosti mnogo manja nego 2012. godine i generalno i među mladima. Šta sve to znači? Sve to znači oporavak ekonomije, da imamo veće investicije, jer onda možemo više da gradimo.

Evo i ja da vas pitam, ministre, ko još danas u Evropi, možda u svetu, gradi 10 auto-puteva i brzih saobraćajnica? Ko je uspeo da otvori preko 250 fabrika gde je jedan veliki deo fabrika bio otvoren u toku godine kada su se svuda fabrike zatvarale? Pa, upravo predsednik Vučić, predsednik Vučić sa svojim timom.

Ministre, sledeći politiku predsednika Vučića smatram da je Vlada Republike Srbije postavila izuzetno velike ciljeve. Srbija je danas naučila da pobeđuje na raznim poljima, ne samo u sportu. Navikla je da pobeđuje i u ekonomiji i Srbija danas nije bila ono što je bila 2012. godine, nikada to neće ni biti. Mi živimo danas u Srbiji u kojoj odlučuje narod.

Zbog svega navedenog, ja ću u danu za glasanje podržati ovaj predlog zakona, a uveren sam da će to uraditi i koleginice i kolege iz poslaničke grupe Aleksandar Vučić – Za našu decu, jer to pokazuje kako pratimo politiku predsednika Aleksandra Vučića. Živela Srbija.

PREDSEDAVAJUĆA: Zahvaljujem.

Reč ima narodni poslanik dr Boban Birmančević. Izvolite.

BOBAN BIRMANČEVIĆ: Poštovana predsedavajuća, poštovani ministre, poštovane kolege, poštovani građani Srbije, da na početku svima čestitam novogodišnje i božićne praznike, poželim sve što želim svojoj porodici, što želim svojima to želim i celoj Srbiji. Bitno je da na ovom putu koji je trasirao Aleksandar Vučić jednostavno imamo ozbiljne i odgovorne ljude, da donosimo ozbiljne i odgovorne zakone i da se ti ozbiljni i odgovorni zakoni primenjuju.

Meni je izuzetno drago što ovu Novu godinu počinjemo jednim ovakvim zakonom, specifičnim zakonom, jedinstvenim u Srbiji ikada. Naravno, evo i predloga da svaku Novu godinu počnemo sa podsticajem za mlade od 16 do 29 godina, ako bude moguće da ga, eto, planiramo, da ne moramo da zakazujemo posebnu sednicu, da svaku sledeću Novu godinu počnemo sa podsticajem za mlade. Koliko? Onoliko koliko država bude u mogućnosti, ali divan je razlog zbog koga smo se danas sastali i naravno očekujem da svako normalan glasa za podršku ovom zakonu.

Kada pričamo o podsticajima mi konačno, eto, nije to neki veliki iznos, može se tumačiti na različite načine ali je svakako pokazatelj da ova država brine o svim sugrađanima, o najmlađima, o mladima ali i o najstarijima.

Ono što se ponavljalo i može se to smatrati svakako i kontinuitetom i ovog ministarstva, ali i ove Vlade i pre svega kontinuitetom politike Aleksandra Vučića a to je da se pomoć da svima onima kojima je pomoć potrebna i da ta pomoć iz godine u godinu bude u sve većem obimu i da bukvalno obuhvati sve.

Odluke da za prvorođeno dete se dobija 10 puta više nego što se ikada dobijalo i odluka da se penzionerima pomaže bukvalno kvartalno ili nekoliko puta u toku godine, je odluka koja pokazuje da brinemo o svojima i najmlađima i mladima i najstarijima.

Kada je ovaj zakon u pitanju stvar je vrlo jednostavna, svi oni koji hoće i koji treba da dobiju pomoć dovoljno je da se prijave svojim jedinstvenim matičnim brojem i ličnom kartom i ta pomoć će im biti uplaćena bukvalno u roku od 15 dana, odnosno već od 1. februara.

Važna je i značajna mera pre svega zbog toga što je, siguran sam, jedinstvena u ovom delu Evrope a možda i u svetu. Sve ono što radi Aleksandar Vučić čini mi se da je u mnogome jedinstveno za ovaj deo Evrope, svakako, ali kada imamo u vidu situaciju svetske ekonomske krize ali i kovid krize, iskombinovane jedna sa drugom, jednostavno odgovor Aleksandra Vučića i države Srbije će se, siguran sam, izučavati na fakultetima, jer ovo što je uradio Aleksandar Vučić zaista je, moglo bi se reći, čudo neviđeno.

Da neko u trenutku kada su svi u drugim državama, posebno u zemljama u okruženju gledali kako da sastave kraj sa krajem, kako uopšte da nabave bar jednu vrstu vakcine ili u početku opreme i zaštitna sredstva za borbu protiv kovida, mi smo u isto vreme imali prvi ili među prvima u Evropi i opremu i vakcine i to tri ili četiri i prvi lekove koji se pojave. Znači, na najbolji mogući način smo odgovorili na kovid krizu.

Sa druge strane, nikad više gradilišta, nikad više novih objekata, novih projekata i novih fabrika. Kada pogledate, prosto ne može da se nađe jednostavan odgovor kako je jedna država uspela da odgovori na tako teške prilike i teške uslove. Odgovor je vrlo jednostavan to je Aleksandar Vučić.

Ono što je takođe bitno, to je da sve one granice koje je pomerao Aleksandar Vučić i ciljevi koji su postavljeni i koji su zaista u prvom trenutku izgledali nedostižni i nemogući, ti ciljevi su dostignuti ali se granica bukvalno iz meseca u mesec iz godine u godinu podiže na jednu lestvicu više, a svaka lestvica više je veći standard, veća sigurnost i jača država Srbija.

Vrlo je zanimljivo i prosto opozicija, ja ih lično ne bih nazivao opozicijo, jer da bi neko opozicija, on mora bar pričati o tome da želi da pomogne svojim sugrađanima, a ova opozicija i ovo ne radi. Ova opozicija ima jedinu želju da dođe na vlast po svaku cenu, bez politike, bez podrške i bez izbora. Nijedno od ta tri uslova ne može biti ispunjeno da bi oni došli na vlast, jedini način je da imate podršku građana, jer kada imate podršku građana onda možete sve.

Upravo, SNS, Aleksandar Vučić ima tu podršku građana, ima apsolutnu podršku i zahvaljujući tome donosi odluke koje su u najboljem interesu svakog građanina i države Srbije.

Ono što je zanimljivo, to je upravo budžet. Budžet koji u vreme Aleksandra Vučića, ali i u vreme ovog ministra, ove Vlade, može da donosi odluke i mi tim odlukama možemo da pomognemo svima kojima je pomoć potrebna. Jednom rečju, imamo budžet iz koga možemo da uradimo sve. Kada kažem sve, to bukvalno tako i znači, nove bolnice, novi auto-putevi, nove škole, nove sportske hale, novi objekti. Između ostalog, centri za socijalni rad su bili zaboravljeni, domovi kulture, domovi zdravlja, sve ono što su drugi zatvarali mi kao država renoviramo, obnavljamo i ponovo vraćamo u život.

Konačno su ljudi počeli da ostaju i u selu i da upravo zahvaljujući podsticajima za poljoprivredu i za mlade, za mlade bračne parove, nađu razloga i nađu motive i snage i naravno za sve to su im potrebna sredstava. Imaju kome da se obrate. Imaju svoju državu. Imaju ministarstvo koje će im pomoći i imaju Narodnu skupštinu koja će one zakone koji su i interesu njih upravo i izglasati.

Taj isti budžet u vreme Dragana Đilasa, Vuka Jeremića, Tadića, cele te lopovske ekipe, jer drugačije se ne mogu nazvati, imajući u vidu šta su radili, u to vreme, iz tog budžeta ništa nije moglo da se uradi, osim da desetak ljudi postane enormno bogato, a u isto vreme građani Srbije da ostanu bez svojih radnih mesta, bez fabrika, bez budućnosti i što je najgore bez bilo kakve šanse da bilo šta urade za sebe i svoju porodicu.

Uspeli su 2012. godine da svojim glasanjem izaberu pravu opciju, opciju SNS i Aleksandra Vučića i to se pokazalo kao pravo rešenje. Znači, osnovna razlika između ovog budžeta u zadnjih deset godina i budžeta prethodnih 12 godina, je što se onaj budžet trošio u interesu male grupe ljudi, što je budžet služio samo za izvlačenje para u privatne džepove, sa druge strane budžet zadnjih deset godina služi isključivo samo u interesu građana i kao što u svakoj porodici i u svakoj fabrici, u svakom društvu ili udruženju bitno je ko vodi, tako je bitno i ko vodi ovu državu Srbiju. Vodi je Aleksandar Vučić, vodi je na pravi način.

U ovoj godini, sada je januar mesec, očekujemo ponovo, koliko god to izgledalo nemoguće, rast veći nego prošle godine, a već iduće godine rast veći nego ove godine.

Tako sam počeo svoje današnje izlaganje, a završiću ga na isti način, evo predloga za ministra finansija, da svaku novu godinu počnemo podsticajem za mlade od 2016. do 2019. Živela Srbija!

PREDSEDAVAJUĆA: Zahvaljujem.

Reč ima narodni poslanik Nikola Lazić.

NIKOLA LAZIĆ: Poštovana predsedavajuća, uvaženi ministre, poštovane koleginice i kolege narodni poslanici, građani Srbije, danas raspravljamo o Predlogu zakona o privremenom registru državljana Republike Srbije od 16 do 29 godina kojima se uplaćuje novčana pomoć za ublažavanje posledica bolesti Kovid - 19, izazvane virusom SARS-CoV-2.

Ova mera pomoći samo je još jedan dokaz koliko država misli na mlade, da je politika okrenuta ka poboljšanju položaja mladih.

Za SNS je najvažniji i najhitniji zadatak demografski oporavak zemlje kroz biološku obnovu, stratešku, ciljanu i efikasnu podršku porodiljama, majkama i porodicama sa decom, briga o mladima i stvaranje jasnih podsticaja za njihov ostanak u Srbiji, zato što su mladi budućnost naše zemlje.

Do predsednika Aleksandra Vučića niko do sada nije pružio ovakav vid podrške i podsticaja mladima. Država se u poslednjih par godina, od kad je predsednik Vučić na njenom čelu, na neuporedivo odgovorniji način bavi temom novčane podrške svim kategorijama, koja je iz godine u godinu sve veća.

Kako je predsednik Aleksandar Vučić i obećao od 1. januara 2022. godine, svi roditelji sa prvorođenim detetom su dobili i dobijaće 300.000, što je tri puta više od dosadašnjih 100.000 dinara, a tu su i povlastice za roditelje studente, za koje ne važe ispitni rokovi, bespovratna pomoć roditeljima, mladim bračnim parovima za kupovinu stana do 20.000 evra.

Na osnovu svega navedenog, svima je jasno i nesporno da se danas više nego ikada ulaže u mlade. Stopa nezaposlenosti danas je negde oko 10%, dok je 2012. godine ona bila 25,9%, znači, svaki četvrti građanin Srbije je bio nezaposlen. Zato je i logično da su mladi iz Srbije tada odlazili, tražeći bolju budućnost.

Ali, zato mladi danas ostaju u Srbiji i rade u svojoj zemlji, zato što je ova vlast omogućila da se zaposli hiljadu doktoranata, zato što danas imamo četiri naučno-tehnološka parka, u Beogradu, Novom Sadu, Nišu, Čačku, zbog programa Vlade "Moja prva plata" i zbog mnogo još čega. Mladi su jedan od najvažnijih stubova naše zemlje i zato mi nikada nećemo prestati da ulažemo u bolju budućnost Srbije.

Veoma sam ponosan i srećan što vidim da su mladi pronašli utočište u kancelarijama za mlade, što gradskim, tako i opštinskim i danas kancelarije nikada bolje i efikasnije nisu radile. One su do 2012. godine praktično bile neprimećene, niko nije ni znao da postoje.

Naša politika je i da se postigne suštinska ravnopravnost žena, bez obzira na godine života, na društveni, profesionalni ili porodični status.

Sve ovo pokazuje da iza predsednika Aleksandra Vučića i SNS stoje rezultati, naporan rad i briga o svim našim građanima.

Onda se pojave kojekakvi politički fosili koji su ovu zemlju ostavili pred bankrotom, oni sa preko 619 miliona evra građana Srbije u svojim džepovima, oni zbog kojih su mladi odlazili iz naše zemlje, oni koji su tukli svoje žene, kojekakve Marinike, kojekakvi Jeremići, Đilasovci, ostali tajkuni koje građani Srbije više ne žele. E, takvi danas sebi daju za pravo da nas kritikuju. Jeste da nas kritikuju bez ikakvog pokrića i sramote, ali, donekle smo i navikli na to, jer njihove prazne priče jesu jedino što umeju.

Ali, mene više interesuje kako oni bez imalo srama konstantno se bave prljavim lažima, pretnjama? Koliko smo puta mogli da vidimo u tajkunskim medijima imena Aleksandra Vučića, njegove porodice, članova SNS i to u najpogrdnijem mogućem kontekstu?

Takvi hoće da se vrate na vlast. Bolje vam je da ostanete tamo gde su vas građani 2012. godine i poslali, u mračnoj i političkoj prošlosti, zato što je Srbija danas jaka i stabilna ekonomska zemlja, zato što Srbija nikada neće više klečati, zato što se Srbija neće više povlačiti pred najgorima i zato što neće dopustiti da ponovo pljačkaju našu zemlju.

Za tri meseca će građani pokazati šta je najveća pobeda, pobeda za Srbiju, pobeda "Za našu decu". Predaja nikada nije bila opcija. Živela Srbija! Hvala.

PREDSEDAVAJUĆA: Zahvaljujem.

Reč ima narodni poslanik Veroljub Arsić. Izvolite.

VEROLjUB ARSIĆ: Dame i gospodo narodni poslanici, gospodine ministre, tema je svakako lepa i vredna pažnje. Kao što reče jedan od mojih kolega, i jedan dobar razlog da se započne godina, rad Narodne skupštine bez obzira što očekujemo uskoro i republičke izbore.

Ali, gospodine ministre, nisu svi radosni zbog ovoga što mi danas radimo. I hajde što nisu radosni, to mogu da razumem, ali ne mogu da razumem nešto drugo zašto vređaju našu najmlađu populaciju. Znate šta oni kažu za ovo što mi danas radimo? Mi dajemo 100 evra našim građanima koji imaju od 16 do 29 godina zato što tu imamo najmanji broj simpatizera i glasača, pa želimo sa tih 100 evra da kupimo njihove glasove i njihovo poverenje za budućnost.

Kad bi meni neko rekao da ću da glasam za nekoga za 100 evra, verujte, pao bi mi mrak na oči, ne znam kako bi se to završilo. Nisam nešto različit od većine građana Srbije. Postoji nešto što se zove čast, što se zove obraz, dostojanstvo. Ne prodaju se neke stvari za 100 evra. Neka stvari nemaju cenu. Ali, tabloidi u vlasništvu Dragana Đilasa i Šolaka uporno pokušavaju da naprave nezadovoljstvo kod građana zato što, eto građani će nešto dobiti od države i biće manje za njih ukoliko i kada dođu na vlast. E, zato se oni najviše sekiraju.

Gospodine ministre, svaka dobra stvar prema građanima Srbije ovde je bila od strane bivšeg režima jako napadana. Setite se samo kakvim je pričama sve bio napadan i projekat „Beograd na vodi“. Vi ste započeli kao aktuelni gradonačelnik, ovde su napadali da je ceo taj projekat izmišljen, da mi nekom privatnom investitoru poklanjamo nešto što pripada gradu Beogradu, što pripada Beograđanima, kao da će to neko da odnese, stavi na svoja leđa i odnese. Razlog je bio da se bilo koji projekat, bilo šta što može biti uspeh, ne vlasti, nego uspeh Srbije i Beograda, jer Beograd je prestonica Srbije, ne desi, jer, šta god da se dobro dešava u Srbiji manje su šanse da ponovo na vlast dođu dva Dragana, jedan Šolak, a drugi Đilas.

Gospodine ministre, evo opet jedan od kolega reče kako se povećava pomoć porodicama sa decom. Setite se samo kako su nas napadali zbog bolnica koje smo nasledili 2012. godine, događaji o kojima pričam su bili 2012. i 2013. godine, kada su nam bolnice bile urušene, kada nisu obnavljane, renovirane decenijama, pa su nas napadali, čak i onaj sajt „Bebac“, čini mi se, vidite pod kakvim uslovima naše majke rađaju decu. Tako je bilo i koga je bilo briga što smo mi tek pet ili šest meseci na vlasti.

Sad kad imamo izgrađene bolnice, kad imamo izgrađena porodilišta, kad smo poboljšali kvalitet života na teritoriji Republike Srbije prva priča je bila – džabe vam sve to, građani Srbije napuštaju Srbiju. Radovali su se i likovali kako se to dešava. Po podacima „Eurostata“ za 2018. godinu prvi put je bilo da se više građana Republike Srbije odjavilo sa teritorije EU nego što se prijavilo. Od tada ćute po tom pitanju.

Izmislili su drugu priču. Sad kažu – džabe vama bolnice i porodilišta kad tu nema ko da radi, jer su svi doktori, svi tehničari Srbije napustili Srbiju i to je veliki neuspeh. Neće da kažu ono što je realno istina, da samo pogledamo koliko se zaposlilo u sektoru zdravstva poslednjih godina, posebno od kad je bila pandemija Kovida. Ja znam za moj grad Požarevac, da je blizu 100 tehničara zaposleno u poslednjih dve godine.

Znači, nije tačno. Ali, šta god da uradite morate da budete napadani. Šta god da je dobro za Srbiju, loše je za njih i njihove šanse i percepcije da dođu na vlast.

Setite se, gospodine ministre, tada ste bili još gradonačelnik Beograda, kako smo bili napadani 2014. godine za čuveni program mera fiskalne konsolidacije. Napadani smo od bivšeg režima, koji predvode Đilas i Šolak, da penzionerima otimamo njihove zaslužene i stečene penzije suprotno zakonu i Ustavu.

Evo, gospodine ministre, prosečna penzija 2008. godine, za vreme njihove vlasti, je bila 217 evra, 2009. godine 211 evra, 2010. godine 193 evra. Pa, ko je oteo penzije građanima Srbije, bez zakona, bez ičega, prevarama? Kako je to smanjena penzija za 25 evra prosečno? Nije to malo, to je preko 10%. Onda nisu brinuli o penzionerima i o interesima građana Srbije.

Godine 2012. je 204 evra bila penzija, ali to nije njihova zasluga, bila bi daleko manja, jer to je na kursu u evrima 112, 113, 114. Samo da podsetim građane Srbije da je 5. avgusta 2012. godine kurs evra bio 119,80, pa izračunajte nominalno 23.000 koliko je u evrima i koliko bi bila prosečna penzija na teritoriji Republike Srbije.

Na kraju, 2021. godine prosečna penzija je bila 250 evra, ali to je nešto što ne smete da kažete. To je rezultat kojim ne smete da se pohvalite, zato što ćete opet da dođete u situaciju da vas neko optuži kako to radite zbog izbora i pred izbore i da je to jedina politika koju ima SNS.

Ne smete da kažete da se pravi 10 autoputeva. Ne smete da kažete šta ste izgradili. Izmišljaju funkcionerske kampanje, zato što su njihovi predsednički kandidati išli samo po štalama. Nemam ništa ni protiv toga, ali nisu imali ni jednu kapitalnu investiciju da pokažu građanima Srbije, pa im je preostalo da miluju i maze telad. Kažem, nemam ništa protiv, ali to može da bude samo jedan deo kampanje za predsednika, a ne kampanja. To je bila njihova kampanja.

Valjda su mislili da smo svi mi u Srbiji goveda, a oni su vrhovni čobani i pastiri, pa će oni da nas vode. To pokušavaju i danas. I šta god da uradimo, uvek će da izmisle nešto novo i da postave nove zahteve.

Setite se samo ove priče oko „Rio Tinta“. Kada su svi oni opravdani razlozi koji su postojali otklonjeni, da li su prestale blokade autoputa? Nisu. Hoće li da se radikalizuju? Hoće. Zašto? Cilj nije ni životna sredina, cilj nije ni „Rio Tinto“, cilj je vlast, jer to kako oni brinu o životnoj sredini, govori nam kako su brinuli o građanima Srbije, ili su valjda smatrali da ako nema fabrika, nema radnih mesta, nema ni zagađenja. Možemo da razmatramo o tome, ali kako to građani sve siromašniji, a oni sve bogatiji?

Pazite, Dragan Đilas je bio ministar za Nacionalni investicioni plan. Mlađe kolege poslanici, a i ovi o kojima danas raspravljamo kad je u pitanju ova pomoć, ne znaju šta je to. To je bio jedan vid ministarstva koje je bilo zaduženo za domaće investicije, odnosno javne radove, za izgradnju puteva, auto-puteva, mostova, rekonstrukciju pruga, aerodroma. Da li je Đilas nešto od toga uradio? Jel otvoren neki auto-put? Jel otvorena neka bolnica? Jel napravljena neka nova škola? Nije ništa od toga. Pa je valjda zbog toga imao amneziju kako je on bio samo gradonačelnik grada Beograda.

Kada smo obezbeđivali pomoć svim građanima koji su bili punoletni u 2020. godini, moram da podsetim sve svoje kolege, pa i vas, gospodine ministre, kakve su sve bile debate ovde u Narodnoj skupštini i kakve je sve probleme pravio bivši režim da ne dođe do toga, jer su opet govorili, Bože moj, o nekakvoj kupovini glasova. Ako im kažete danas da je rast BDP-a u Srbiji u 2021. godini bio preko 7%, oni će da kažu to je zato što smo imali pad u 2020. godini od 0,95%.

Samo ne znam, evo, recimo, jedan podatak, ako je to bio pad od 0,9% u 2020. godini, pa smo zbog toga imali visok rast u 2021. godini, da vidimo kako to izgleda za vreme njihove vlasti.

Oni su 2009. godine imali pad od 2,7%. Znate koliki im je bio rast? Po toj njihovoj teoriji, koju samoprozvani ekonomski stručnjaci Dragana Đilasa i Šolaka prezentiraju građanima Srbije, očekuje se da bi rast bio oko minimum 10% u 2010. godini, posle pada od 2,7%. Rast je bio, verovali ili ne, samo 0,7%. Kud ćete nižu bazu nego što je bila 2009. godine?

Mogao bih ovako satima da iznosim podatke i da upoređujem vlast između SNS i Aleksandra Vučića i vlasti bivšeg DOS-a okupljenog oko DS i Dragana Đilasa. Međutim, možda će to u nekom trenutku morati i oni sami među svojim građanima i na nekim izborima da podnesu te rezultate.

Evo, imate danas i jednu kampanju, koja je, po meni, jako zanimljiva, a to je protiv referenduma kojim se menja način izbora nosilaca pravosudnih i tužilačkih funkcija. naslušao sam se raznih gluposti oko Kosova itd.

E, sad, pošto ipak građani Srbije nisu ni glupi, ni ludi, morali su nešto da izmisle, pa su izmislili da nije vođena javna rasprava. To nije tačno. Više puta je bila, čak i ovde u Narodnoj skupštini. U javnoj raspravi su učestovali stručna javnost, to niko ne može da ospori. Došli smo do nekog teksta amandmana koji se upućuje građanima na izjašnjavanje i proveru.

Onda imate jednu situaciju da vas napadaju zbog toga zašto vi želite da povećate samostalnost i nezavisnost nosilaca pravosudnih i tužilačkih funkcija. Znate zašto? Zato što neće moći da sprovedu više nikad onu reformu pravosuđa kakva je bila 2009. i 2010. godine.

Biće mnogo teže, moraće ponovo da pitaju građane, a sve se nadaju da će na neki način, nekim čudom, nekom revolucijom, nekim scenarijom kakav je bio ukrajinski ili u Severnoj Makedoniji ili sada, nedavno, u Kazahstanu da dođu na vlast. Zaboravljaju da se na vlast u Srbiji dolazi samo izborima.

Pa, prema tome, građani Srbije neka budu mirni. Donećemo zakon, izglasaćemo zakon za naš najmlađi deo populacije, da njima dajemo podsticaje za borbu protiv korona virusa. Svima je ta borba došla preko glave, ali moramo da izdržimo zbog javnog zdravlja. Moramo da budemo spremni da kada ova pošast prođe, nastavimo da obnavljamo i izgrađujemo Republiku Srbiju, kao što smo to radili i u teškim vremenima dok je bila korona.

Moram da podsetim građane Srbije da je u toku 2021. godine nivo stranih direktnih investicija bio skoro četiri milijarde ili tačnije 3,9 milijardi, pa bih voleo da mi neko kaže da li je u skorijoj ili u nekoj daljoj prošlosti bilo više investicija na teritoriji Republike Srbije nego što je to bilo 2021. godine, što samo nama pokazuje da se Srbija nalazi na pravom i ispravnom putu i da ne želi više da se vraća u vreme lopuža koje su predvodile Srbiju za vreme Dragana Đilasa i Šolaka?

PREDSEDAVAJUĆA: Zahvaljujem, gospodine Arsiću.

Reč ima narodni poslanik Mladen Bošković. Izvolite.

MLADEN BOŠKOVIĆ: Zahvaljujem, predsedavajuća.

Poštovana ministarka sa saradnikom, uvažene koleginice i kolege, poštovani građani Republike Srbije, na samom početku čestitao bih svim građanima naše zemlje božićne i novogodišnje praznike i moram da kažem da od početka pandemije korona virusa, znači od marta 2020. godine, skoro dve godine, država Srbija je izdvojila preko 8,5 milijardi evra, što čini 18% BDP za naše građane i privredu, kako bismo ublažili negativne posledice korona virusa na našu zemlju. Moram da kažem da smo u tome i uspeli, a uspeli smo zbog toga zato što je naša ekonomija ojačala.

Strane direktne investicije su u 2020. godini iznosile 3,1 milijarde evra, a u 2021. godini rekordnih 3,9 milijardi evra. Ovakvom politikom koju predvodi Aleksandar Vučić, izgradili smo bolnice, da podsetim samo građane tri kovid bolnice i gradimo opšte bolnice u čitavoj zemlji, škole, vrtiće, putnu infrastrukturu, u ovom momentu preko deset autoputeva, fabrike, preko 250 fabrika. Povećali smo plate za 7,4% i penzije za 5,5%. Razvili smo našu zemlju za samo 10 godina, od 2012. godine i to nastavljamo i dalje da radimo. To građani Srbije prepoznaju.

Građani Srbije prepoznaju rad, marljivost, stručnost, napredak i oni ne žele da se vrate u vreme žutih, da kažem, fudbalskih tajkunskih hobotnica Đilasa, Šolaka, Jeremića, koji su nam razorili i rasprodali zemlju.

Ovako jaka država ne zaboravlja svoje građane i nikada i neće. U vreme ove pošasti koja zadesila čitav svet, Srbija je pored vakcina, koje je obezbedila na vreme, i to četiri vrste da građani mogu da biraju, setimo se samo da je pomogla kako građane, tako i privredu i dalje pomaže.

Osim onih 100 evra koje su svi punoletnih građani dobili prošle godine, država je opredelila dodatnih 80 evra za sve punoletne građane, penzionerima 130 evra, i takođe za penzionere početkom februara 2022. godine, tačnije 10. februara, kako je rekao ministar Mali, biće isplaćena jednokratna novčana pomoć u iznosu od 20.000 dinara.

Ali, tu nije kraj. Mi mislimo i na mlade. Pored Zakona o finansijskoj podršci porodici sa decom koji smo usvojili krajem prošle godine i koji će dati efekta, siguran sam veoma brzo, jer cilja, što se kaže, pravo u metu i pomaže mladima da se ostvare kao roditelji, mi mislimo i na naše građane do 16 do 29 godina, koji su pogođeni pandemijom sve više. Želimo da im pomognemo dok se ne snađu na tržištu rada i ne zaposle.

Gospodo draga iz bivše vlati, zovite vi tu pomoć kako god želite, "helikopter novac" ili kako je vama volja, bitno je da mi pomažemo našim građanima, a ja vas mogu da pitam Dragane Đilasu, Šolaku, zašto niste mislili na građane Srbije dok ste bili na vlasti i pomagali im, već sada od njihovih para kupujete fudbalske klubove po Engleskoj? Vi se građanima Srbije smejete direktno u lice, ali će vam isti ti građani pokazati na izborima gde se nalazite.

Na sve ovo neko će reći kako se državno rukovodstvo naše zemlje dodvorava građanima pred izbore u aprilu, što zapravo nije tačno, a ja ću samo da podsetim naše građane na činjenicu da smo 2014. godine imali vanredne parlamentarne izbore kao što ćemo da ih imamo i sada i to neposredno pred održavanje izbora državno rukovodstvo je sprovelo mere fiskalne konsolidacije, odnosno smanjili smo penzije i plate i dobili smo izbore.

Na kraju, biću kratak, samo da rezimiram, prošle godine državno rukovodstvo na čelu sa predsednikom, Aleksandrom Vučićem, je novac građana Srbije, preko 600 miliona evra, usmerilo građanima Srbije. dok je bivši režim Dragana Đilasa preko 600 miliona evra građana Srbije izneo iz zemlje na egzotične destinacije, kako bi kupovali fudbalske klubove u engleskoj premijer ligi, pa neka na osnovu toga sami građani procene ko radi bolje i u čijem interesu.

Na samom kraju, pozivam građane Srbije da izađu na referendum u nedelju, 16. januara i zaokruže "Da" za još nezavisnije pravosuđe i pravosuđe koje više nikada da ne bude kao ono iz 2009. godine u vreme bivše vlasti. Živela Srbija!

PREDSEDAVAJUĆA: Zahvaljujem.

Reč ima narodni poslanik Marijan Rističević.

MARIJAN RISTIČEVIĆ: Zahvaljujem.

Dame i gospodo narodni poslanici, čini mi se da je Linkoln rekao "Vlada naroda iz naroda za narod", tako da smo mi u praksi u Srbiji to i dobili i kad uporedimo 2012. godinu i ovu, videćemo da prethodna vlast nije delila nikome ništa, oduzimala je od koga je sve mogla da stigne, a prilikom podele vodila je računa da to podele samo sebi, odnosno da podele između sebe, srazmerno funkcijama i moći koje su u tom trenutku imali. Koliko vidim, Dragan Đilas je bio najveštiji u toj podeli i oni nisu znali kako se novac stvara, znali su samo kako se taj novac između njih deli. Nismo živeli od zarađenog, uglavnom smo živeli od prodaje imovine i od zaduživanja.

Kada govore o dugovima koje Srbija trenutno ima, oni zaboravljaju da sem duga od 17 milijardi koji su ostavili, da su ostavili kamatne stope od 6%. Zaboravili su i pri tome da su celu društvenu imovinu prodali za 6,7 milijardi i da je to zaduženje zahvaljujući tome bilo nešto manje, znači bilo 17 milijardi. Ako uzmemo da su potrošili društvenu svojinu, ako uzmemo pri tome da nam je londonski pariski klub otpisao preko četiri milijarde evra, da su i to popunili vrlo brzo, kada uzmemo i donatorsku podršku koja je bila takođe između četiri i pet milijardi, na onih 17 milijardi koje su ostavili, treba im dopisati i ovih 15 milijardi od donatorske podrške, od pariskog londonskog kluba i od prodaja gotovo kompletne društvene imovine u privatizacijama koje su bile, kako to zovu "burazerske" i u kojima su prodavali neke fabrike, šećerane za tri evra komad.

Dakle, ti prihodi, em je društvena imovina prodata ispod cene, em su novac potrošili a da pri tome nisu stvorili nova preduzeća i nisu stvorili novi privredni ambijent. Nije bilo fabrika koje su trebale da stvaraju novac. Imali su samo jednu veliku "žutu fabriku" koja je trošila novac.

Danas je budžet u odnosu na 2012. godinu veći za 100%. Znači, umesto 750 milijardi, govorim napamet sada je to 1.500 milijardi, a budžet se puni iz realnih izvora i pokušaću da objasnim i kako.

Dakle, u odnosu na fond plata koji je onda bio sada je fond plata uvećan za više od dva puta. Ukoliko su oni u toku godine u fondu plata trošili maksimalno negde od šest do šest i po milijardi sada je fond plata negde, čini mi se, na godišnjem nivou oko 14 milijardi. Fond penzija je u ovom trenutku negde oko šest milijardi. U njihovo vreme penzije su dotirane sa 48%, što znači da nije bilo uplata zaposlenih u PIO fond, nego se to dotiralo iz budžeta sa 48%. Trenutno su dotacije za penzije iz budžeta Republike Srbije nešto ispod 20%, što govori o tome da je broj zaposlenih daleko veći nego što je bio 2012. godine i da to govori o onom povećanom fondu plata o kome sam već govorio.

Naravno, kad narod ima više para, i treba da ima još više, onda on i više troši, to se vidi u našim prodavnicama, trgovinskim lancima, putevima, itd. onda i prihodi rastu i ja verujem da ovo sad kad podelimo mlađim osobama, kad podelimo kasnije penzionerima da će se na određen način jedna petina automatski kroz 20% PDV vratiti u budžet Republike Srbije, a mnoge akcizne robe će doprineti da to bude više od 20%. Dakle, došli smo u vreme kada Vlada ne mora samo, država, da uzima, već da može i da deli.

Kad smo već kod podele novca prvo apelujem na ministre i na Vladu Republike Srbije i nosioce izborne liste da razmisle malo više o prehrambenoj sigurnosti i prehrambenom suverenitetu ove zemlje, što nosioci izborne liste, odnosno predsednik Republike Srbije čini i da u ovom trenutku moramo da posvetimo pažnju pripremi prolećne setve, jer novac treba ne samo deliti, već ga prethodno i zaraditi i poljoprivreda je veoma bitna i u ovom trenutku hrana i te kako je značajan potencijal ove zemlje i ona garantuje, sem prehrambene sigurnosti stanovništva, garantuje i to da će imati višak hrane, odnosno da ćemo biti prehrambeno suverena zemlja u odnosu na CEFTA tržište, pa i neka druga tržišta. Onaj koji ima višak hrane sigurno ima neku vrstu političke moći nad onima koji u okruženju nemaju dovoljno hrane.

Najslađi plodovi su sopstvene bašte i zato apelujem da se u pripremi setve nađe novac i dodatno subvencionišemo mineralna đubriva. U ovom trenutku poljoprivrednici isporučuju kroz Direkciju za robne rezerve, isporučuju narodu brašno po 30 dinara, a u ovom trenutku mineralna đubriva koja su neophodna za setvu i za dobre prinose, a da podsetim da smo mi značajan izvoznik i da mi spadamo u prvih 10 izvoznika pšenice i kukuruza i da prolećna setva sledi, proizvodnja suncokreta, uljarica, proizvodnja šećerne repe, itd. nam sledi, da bi rod bio bogat treba nam i odgovarajuća količina mineralnog đubriva.

U ovom trenutku đubrivo mineralno je skuplje četiri puta od brašna, znači četiri puta od pšenice, četiri puta od brašna koje pekarima isporučuje država kroz Direkciju za robne rezerve. Da bi nam rezerve bile pune, da bi imali dobre prinose moramo prihraniti pšenicu i moramo u setveni sloj prilikom setve kukuruza, šećerne repe, setve, uljarica, itd. moramo da ubacimo određenu količinu azota i to košta.

U ovom trenutku je mineralno đubrivo sa neodrživom cenom evro kilogram, što u odnosu na cenu pšenice može da bude i do četiri kilograma i zato je moj apel na Vladu Republike Srbije da na određen način subvencionišemo nabavku mineralnih đubriva dodatno, da se obezbede sredstva jer su ovo vanredne okolnosti. Dakle niko nije mogao znati ni predvideti da će mineralna đubriva verovatno zbog gasa, itd. dostići cenu od jedan evro kilogram u odnosu na to, tona košta hiljadu evra a ako vam je potrebno 500 kilograma đubriva za plodonosnu njivu, onda znači da vas samo setva u mineralnim đubrivima košta 500 evra po hektaru i naši poljoprivredni proizvođači to ne mogu da plate i stoga će pribegavati tome da neće prihranjivati pšenicu, neće u setveni sloj razbacivati mineralna đubriva ili će drastično smanjiti količinu.

Preti nam opasnost da izgubimo recimo samo 10% prinosa, na pšenici bi izgubili 200 hiljada tona, na kukuruzu bi izgubili negde oko 600 hiljada tona i na uljaricama uglavnom bi šteta bila negde oko po mom proračunu između 800 hiljada i milion tona, što po 250 evra dobićete manje u izvozu, u prodaji dobićete manje od 250 miliona evra.

Moj apel je s obzirom da će ovo sigurno da košta negde oko 150 miliona evra uplate mladima, penzionerima pozdravljam takođe uplatu, ali verujem da novac koji bi se dao za poljoprivrednu proizvodnju da bi se vratio tako što bi recimo za taj državni deo mineralnog đubriva subvencionisani seljaci na leto isporučivali ili u jesen određenu količinu pšenice u razmeni i određenu količinu kukuruza, što bi bilo u pravcu koji je predsednik Republike i nosilac izborne liste ove većine, bilo u pravcu njegovih težnji da se maksimalno obezbedi što veća količina hrane, što veća količina žitarica, da se obezbedi i da država na takav način ima prehrambenu sigurnost i da ima neku vrstu suvereniteta, odnosno da izvozom može da zadovolji potrebe regionalnih tržišta.

Da vas podsetim da ukoliko budu prinosi manji zbog sirotinjske prihrane žitarica, ukoliko prinosi budu manji u ovoj količini koju sam rekao, 10%, to za pšenicu i kukuruz znači oko 800 hiljada tona, da ćemo izgubiti deo tržišta zato što ćemo smanjiti izvoz, a kada smanjimo izvoz tako ćemo izgubiti deo tržišta koji trenutno držimo i zauzimamo i zato je moj apel i na ministra i na Vladu Republike Srbije da razmisle da se jedno šest milijardi uputi za subvencionisanje mineralnih đubriva na takav način da učestvuju sa jednom trećinom troška tog đubriva. Na takav način bi se upotrebilo oko 150 hiljada tona đubriva, a što bi donelo prinos – obično jedan kilogram đubriva donese između tri i četiri kilograma žitarica i u ovom trenutku to znači da bi na 150 hiljada tona imali veće prinose, 600 hiljada tona, što ide u onom balansu da ne izgubimo 800 hiljada tona.

Mislim da kilogram đubriva donosi tri i po do četiri kilograma. Da u ovom trenutku kada je cena žitarica 250 evra, a cena đubriva je hiljadu evra, poljoprivrednici nemaju motiv to da rade. Još ako predvide da će biti suša onda taj kilogram đubriva ne donose četiri već dva i po kilograma dodatna i mogu da izgube motiv da ne prihrane poljoprivredne useve, što će rezultirati značajnim gubitkom u izvozu, a i gubitkom određenih tržišta.

Mislim da na kraju završim sa Kisindžerovom izrekom da onaj ko kontroliše hranu na određen način kontroliše ljude i mislim da mi u proizvodnji hrane imamo i te kakvu šansu i da treba pronaći sredstva pre prolećne setve, da se maksimalno iskoriste priroda, plodno zemljište i mnogo vredni ljudi i da ne izgubimo na prinosima, odnosno da ako je to moguće, s obzirom da je prošla godina bila sušna i da će prošlogodišnji izvoz kukuruza koji će se dešavati sve do oktobra i novembra ove godine, da će biti nešto manji i mi treba da nadoknadimo i taj gubitak, odnosno da se pripremimo za jednu, ako Bog da, rodnu godinu i da iskoristimo, što sam rekao, i prirodne okolnosti i plodno zemljište i veoma vredne ljude kojima zahvaljujem na svemu što su uradili u setvi pšenice do sada. Hvala.

PREDSEDAVAJUĆA: Hvala.

Reč ima narodni poslanik, Zoran Tomić.

ZORAN TOMIĆ: Zahvaljujem, predsedavajuća.

Poštovana ministarko, uvažene koleginice i kolege narodni poslanici, pred nama je Predlog zakona o kome su veliki broj kolega već i govorili i koji zaista kada je u pitanju odziv javnosti nije imao apsolutno nikakve zamerke, jer je jedan od primera kako država vodi računa i u ovim teškim vremenima, posebno o mladim ljudima, posebno kada govorimo o ljudima koji su uzrasta od 16 godina pa naviše, koji tek započinju svoj život, koji su pri kraju sa srednjoškolskim školovanjem, koji planiraju svoju budućnost, koji će upisati verovatno fakultete i koje svakako u pravom smislu te reči predstavljaju budućnost naše zemlje.

Svakako pomoć koja se daje jeste simbolična, ali će imati i te kako dobrih rezultata i efekte kao što su i prethodni paketi pomoći koji su dati kako privredi, tako i stanovništvu, pa i taj čuveni helikopter novac, kako se kaže, dali su i te kako efekte i rezultate, zato što sav taj novac ide kasnije u potrošnju i ponovo se vraća u privredu čime pomaže i stimuliše da naš taj točak ekonomije nastavi da se vrti.

Nažalost, imali smo naravno napade, posebno po društvenim mrežama od onog trenutka od kako je ova inicijativa, odnosno zakonsko rešenje koje je danas pred nama obelodanjeno i to od istih onih ljudi koji su, dok su bili na vlasti u periodu one velike krize koja se desila 2008. godine, tvrdili kako je ta ekonomska kriza razvojna šansa za Srbiju, koji apsolutno ni prstom nisu mrdnuli da pomognu građanima u tom teškom periodu, periodu koji se pamti po katančenju fabrika, koji se pamti po pola miliona stanovnika koji su ostali bez posla, koji su ostali na ulicama, ne svojom krivicom, već upravo krivicom i tokova koji su se dešavali u svetu, ali i nesposobne vlasti tadašnje, koja apsolutno nije obavljala onu svoju funkciju za koju su je građani birali, već su samo gledali kako će preprodavati sekunde na RTS-u, koji su samo gledali kako će napraviti neki naredni korak u svojoj karijeri pa možda otisnuti se i u međunarodne vode politike, koji su samo gledali kako sopstvene džepove da napune i bilo ih je baš briga apsolutno za sve te građane i porodice koje su ostale na ulici.

Nećemo pričati o šteti, šteta se i dalje oseća i građani Srbije odlično pamte taj period, pa i stanovnici o kojima danas govorimo, uzrasta od 16 do 29 godina, jer su nažalost doživeli, dobar deo njih sigurno, da im roditelji ostanu bez posla koji su morali da se snalaze, pa i u zonama sive ekonomije da bi svoju decu prehranili.

Svakako, lepe su vesti koje smo čuli od mladih ljudi kako će iskoristiti ovih 100 evra, pa do toga da će neki zaprositi svoje devojke i na taj način formirati, odnosno otisnuti se u bračne vode i polako krenuti u formiranje svojih porodica, ali apsolutno se pridružujem i inicijativama kolega koji su na Odboru za finansije govorile i da ovih 100 evra mogu iskoristiti za pokretanje svog biznisa, jer je država uložila maksimalne napore da pomogne mladim ljudima i kroz otvaranje naučno-tehnoloških parkova, biznis inkubator centara po Srbiji, generatora koji zapravo mogu pomoći tim mladim ljudima da svoje neke ideje i vizije koje imaju u glavi pretoče na papir i konkretizuju kroz pravno lice, kroz određenu firmu, biznis i da na taj način se uključe u tokove privrede i da sami stvaraju taj svoj novac i da ovih 100 evra zapravo počinju kako bismo žargonski rekli, da obrću i da od 100 evra prave hiljadu i da to svoje malo bogatstvo dalje povećavaju.

Opet kažem, imali smo nažalost od tih istih ljudi koji su u periodu krize zapravo ništa nisu uradili u tom periodu, oni kritikuju kako je ova pomoć necelishodna, a onda imamo genijalne stvari koje iznose, a to je da su definisali pojam – biflacija. Što, generalno gledano, ja kao budući doktor ekonomskih nauka, nikada čuo nisam, a i kada sam pokušao da izguglam i da nađem neke radove na tu temu, svakako na pojam – biflacija nikada nisam naišao. Oni zapravo definišu da u određenim sektorima imate pojavu inflacije, a u drugim sektorima imate nemogućnost da usled, da kažemo, tih određenih promena, oni podižu svoje cene svojih proizvoda i usluga.

Mislim, kakav im je pojam, takva im je politika, nebulozan, nikakvu politiku ne vodi. Onu politiku koju oni vode, politika mlaćenja prazne slame.

Onda su još rekli kako navodno ovih 100 evra koje će ti mladi ljudi dobiti nije 100 evra, nego je 90 evra zato što je tih 10 evra pojela inflacija. Oni očigledno nemaju pojma šta je pojam – inflacija, očigledno da ne prate statistiku, jer prava inflacija o kojoj oni pričaju je upravo bila u njihovo vreme, a tome ću podobnije pričati malo kasnije s obzirom da već u naznakama imamo neke njihove kandidate za predsednike ili gradonačelnika Beograda, koji su se već inače pokazali na određenim pozicijama koliko su sposobni, odnosno nesposobni da takve funkcije obavljaju.

Apsolutno ovde nije u pitanju da će inflacija pojesti 100 evra, već zapravo, kao što zakonsko rešenje kaže, po datumu kada se završi prijava napraviće se spisak konkretno mladih ljudi koji su se prijavili i uplatiće se iznos od 100 evra u dinarskoj protiv vrednosti na dan isplate na računima koji su prijavili ili koji će po sili zakona njima biti otvoreni i moći taj novac da iskoriste za ono za šta im treba.

Inače, u prethodnom periodu, ne računajući ove eksterne šokove koji su se dešavali, posebno u domenu energetike, nikad manju inflaciju Srbija nije imala, jer nikada sposobnije i bolje rukovodstvo u Narodnoj banci Srbije, počevši od guvernerke Jorgovanke Tabaković i njenog tima, nismo imali, ali jedan dokaz odlične saradnje monetarnih i fiskalnih nosioca politika su upravo omogućili da imamo tako nisku inflaciju u prethodnom periodu, a i da se danas izborimo da i sa ovim eksternim šokovima koji nažalost nisu naša krivica, možemo da se borimo i da već sredinom ove godine se i taj problem koji se javio polako stabilizuje i vrati.

Toliko o njihovoj sposobnosti, a koliko su oni sami sposobni i koliko ozbiljnu politiku vode nam govori upravo i to što su pre nove godine pompezno najavljivali kako će, eto, već početkom januara saopštiti ime kandidata svog za predsedničke izbore i kandidata za mesto gradonačelnika ili gradonačelnicu grada Beograda, jer tobože oni rade ozbiljnu statistiku. Videli smo tu čuvenu tajkunsku statistiku od preciznosti 120% kako izgleda kada se sve to sabere, jer mašinski mozak, čuli ste, sabere 20%, još 20%, pa uzme 20% i tako je on sabirao i preprodavao sekunde na RTS-u, tako je on i oteo 619 miliona evra od građana Republike Srbije.

Da, govorim o tajkunu Draganu Đilasu koji je, eto, sa svojim pajtosom Šolakom kupio Sautempton od tih narodskih para, još su našli za shodno da se smeju građanima u lice sa raznoraznim tvitovima, statusima, a jedan od poslednjih jeste da traže od Šolaka da dovede igrača Đilasa u Sautempton da bi napravili neku verovatno po njima smešnu foru koju upućuju građanima Srbije, odnosno smeju se građanima Srbije u facu.

U njihovim medijima pojavio se, kao jedan od ozbiljnijih kandidata, bivši guverner Dejan Šoškić, a ono što je interesantno da upravo je on jedan od poslednjih guvernera iz njihove ere koji je bio guverner Narodne banke od 2010. do 2012. godine, a koliko su oni sposobni vidimo i po statističkim pokazateljima, znamo da u tom periodu prosečna plata u Srbiji je bila između 330 i 360 evra, a čuli smo danas od uvaženog kolege Vuka Mirčetića kolika je, odnosno po zvaničnim statistikama u novembru iznosila je 561,8 evra.

Takođe, stopa nezaposlenosti u tom periodu je bila dvocifrena i kretala se od 20,9 do 25,9% u 2012. godini. Mi smo je u periodu najvećeg udara pandemije korona virusa uspeli da tu stopu nezaposlenosti spustimo na ispod 10%, a ona se danas kreće na otprilike 10%.

Upravo kada govorim o inflaciji, pa najveći rezultat koji je ostvario upravo ta inflacija koja je bila dvocifrena 2010. godine, kada je preuzeo funkciju guvernera 10,3, 2012. godine kada je završio 12,2%, a rekao sam da je inflacija koja se kretala nakon toga je bila ispod 3% koja je inače targetirana inflacija od strane Narodne banke Srbije, imali smo mnogo bolji rezultat nego što je ostvaren i na području EU, ne računajući ovaj poslednji period gde zbog eksternih šokova, kao što sam rekao, ima malo veći iznos inflacija, ali koji će se svakako stabilizovati i spustiti.

Poznati su svakako i po rastu bruto domaćeg proizvoda, koji je u njihovo vreme bio negativan. Čuli smo danas od uvaženog ministra Siniše Malog da po tim nezvaničnim informacijama, odnosno informacijama i podacima koji su obrađeni, da smo ostvarili rast od 7,5%, realni rast bruto domaćeg proizvoda od 7,5%. To nam govori i o uspešnosti nosilaca fiskalne i monetarne politike, jer, ako se sećate, kada smo govorili o rebalansu budžeta, upravo je taj procenat i targetiran, što nam zapravo govori koliko se ozbiljno pristupilo i samoj izradi budžeta i o efikasnosti realizacije plana razvoja naše zemlje.

Ono po čemu je isto ovaj period kada je Šoškić bio guverner poznat, jeste po neverovatnom velikom rastu deviznog kursa. Znate da je jedan od bitnih segmenata da biste bili ozbiljna zemlja i za dovlačenje stranih investicija, da bi vaša ekonomija mogla da se razvija, da biste mogli da budete konkurentni na stranom tržištu, jeste da imate pored stabilnosti cena i stabilnost deviznog kursa, kako bi privrednici mogli na ispravan, pravi način da planiraju svoje aktivnosti i da planiraju aktivnosti koje se odnose na izvoz proizvoda.

Bukvalno kada pogledate na sajtu Narodne banke, u julu mesecu 2010. godine, kada je Šoškić postao guverner, kurs je iznosio 106,1458 dinara za evro, srednji kurs, a kada je završio svoj posao guvernera, 2012. godine, u sličnom periodu, odnosno početkom avgusta, on je iznosio 118,0542 dinara po evru. Tu je utrošen veliki iznos deviznih rezervi Narodne banke Srbije koje je ona imala, a 2011. godine je imala 12,05 milijardi evra, da bi 2012. godine završila na 10,91 milijardu evra koje su utrošene da bi se sprečio još veći rast kursa dinara.

Pa, nije ovaj rast kursa sigurno slučajan, jer znamo da je taj tajkunski žuti režim radio u interesu tajkuna i pojedinaca koji su pokušavali da monopolizuju Srbiju i da monopolizuju njenu privredu, pa uopšte i ne čudi što je ovakvo kretanje kursa.

Kada pogledate period od kako je uvažena guvernerka Jorgovanka Tabaković na čelu Narodne banke, da nemate bitnih oscilacija kada je u pitanju devizni kurs i da je Narodna banka Srbije čvrsta i odlučna kada je u pitanju sprovođenje monetarne politike, a po zvaničnoj statistici koju imamo mi danas imamo, a i siguran sam da je veća cifra danas, ovo je opet stariji podatak, 16,453 milijarde evra deviznih rezervi.

Da ne pričamo o tome da smo i zlato povećali koje imamo i da kao država imamo najveće količine rezervi zlata u odnosu na bilo koju zemlju u regionu, kada se i njihove rezerve saberu. Da ne pričamo i tome da će se i dalje raditi na podizanju zlatnih rezervi, odnosno to je bitan segment za garanciju i stabilnost deviznog kursa i jačanja dinara.

Čuli smo danas od uvaženih kolega i druge statističke podatke koji su zapravo merilo njihove politike koju su oni sprovodili, merilo politike koju će nastaviti da sprovode, jer, znate kako, vuk dlaku menja, ali ćud nikada. Zašto bi se i oni nešto promenili u ovom periodu dok su u opoziciji, pa i kada bi dobili poverenje građana da će nešto bolje raditi? Jer, do sada nijednom prilikom nismo čuli da su oni sa konkretnim nekim aktivnostima, merama, programima, strategijama izašli da kažu – e, ovaj problem ćemo na taj način rešiti. Sve što smo mogli da čujemo je iznošenje mahom problema koje su oni kreirali dok su bili na vlasti u Srbiji, gde su oni krivicu prebacivali na nas, a najviše na predsednika Aleksandra Vučića. Njihova politika se upravo samo na tome bazira – da kukaju. Ništa drugo ne znaju.

Kada biste ih i pitali kako da reše probleme, ne bi znali da vam objasne. I da znaju, oni bi to valjda pokazali u periodu dok su bili na vlasti do 2012. godine. Ne bi gradili most na Adi čija je vrednost kao polovine Moravskog koridora. Ne bi taj Moravski koridor, koji su inače oni još za vreme dok su vladali obećavali, tj. njihov koalicioni partner, ljudi koji su inače i rodom iz Trstenika. Tadašnja ministarka za investicije inače je i rodom iz Trstenika zajedno sa Aleksićem, obećavala je taj Moravski koridor i ništa nisu uradili. Znali su samo da pajtosima nameštaju posao za gasifikaciju. Znali su kako da potpisuju anekse ugovora da bi, eto, obezbedili pare svojim partnerima, da se projekti tobože navodno završe u periodu kada je potrebno obezbediti glasove, jer su na građane gledali samo kao na brojku, na statistiku, na glasačku mašinu. Da ne kažem kao na ovce za šišanje.

To vreme je, na svu sreću, prošlost. To vreme se više nikada neće vratiti. Upravo oni najmanje imaju argumenata bilo koju meru koja je do sada donesena kao vid pomoći građanima Srbije u periodu pandemije korona da kritikuju. Jer, kao što rekoh, kada je bila ona kriza, za koju su tvrdili da je razvojna šansa Srbije, prstom nisu mrdnuli da nešto pomognu ili bilo koju meru da kreiraju kako bi građanima pomogli.

Reći ću vam još jednu stvar. Pročitao sam jako zanimljiv rad u kome tvrde da navodno ekonomska nauka nije uspela da predvidi i da spreči nastanak brojnih kriza. Pa, nije problem u ekonomskoj nauci, jer ste vi u tom periodu imali autore koji su pisali radove, već su problemi mahom u onim mejnstrim ekonomistima i nosiocima vlasti koji na to nisu ozbiljno gledali. Takva je bila i garnitura za vreme žutog režima, nisu obraćali pažnju na signale koji su im dolazili sa strane.

Za razliku od tog perioda, danas imamo lidera Aleksandra Vučića, imamo njegov tim koji svakodnevno prati kretanje tih signala i na osnovu toga kreira ekonomsku politiku, kreira instrumente i mere koje se sprovode da se upravo ti efekti koji bi nas očekivali ublaže. Dovoljno je da vidimo da u periodu pandemije krize 2020. godine prognozirani pad naše privrede je bio oko 6%, a mi smo uspeli da ga ublažimo i da svedemo na minus 0,9%, što nijedna druga zemlja nije uspela. Samo zato što imamo ljude koji vode računa i o tim signalima i zaista sa naučnog principa su ti koji kreiraju politiku i ove mere koje se sprovode.

Tako da, i ovo zakonsko rešenje koje ćemo danas, siguran sam, jednoglasno podržati daće rezultate, daće efekte. Znate kako, posle bitke svi su generali, možemo vrlo lako sesti da analiziramo da li je nešto moglo bolje ili drugačije da se odradi. Sigurno da uvek može bolje, ali sam apsolutno siguran da bez ovakvih pomoći i mera koje smo preduzeli i koje ćemo preduzimati bilo bi nam mnogostruko gore, kao u vreme žutih tajkuna. Hvala.

PREDSEDAVAJUĆI (Radovan Tvrdišić): Zahvaljujem gospodinu Tomiću.

Sledeći je narodni poslanik Dušan Marić.

Izvolite.

DUŠAN MARIĆ: Dame i gospodo, ako je moja evidencija tačna, ovo je deseti put da država Srbija daje neposrednu novčanu pomoć građanima, ustanovama i privredi, da bi im pomogla da prevaziđu probleme koje svi imamo zbog epidemije korone.

Ono što ovaj paket pomoći, za koji će biti izdvojeno negde oko 130 miliona evra, izdvaja od dosadašnjih jeste što je on namenjen mladim ljudima. Kada govorim o mladim ljudima, podsećam da je država u decembru mesecu donela nekoliko mera kojima će olakšati mladim ljudima, mladim bračnim parovima da reše stambeno pitanje.

Kao i većinu mera, sličnih mera koje je država donosila u protekle dve godine, najavu da će mladi dobiti po sto evra deo opozicije dočekao je na nož, sa sprdnjom, uz komentare da Vučić ne deli svoje pare, nego deli narodne pare i uz obrazloženje da država uzima novac od građana i onda im taj isti novac vraća kao milostinju.

Prvo, u kojoj to državi na svetu predsednik države daje pare građanima, daje svoj novac građanima? To ne postoji. To ne postoji čak ni u bajkama. Što se tiče ove druge tvrdnje, da država uzima novac od građana, pa ga onda vraća građanima, to je ništa drugo do jeftina propaganda, jeftini pokušaj manipulacije.

Ono što državu definiše kao pojam, jedan od osnovnih atributa po kojima se država prepoznaje jeste upravo to da ona uzima novac od građana na razne načine, kroz poreze, takse i razne druge namete, a onda taj novac koristi i troši za opšte dobro, u interesu države, u interesu građana. Onda imamo izbore na kojima građani ocenjuju da li je država, odnosno da li su ljudi koji vode državu taj građanski novac, držani novac trošili onako kako treba.

Dok je na vlasti bila koalicija DOS, to je bilo pre desetak godina, država je takođe uzimala novac od građana, ali kao što reče jedan moj prijatelj, kada smo juče razgovarali na ovu temu, on uzimaše, a nikom ne davaše, a vi uzimate, ali nešto i dajete.

Ja podsećam da je u to vreme negde oko 350.000 ljudi u Srbiji ostalo bez posla. Ljudi su sa svojih radnih mesta izbačeni na ulicu, bukvalno neki od njih su gladovali, nisu imali od čega da žive. Međutim, ta tzv. narodna, brižna, demokratska vlast, nije se nijednom dosetila da im dodeli bilo kakvu finansijsku pomoć, makar od 10, 20, 100 evra.

Nas optužuju da smo diktatorska, ne narodna vlast, da ne vodimo računa o interesu građana, međutim, kao što se vidi iz ovih današnjih diskusija, mi već deseti put dajemo novac građanima Republike Srbije, dajemo novac privredi, dajemo novac ustanovama, a dajemo ga u situaciji nakon što smo u proteklih nekoliko godina zaposlili više stotina hiljada ljudi u Srbiji. Znači, oni su ljude otpuštali s posla, nisu im davali pomoć. Mi zapošljavamo ljude i istovremeno kad je god država u situaciji, te ljude finansijski pomažemo.

Istina je, oni su jednom obećali da će pomoći građane Srbije, ako se sećate, to je bilo pre desetak godina uoči izbora, kada su građanima obećali da će svaki punoletni građanin Srbije dobiti 1.000, ne sećam se više da li je u pitanju bilo 1.000 evra ili dolara, pod uslovom da Boris Tadić i DS na izborima pobede Tomislava Nikolića. Boris Tadić je pobedio na izborima, međutim, građani Srbije od tih obećanih 1.000 dolara nisu videli nijedan dolar.

Znači, u ovoj predloženoj meri u dodeli 100 evra mladim ljudima Srbije starosti od 16 do 29 godina nema ničeg spornog, to je jedna dobra mera. Ta mera pokazuje dve stvari. Prva je stvar da država vodi računa o svojim građanima, da im pomaže kad god je u prilici da to učini, a drugo govori da se privreda Srbije oporavila od sunovrata u kojem se nalazila u vreme kada su Srbiju vodile ove stranke koje se sad predstavljaju kao prava opozicija, koje se predstavljaju kao nekakva narodna nada koja će građane Srbije spasiti od naše strahovlade, kako oni to kažu.

Iskoristiću ovu priliku da mlade u Velikoj Plani obavestim da ovih 100 evra neće biti jedina novčana pomoć, jedina novčana sredstva koja će oni dobiti u toku ove zime. Naime, krajem prošle godine mi u opštinskom rukovodstvu smo se dogovorili da ćemo nagraditi sve učenike osnovnih i srednjih škola u Velikoj Plani koji školsku godinu završe sa odličnim uspehom, počev od prethodne školske godine. Znači, svaki učenik u Velikoj Plani koji je prošlu školsku godinu završio sa odličnim uspehom dobiće 10.000 dinara, bez obzira da li su u pitanju učenici osnovnih ili srednjih škola.

Prošle godine smo u gimnaziji, ekonomsko-ugostiteljskoj školi, srednjoj tehničkoj školi imali više od 200 učenika koji su na kraju godine bili odlični. U osnovnim školama smo imali više od 1.000 učenika, kažem, svi će oni u februaru mesecu dobiti po 10.000 dinara, a mi se nadamo da će u junu posle završetka ove školske godine taj broj biti još veći, jer ćemo u junu, nakon završetka ove školske godine, podeliti još po 10.000 dinara. Sve to ne bi bilo moguće da se privreda Srbije ne razvija, da stanje u privredi Srbije i stanje u privredi Velike Plane nije dobro.

Da je stanje dobro, da se stanje poboljšava na bolje, govore i sledeći podaci. Kada je odgovornost za vođenje opštine u Velikoj Plani preuzela SNS, realizacija budžeta je iznosila 850 miliona dinara. U prošloj godini mi smo ostvarili budžet veći od milijardu i 300 miliona dinara, a na pretposlednjoj sednici Skupštine opštine usvojili smo budžet za ovu godinu u iznosu od milijardu i 400 miliona dinara.

Na kraju želim da našoj braći u Bosni i Hercegovini, u Republici Srpskoj, od Zvornika do Kupresa, od Prijedora do Trebinja čestitam 30 godina od osnivanja Republike Srpske. Želim im da Republika Srpska bude uspešna i da bude dugovečna. Hvala vam.

PREDSEDAVAJUĆI: Zahvaljujem gospodinu Mariću.

Sledeći je narodni poslanik Dejan Kesar. Izvolite.

DEJAN KESAR: Poštovani predsedavajući, dame i gospodo narodni poslanici, cenjena ministarka sa saradnicima, građani Republike Srbije, pred nama je danas Predlog zakona o privremenom registru državljana Republike Srbije starosti od 16 do 29 godina kojima se uplaćuje novčana pomoć za ublažavanje posledica pandemije bolesti korona virusa. Ovaj predlog zakona jeste nastavak sprovođenja jedne ozbiljne i odgovorne politike usmerene pre svega na suzbijanje negativnih efekata pandemije korona virusa sa kojom se mi suočavamo od kraja 2019. godine.

Ovaj period je svima nama građanima Republike Srbije jasno pokazao da se naša država tokom pandemije korona virusa ponašala ozbiljno, odgovorno i da je znala da prepozna sve negativne efekte te pandemije koji su uticali kako na naše građanstvo, tako i na našu celokupnu privredu. Samo na ovaj način smo uspeli da naš ekonomski sistem učinimo održivim, da stvorimo prostor za ekonomski rast i da pored toga naš nivo javnog duga ne pređe tu granicu koja je utvrđena Mastrihtskim sporazumom.

Od početka 2020. godine naša Vlada Republike Srbije i resorno ministarstvo je uputilo pomoć i građanstvu Republike Srbije i našoj celokupnoj privredi kroz tri paketa pomoći ukupne vrednosti nešto više od osam milijardi evra. Moram da podsetim građane Republike Srbije da je taj prvi paket pomoći iznosio preko 600 milijardi dinara, drugi paket pomoći 66 milijardi dinara i treći ukupne vrednosti 274 milijarde dinara.

Pored svih ovih izdvajanja, uspeli smo, a moram da kažem da smo jedna od retkih zemalja u Evropi, a pogotovo u regionu, koji smo uspeli da, pored ova tri paketa pomoći, izdvajamo novac za izgradnju infrastrukture, da ulažemo u povećanje plata i penzija, da izgrađujemo nove kliničke centre, nove škole, nove bolnice i nove domove zdravlja. Znali smo da samo ulaganjem u privredu možemo da stvorimo zdrave osnove za dalji privredni razvoj i to se upravo pokazalo u 2021. godini kada smo, prema fleš procenama, ostvarili rast privrednog sektora u iznosu od 7,5%, da smo u prethodnoj 2020. godini ostvarili rast od preko 6%, što će u kumulativnom zbiru iznositi preko 6,5%, što nas stavlja na prvo mesto u Evropi po stopi privrednog rasta.

Ali ono što nas je svakako izdvajalo u odnosu na zemlje u Evropi, a moram da kažem i u odnosu na zemlje u regionu jeste što smo sistematski pomagali i privredu i građane Republike Srbije. Mi smo 2020. godine odlučili da uputimo jednokratnu novčanu pomoć svim punoletnim građanima Republike Srbije u iznosu od 100 evra, a mnogi iz današnje opozicije su napadali tu meru govoreći da ćemo time oslabiti naš budžet Republike Srbije i da ništa nećemo postići. Upravo se totalno suprotno dogodilo. Oni su govorili kako se ta jednokratna novčana pomoć još može nazvati i „helikopter novac“ i da će takva novčana pomoć ići ka tome da smo ugrozimo budžet Republike Srbije, a mi smo time, evo dve godine kasnije možemo da vidimo, pospešili potrošnju i određena količina novca se vraćala u budžet Republike Srbije i upravo taj novac smo mogli da iskoristimo za sve investicije u prethodnih godinu dana. Takođe, pomagali smo svim kategorijama našeg stanovništva. Pomagali smo i zaposlenima i nezaposlenima, pomagali smo našim najstarijim sugrađanima, pomagali smo zdravstvenim radnicima, ali i pripadnicima vojske i pripadnicima Ministarstva unutrašnjih poslova, ali takođe i mladima.

Ovaj predlog zakona koji se danas nalazi pred nama jasno definiše načine i procedure u kojima mladi od 16 do 29 godina mogu da ostvare pravo na jednokratnu novčanu pomoć u iznosu od 100 evra.

Članom 2. ovog zakona jasno je definisano da pravo na ostvarivanje jednokratne novčane pomoći imaju svi državljani Republike Srbije od 16 do 29 godina koji imaju prebivalište, odnosno boravište na teritoriji Republike Srbije, koji poseduju važeću ličnu kartu i koji se prijave za uplatu novčane pomoći. Takođe, pravo na ostvarivanje ove pomoći imaju i korisnici socijalne pomoći, kao i lica koja se nalaze u zavodima za izvršenje krivičnih sankcija.

Proces prijave građana za jednokratnu novčanu pomoć je isti kao i prethodnih puta i on i sva lica koja ispunjavaju ove uslove se mogu prijaviti na portalu Uprave za trezor gde je neophodno uneti ime i prezime, jedinstveni matični broj i broj važeće lične karte. Takođe, građani mogu da biraju gde će im se uplatiti novac, gde žele da imaju račun i ukoliko ga nemaju banke će u njihovo ime otvoriti namenski račun.

Zato, ovom prilikom pozivam sve naše mlade sugrađane da se prijave za ovu pomoć i da samo na ovaj način možemo da nastavimo vođenje politike koju predvodi Aleksandar Vučić i Srpska napredna stranka, a to je brža, sigurnija i jača Srbija.

Osim mladih, mi ćemo takođe pomagati zdravstvenim radnicima. Zdravstveni radnici mogu da očekuju 14. januara jednokratnu novčanu pomoć u iznosu od 10.000 dinara a naši najstariji sugrađani od 14. februara jednokratnu novčanu pomoć od 20.000 dinara.

Sada, kada sam ja rekao i one stvari koje su ponavljale, odnosno koje su govorile i moje kolege u prethodnih nekoliko sati ove rasprave, moramo da napravimo suštinsku razliku u odnosu na period pre 2012. godine.

Šta je ono što nas u potpunosti razlikuje u odnosu na vreme vladavine bivšeg tajkunskog režima? Jeste što mi danas imamo snažan budžet, što imamo jaku zemlju, zato što smo samostalni u donošenju svojih odluka, a upravo rezultati te ozbiljne i odgovorne politike jesu i rast od 7,5% i što danas imamo 180 milijardi dinara u našem budžetu, ali što možemo da ulažemo u kompletnu infrastrukturu.

Danas možemo da se pohvalimo da je Srbija u prethodnoj godini privukla 3,9 milijardi evra stranih investicija. Mi smo gotovo privukli više investicija nego sve zajedno zemlje u regionu, što je približno izuzetno dobar rezultat kao što je bio rekordne 2019. godine.

Koji su parametri, odnosno o kojim parametrima mi danas moramo da govorimo kako bismo napravili potpunu distinkciju u odnosu na period od 2012. godine? Pa, to jesu plate i penzije. To jeste nezaposlenost.

Danas je nezaposlenost 10,5%, skoro kao rekordne opet 2019. godine. Ali, moramo da kažemo da smo se mi iz prethodne dve godine suočavali sa pandemijom Korona virusa i mi smo tu kao država reagovali na najbolji način da zaštitimo naše građane ali i da zaštitimo privrednu fluktuaciju.

Ono što je takođe bitno reći jeste da smo i u tih dve godine pandemije korona virusa izdvajali novčana sredstva da izgradimo najmoderniju fabriku vakcina, da smo izgradili novi Klinički centar Niš, da, evo, privodimo kraju rekonstrukciju KC Srbije, da ćemo raditi rekonstrukciju KC Vojvodine. Radimo domove zdravlja, radimo škole, radimo bolnice. To danas možemo da vidimo koliko nam je to nedostajalo pre 2012. godine.

Ovom prilikom bih hteo da pozovem sve građane Republike Srbije da se vakcinišu, zato što je to izuzetno neophodno kako bismo nastavili da vodimo normalan život i kako bi naša privredna aktivnost bila na najvišem mogućem nivou.

Ono drugo pitanje sa kojim se mi suočavamo poslednjih mesec dana jeste pitanje referenduma. Izuzetno značajno pitanje i sve nas za nešto više od pet dana očekuje izlazak na biračka mesta i da možemo da ostvarimo svoje biračko pravo i da zaokružimo jednu od ponuđene dve opcije koja nam se stavlja na tom glasačkom listiću, a to je odgovor „da“ ili „ne“.

Veoma je bitno da pozovemo građane Republike Srbije da tog 16. januara svi zajedno izađemo na biračka mesta i da zaokružimo „da“. Zašto je izuzetno bitno da zaokružimo „da“?

Zato što ukoliko ovaj referendum ne uspe mi se vraćamo nekoliko koraka unazad, kao što je rekao predsednik Aleksandar Vučić, a to vraćanje dva ili tri koraka unazad jeste vraćanje kada govorimo o procesu evrointegracija.

Mi se danas nalazimo na putu ka EU, na putu ka punopravnom članstvu ka EU i to je izuzetno bitno. Jedan od razloga zašto možemo danas da razgovaramo o evropskim vrednostima i kada govorimo o usvajanju nekih evropskih vrednosti što se tiče našeg zakonodavstva, pa jeste upravo nezavisno pravosuđe.

Ne slažem se sa određenim predstavnicima opozicije kada govore o tome da ukoliko ovaj referendum prođe ili ne prođe mi nećemo obezbediti nezavisnije pravosuđe. Ono svakako jeste nezavisnije nego što je bilo 2012. godine, ali ono što mi dajemo građanima i što nije uradila nijedna vlast do 2021, odnosno kada se završio proces, kada govorimo o aktu koji se uputio ka građanima da ga odlučuje, odnosno početkom 2022. godine, jeste što mi hoćemo kompletno izbor nosilaca pravosudnih i tužilačkih funkcija da izmestimo ovde iz Narodne skupštine.

Nama predstavnici opozicije zameraju zato što mi to radimo sada, govore nam da to radi nelegitimna Skupština, što u potpunosti nije istina. Nelegitimna, odnosno po njima nelegitimna, a nama legitimna Skupština jeste zato što smo mi poverenje građana Republike Srbije dobili na izborima koji su održani 2020. godine. Taj proces je bio transparentan, taj proces je bio inkluzivan, taj proces je u potpunosti bio otvoren.

Zašto sada njima smeta to što mi sprovodimo. Zato što smo kao Narodna skupština uputili Akt o promeni Ustava da bi o njima odlučivali građani Republike Srbije. To nam govore ljudi koji su u ovom parlamentu sedeli do 2012. godine u punom kapacitetu, a zatim u narednim godinama sedeli u polu kapacitetu zato što kada su videli da nemaju podršku građana Republike Srbije otišli su iz ovog parlamenta, istovremeno su primali mesečne naknade, oni su se svaki dan ovde zalagali sa evropski put.

Moram da vas podsetim, ti ljudi koji su veliki zagovarači Evrope, evropskih vrednosti, evropskog puta Srbije nisu otvorili nijedno pregovaračko poglavlje, nisu otvorili nijedan klaster. Mi smo otvorili klaster 4 koji se odnosi na zaštitu životne sredine. Mi pripremamo da otvorimo klaster 3, ali je veoma bitno da razgovaramo i veoma je bitno da debatujemo o nezavisnosti pravosuđa.

Svakako je pravosuđe danas nezavisnije nego što je bilo 2012. godine i zato građani Republike Srbije treba da izađu 16. januara i da zaokruže da. Zato što ćemo time u punom kapacitetu imati potpuno nezavisno pravosuđe, imati jasno definisane načine za izbor sudija i tužilaca u Visokom savetu sudstva i Državnom veću tužilaca, ukinućemo probni period od tri godine koji se odnosi na izbor sudija, sprečićemo bilo kakav oblik političkog uticaja na nosioce pravosudnih i tužilačkih funkcija, ali ćemo istovremeno reći da, mi se nalazimo na putu ka EU.

Ono što je svakako bitno i ono na šta moram da se osvrnem u narednih nekoliko minuta, a ostaviću dovoljno vremena da i moje kolege uzmu učešće u raspravi, jesu određene zablude koje nam predstavnici opozicionih stranaka guraju preko svojih tajkunskih medija, to jeste da se promena Ustava odnosi ili na Rio Tinto, da se odnosi na preambulu. Ne, dragi građani Republike Srbije, kao što su vas obmanjivali do 2012. godine koriste ovo ekskluzivno pravo zadnjih dva ili tri meseca da nastave da vas obmanjuju. Nikakav Rio Tinto se ne spominje, nikakav promena preambule Kosova i Metohije kao naše južne srpske pokrajine se ne pominje da bi se izmenilo, ovde se govori isključivo o nezavisnosti pravosuđa i svim drugim ključnim pitanjima koje se odnose na naš pravosudni i tužilački sistem.

Ali, te njihove podle priče, o zaštiti životne sredine, najbolje možemo da vidimo zadnjih dva i po meseca na auto-putu, na međunarodnom javnom putu i drugim saobraćajnicama širom Srbije. Ti ljudi, veliki zagovarači zaštite životne sredine koriste te blokade kako bi obezbedili jeftine političke poene.

Šta misliti, da nama niko, ovde u Narodnoj skupštini nikome nije stalo do zdrave vode, do zdravog vazduha, do zdrave zemlje. Svima nama je stalo, ali ne mogu oni da nam govore da je njima više stalno nego što je nama stalo.

Ono do čega je njima najviše stalo jeste to što oni nisu, zato i napadaju Aleksandra Vučića i SNS, u poziciji da otvore klaster o zaštiti životne sredine, da upravljaju projektima o zaštiti životne sredine i da taj novac koji dolazi iz Evrope, koji ćemo mi investirati u zdravije reke, vodotoke, zdraviju zemlju, oni da mogu da uzmu i da stave u svoje džepove. Zašto to nije uradio ministar Oliver Dulić koji je dolazio iz DS, koji je vodio Ministarstvo ekologije, nego je sproveo onu akciju "Očistimo Srbiju" pa milione dinara stavio u svoje džepove?

Mi danas treba da pričamo otvoreno, treba da pričamo transparentno, što i činimo, skoro godinu dana ovde u Narodnoj skupštini. Sve je otvoreno i sve je jasno. Ali, očigledno je, da bi neko dobio jeftine političke poene, kako bi se neko dodvorio svom biračkom telu, mora stalno da svoju politiku zasniva na lažima i na izmišljotinama.

Zato, građani Republike Srbije, još jednom vas pozivam da 16. januara svi zajedno izađemo na referendum, da zaokružimo "da", jer ćemo time pokazati da se ponašamo kao jedna ozbiljna i odgovorna država, kao što smo se ponašali i u prethodnih dve godine tokom pandemije korona virusa. Hvala.

PREDSEDAVAJUĆI: Zahvaljujem gospodinu Kesaru.

Sledeći je narodni poslanik Srbislav Filipović. Izvolite.

SRBISLAV FILIPOVIĆ: Hvala predsedavajući.

Uvažena ministarko sa saradnikom, dame i gospodo narodni poslanici, dragi građani Srbije, želim vam srećne novogodišnje i božićne praznike, sve najbolje vama i vašim porodicama u ovoj godini i da imamo mnogo razloga za radost i za slavlje u ovoj godini, a pre svega da se napokon okonča ova epidemija korona virusa.

U ovom sazivu rekao bih da smo imali mnogo istorijskih i važnih odluka za naše građane i za državu, za koje su nam građani Republike Srbije dali poverenje na prethodnim izborima da je vodimo, predvođeni predsednikom Republike, Aleksandrom Vučićem.

Kada vam građani daju poverenje u tom broju u kome su dali SNS i pre svega Aleksandru Vučiću, onda imate veliku odgovornost da iskreno brinete o ljudima, ne demagoški, ne tako što ćete ljudima uvek pričati samo što oni hoće da čuju i ono što im je prijatno za uši, već nekada i teške stvari, nekada i ono što se njima neće dopasti, nekada i ono što nije popularno, da biste na kraju ojačali svoju državu, stabilizovali je i doveli u situaciju da može zaista na istinski, pravi način, održivo, da se razvija, da napreduje, ali i kada je to neophodno, kao u prethodnih godinu ili dve dana, i značajno pomogne svoje građane zbog situacije u kojoj se našao i ceo svet, a samim tim i naša država nije bila izuzetak u tom slučaju u toku ove epidemije korona virusa.

Kao što znate, građani Srbije i naša privreda je to osetila, Srbija je imala i ima dovoljno novca i pomaže i privredu, ali pomažemo i naše građane. Pomogli smo, ja ću krenuti od početka, ne samo od ovih finansijskih pomoći koje su naravno jako važne, ali pre svega smo kroz zdravstvo pomogli naše stanovništvo tako da ono može da bira vakcinu koju će da primi, tako što smo nabavili veliku količinu svih sredstava koja su neophodna za borbu protiv korona virusa i na taj način sačuvali bezbroj života u našoj državi, a nema ništa važnije i vrednije od toga nego što je ljudski život. I to je najveći uspeh koji smo napravili u prethodnom periodu.

Zatim, kroz stabilne javne finansije, kroz pun budžet, uspeli smo da pomažemo našu privredu, da nemamo otpuštanja već da zapošljavamo nove radnike, da se otvaraju nova radna mesta, nove fabrike, da se ljudi odlučuju da otvaraju svoja preduzeća, da ona koja rade budu stabilna, da koliko-toliko se ovo teško vreme preživi i da uđemo nakon završetka ove epidemije, ove strašne zaraze koja je ceo svet napala, u jedan mirniji period rasta koji se svi nadamo da nas očekuje u još značajnijem obimu nego što je to bilo do sada.

Došli smo u tu situaciju, evo, na ovu temu se sad vraćam, koja je danas aktuelna, o kojoj govorimo, kao što je finansijska pomoć mladima od 16 do 29 godina, da možemo da pomognemo mladim ljudima sa jednim iznosom za koji, rekao bih, neko kaže da je simboličan, neko kaže da je mali, da je to ništa, da je to 90 evra jer je inflacija pojela 10 evra, nemaju oni pojma, niti imaju pojma njihovi luksemburški mediji, niti njihovi nazovi analitičari, niti ima pojma Dragan Đilas, niti imaju pojma Šolaci i ostali o tome ni šta je 100 evra. Njima to ništa ne znači.

Oni, rekao bih, su čak i ljuti što mi danas donosimo ovakvu odluku. Rekao bih i da su ljuti što i penzionerima dajemo 20 hiljada dinara 14. februara. Rekao bih da su ljuti što dajemo zdravstvenim radnicima iz budžeta novac u ovom mesecu 10 hiljada dinara na njihove račune. Njima kad god se građanima nešto daje, oni se strašno naljute, kada se građanima otima, onda je to za njih razlog za vatromet, za slavlje, za proslavu, zato što je prosto to model po kome su oni navikli, taj deo opozicije da funkcioniše, tj. otimačinu. Samo kada se iz budžeta uzima i kada se stavlja u tajkunske, kriminalne i lopovske džepove, kada se taj novac iznosi van zemlje, kada se ne koristi ovde da se poveća potrošnja, da se napuni budžet ponovo, da imamo neka sredstva koja obrćemo, da pomažemo građane, da investiramo, da ulažemo u privredu, da ulažemo u svoj rast, to se njima ne dopada.

Setimo se šta se njima dopadalo. Za njih je rast bio minus 3%. To je bio rast za Dragana Đilasa, za Jeremića, za Obradovića, za Borka, za Tadića, za sve ostale koji su tada bili pripadnici tog režima, na ovaj ili onaj način. Za njih je minus bio rast, zato što je minus u džepovima građana, i to je debeli minus, bio plus u džepu Dragana Đilasa i zato što on ni dan-danas ne može da nam objasni kako od minusa od 3% u ovoj državi njegove firme su uspele da prometuju 619 miliona. I zato danas dolazimo u tu drugu situaciju da njegov prijatelj može da kupi jednog premijerligaša. Ja se onda pitam, nije samo on vlasnik zaista, možda na papiru samo on jeste, ali, čiji je to novac, da nije to novac svakoga od nas? Da nije to novac i onih koji se pitaju, kažu - dajete nam naše pare. Pa, naravno, svi mi plaćajući porez, plaćajući neke račune, punimo budžet države, da bi država imala sredstva da ulaže u ono što je neophodno da bi mogla da funkcioniše. Svi mi na određeni način učestujemo u punjenju tog budžeta da bismo imali novac.

Danas država, zahvaljujući domaćinskom poslovanju i radu, ima mogućnost da pomogne i mladima danas sa 100 evra, i zdravstvenim radnicima sa 10.000 dinara, i našim penzionerima preko 1.800.000 koliko ih ima da pomogne sa 20.000 dinara. To nisu mali iznosi. Za nekog nisu mali, za nekog su veliki. Ali, znate, kada jednom penzioneru date 20.000 dinara njemu to mnogo znači. To znači i zdravstvenim radnicima. Po meni, to znači u onom jednom simboličnom smislu da ljudi osete da imaju državu, da imaju državu koja stoji iza njih, da imaju državu koja nije slaba, da imaju državu koja je jaka, i to prvi put jaka posle ko zna koliko decenija da može da stane iza svakog svog čoveka i da kaže ljudima – niste sami.

Kada je najteže, kada su najveće krize u svetu, kada mnogi drugi ne mogu i ne pomažu svoje građane, mi imamo novca i hoćemo da pomognemo svoje ljude.

Što, jel nije mogla ova Vlada Republike Srbije da kaže – nećemo, šta ima da dajemo. Imate svoje plate. Imate svoje penzije. Ostavićemo to ili ćemo da trošimo na neke druge stvari. Ne. Hoćemo da svaki čovek zna i oseća da je država uz njega, da smo svim srcem uz svakog čoveka u Srbiji.

Reći će – to radite zbog izbora. Pa, zbog izbora od kako su se stabilizovale finansije podižu se plate i godine svake godine. Da li su svake godine bili izbori? Nisu svake godine bili izbori, nego je normalno da kako raste privreda i kako imate više novca pomažete građane i povećavate koliko možete i plate, i penzije. Pa, ako smo imali rast od preko 7% da pomognemo da i ljudi osete to, da osete u svom džepu.

Sad ide Srpska nova godina, da bake i deke mogu da planiraju svojim unucima da kupe poklon, da mogu da planiraju svoje živote, da mogu da planiraju da kupe lekove, da mogu da planiraju da se prehrane, da mogu planiraju da plate porez i da im nešto novca i ostane, da mladi ljudi mogu da imaju taj novac da kupe sebi nešto, da vide i da kažu – dobio sam ove pare. Država je nešto radila i stvorila. Zbog nečeg smo se žrtvovali prethodnih godina da bismo danas imali.

Dok su neki drugi vodili ovu državu nismo imali ništa. Šta su oni davali? Koliko se ja sećam, ostavili su nam samo dugove i one zelenaške kamate koje smo plaćali, pa se neki dugovi njihovi i dan danas vraćaju.

Zamislite koliko bismo novca imali danas da pomognemo i mladima i penzionerima i svima ostalima da nismo na vlasti imali tu kugu kao što je Dragan Đilas. Njega ću da nazovem – gospodin macola, zato što njega zamišljam kao čoveka sa macolom u ruci koji ide i ruši sve što je napravljeno u ovoj zemlji. Zamislite, ne daj Bože, da se ta kuga u vidu Dragana Đilasa vrati na vlast u Srbiji, na šta bi to ličilo.

Oni koji su pokušavali prošle godine da upadnu u ovaj dom, da ga zapale, da sruše, da pokradu ponovo slike, da sve što stignu očerupaju, zamislite da se to vrati u Srbiji na vlast. Kako bi tada Srbija izgledala i na šta bi ličilo ovo društvo kada bi oni koji su na pljačkanju, otimačini, skidanju kože sa leđa građanima Srbije, danas kupovali fudbalske klubove širom Evrope, kupovali vile, jahte, avione, trošili milione odnesene iz Srbije, puneći razne svoje devizne račune širom Evrope i sveta? Zamislite tu državu. U šta bi se pretvorila Srbija kada bi ponovo nju trovao Dragan Đilas svakodnevno sa mesta, ne daj Bože, gradonačelnika, predsednika, premijera, gde već sebe zamišlja?

Na svu sreću građana Srbije, to će samo da se završi na zamišljanju. Znamo kako će se sve to završiti 3. aprila. Samo pozivam ljude da budu odgovorni.

Znamo šta taj čovek danas govori, da govori – izgubim li izbore i ne budu li građani Srbije glasali za mene 3. aprila, pazite, on preti građanima Srbije, videćete kako će onda krv da se lije ulicama Srbije ako ja ne pobedim na izborima, zato što sam ja mnogo pametan, zato što imam mašinski mozak, zato što ja znam da računam procente, pa ću vama, glupim građanima, da pokažem šta će da bude ako ne budete meni dali glas.

Nemojte da se plašite te kuge. Jednom je bio u Srbiji, jednom je bio i nikada se više ne povratio na ono gde želi da se vrati. To pokazuje i njegovu politiku i šta je on i kao čovek.

Pokazuje još jedna stvar. Mi ćemo imati u Srbiji referendum o promeni Ustava 16. januara. Strašno važan dan za ovu zemlju. Mi svi narodni poslanici SNS svakodnevno razgovaramo sa građanima i verujem da su se i druge kolege bezbroj puta suočile sa tim da građani imaju određene primedbe na rad pravosuđa. To je nešto što je normalno.

Sistemski je u prethodnim decenijama pravosuđe u Srbiji uništavano, unošena korupcija u njega. Svašta je rađeno prilikom izbora sudija, prilikom razrešavanja sudija. Setimo se kako su to odradile demokrate žutog preduzeća nekada, dok je Đilas zajedno sa Tadićem bio vrhovni bog u ovoj zemlji, kako su se birale sudije i kako su isterivane sa posla. Setimo se tog perioda i onda možemo da znamo i da nam bude jasno zašto su oni za to da ne izađe na referendum, a i ako se izađe, da se zaokruži – ne i šta znači zaokružiti – ne na referendumu za izmenu Ustava? Nemojte da unose zabunu među građane, da im kažu da će da se menja bilo šta u Ustavu osim oblasti koja se odnosi na pravosuđe, na tužioce, na način izbora sudija.

Nego, šta treba da uradimo, da ostavimo da se sudije biraju u parlamentu, pa da postoji kolika – tolika mogućnost da politika utiče na pravosuđe? Valjda smo se borili za to da pravosuđe bude nezavisno bude nezavisno i nezavisnije daleko više nego što je bilo pre 2012. godine. To nije sporno. Ali, zar ovo nije dobro rešenje? Zar svi ne govore, stalno puna usta o nezavisnom pravosuđu, pa kad dovedete dotle da pravosuđe postane potpuno nezavisno od politike, da nema nikakve veze više politika, ni na kakav način da utiče na njega u Srbiji, e onda kažu – to je loše rešenje. Nećemo o tome, to vi radite pred izbore.

Kakve veze ima kad se menja nešto ako je to dobro što se radi, da li radili pred izbore ili posle izbora? Bolje je pre nego kasnije, ali oni su za to da se to ne radi nikada, da se nikada stvari u Srbiji ne promene, da se nikada ono što su oni radili u Srbiji ne promeni. Oni zamišljaju to tako da oni dođu u ovu Skupštinu, naravno prebijanjem, rušenjem, paljenjem, i da onda kao jedna lopovska, kriminalna većina mogu da izaberu apsolutno sve svoje sudije, sve svoje tužioce, da oni postave ponovo onaj korupcionaški, mafijaški sistem nazad i da potpuno upravljaju ovom zemljom dok ne ugase i poslednje svetlo u njoj.

Ovo je način gde ćemo promenom Ustava sprečiti takvu stvar da se u Srbiji dešava i da se desi ponovo. Niko više u Srbiji neće moći na pravosuđe da utiče na onakav način kako je to mogao da radi do 2012. godine. Pravosuđe će biti nezavisno, tužilaštvo samostalno, sudije se neće birati po političkoj liniji, po političkim odlukama i direktivama, a građani Srbije biće sve bogatiji, Srbija sve srećnija i sve naprednija, a Dragan Đilas kako će i gde će sa Šolakom posle izbora, to nas ne zanima.

Živela Srbija!

PREDSEDAVAJUĆI: Zahvaljujem gospodinu Filipoviću.

Sledeći je narodni poslanik Aleksandar Mirković. Izvolite.

ALEKSANDAR MIRKOVIĆ: Poštovani predsedavajući, poštovana ministarka sa saradnikom, poštovane koleginice narodne poslanice i kolege narodni poslanici, svakako da današnji dnevni red je za svakog od nas kao narodnih poslanika vrlo interesantan, ali daje nam i jednu dozu ponosa što ćemo biti u prilici da danas izglasamo jedan ovakav zakon i da na taj način omogućimo mladima od 16 do 29 godina da dobiju tih 100 evra kao jedan mali vid pomoći svoje države.

Mislim da su kolege narodni poslanici u proteklom periodu u svojim izlaganjima jasno istakli koliko je ovo i važno, ali koliko sam ovaj čin pokazuje ekonomsku stabilnost i snagu naše zemlje.

Mislim da mi kao narodni poslanici danas možemo biti ponosni na sve ono što je urađeno u protekle dve godine od kako smo mi u mandatu, nešto manje od dve godine, ali isto tako, svi mi kao predstavnici SNS izuzetno smo ponosni na rezultate koje je Vlada SNS, pre svega predsednik naše stranke Aleksandar Vučić, od 2014. godine stvarao i postizao i rezultate koje smo svi zajedno kao jedan veliki tim sa našim građanima stvorili jeste baš ono čemu politika u suštini i služi i zašto je politika i bitna, a to je da se borite svaki dan za bolji život građana svoje zemlje.

Mislim da i kao narodni poslanici, iako je ovo prvo zasedanje u ovoj godini, moramo i da se osvrnemo na sve ono što se dešavalo u proteklom periodu i da jasno pokažemo kakva je to razlika između perioda vlasti SNS i ljudi koji danas čine neki novi režim DS, opet okupljeni oko Dragana Đilasa, Vuka Jeremića, Borisa Tadića i cele te klike, koja ne nudi nikakvo novo rešenje, ne nudi nikakvu drugačiju politiku, niti želi da se takmiči sa tim koliko će oni novih kilometara autoputeva napraviti, koliko će fabrika otvoriti ili koliko će novih radnih mesta obezbediti. Ne žele da učestvuju u takvoj jednoj diskusiji i polemici, iz prostog razloga što su i sami svesni da kada su oni bili na vlasti, kada su oni bili u prilici da urade nešto dobro za građane Srbije, nisu apsolutno ništa uradili, već su jedino vodili računa o sebi i svojim džepovima i džepovima svojih saradnika.

Da je sve istina što govorim potvrđuje i podatak da je najbliži saradnik Dragana Đilasa, zamislite, postao vlasnik jednog tima u engleskoj Premijer ligi „Sautemptona“, kluba koji ima veliku reputaciju u Engleskoj, ali i u samom svetu, ali isto tako, moramo naglasiti da je engleska liga i najgledanija liga na svetu, pa kada uzmete samo taj podatak da je čovek koji je bio najbliži saradnik gradonačelnika Beograda, bivšeg ministra, jednog od najistaknutijih funkcionera DS Dragana Đilasa, sebi omogućio da kupi jedan fudbalski klub, postavlja se pitanje – šta to može onda još Dragan Đilas da kupi sa svim onim parama koje je otuđio od građana i Beograda i Srbije?

Ono što je mnogo bitnije, a naslanja se na sve ovo o čemu ja pričam, jesu konkretni podaci koji pokazuju kako se živelo do 2011. godine, a kakva je situacija danas. Nezaposlenost 2011. godine je bila iznad 23%, dok je ove godine, tačnije 2021. godine, ona negde ispod 9%.

Ako pričamo o prosečnoj plati, to su moje kolege pominjale u svojim izlaganjima, moramo uvek da naglasimo da je prosečna plata u tom periodu, dakle, kad su svi propadali, kada su građani ostajali bez posla, na ulici, kada je svako bio samo siromašniji, Dragan Đilas je stvarao svoju imperiju zajedno sa tim Šolakom, a građani su tada radili za prosečnu platu od 330 evra. Godine 2021. u decembru prosečna plata će iznositi iznad 600 evra.

To vam samo pokazuje kako odgovornom politikom, kako pametnim vođenjem finansija, ali isto tako odgovornim planiranjem svakog troška, investicija dolazite do drastičnog uvećanja i poboljšanja životnog standarda svih građana u našoj zemlji.

Ako želimo da pričamo i o minimalnoj zaradi na koju se često pozivaju ovi predstavnici bivšeg režima, ne možemo a da ne istaknemo da je minimalna zarada u tom periodu bila negde oko 150 evra. Danas je ona iznad 300 evra i nastaviće sa rastom.

Svi ovi podaci samo jasno pokazuju koliki je napredak naša zemlja ostvarila u periodu od samo 10 godina. Kad kažem samo, moram to da naglasim iz prostog razloga, da smo imali odgovornu vlast te decenije kada je režim DS vladao na svim nivoima i upropašćavao nađu zemlju, možemo samo da se zapitamo gde bi naša Srbija danas bila.

Međutim, pojedini političari iz tog perioda, ne mogu reći baš svi, ali pojedini političari iz tog perioda, a opet svi zajedno u timu DS, pa sada opet u različitim strankama, ali opet u jednom frontu danas žele da obmanu građane da se predstave kao nekakva nova opcija, sve sa razlogom da bi dobili još jednu šansu da sebe učine što bogatijima i da svoje poslovne imperije dodatno uvećaju.

Meni je drago što smo mi u prilici danas da svedočimo i istorijskim podacima, a oni se ogledaju u tome da smo prošle godine, dakle 2021. godinu završili sa čak 3,9 milijardi evra direktnih stranih investicija. Ako uzmete u obzir da se u poslednje dve godine, godine pandemije korona virusa, da kada je ceo svet zahvatila velika kriza i kada zemlje članice EU beleže veću nezaposlenost i kada ljudi ostaju bez posla, u našoj zemlji se i otvaraju i fabrike, ali se i postavljaju kameni temeljci za neke buduće fabrike.

Da govorimo istinu, u prilog tome govori podatak da smo samo prošle godine kroz nove fabrike i radna mesta obezbedili posao za 12.490 ljudi, pa samo želim da postavim pitanje predstavnicima bivšeg režima - koliko su to oni radnih mesta otvorili dok su bili na vlasti? Ne mogu da se pohvale tim podatkom jer je njihovu vlast obeležila katastrofa, hiljade fabrika zatvorenih, više od pola miliona ljudi koje su ostavili na ulici i bez posla.

Kada pričamo danas o mladim ljudima i o ovoj pomoći od 100 evra, znate sećam se jako dobro kada nam je ta njihova vlast obećavala onih čuvenih 1000 evra. Naravno, kao i sve što su tada pričali, obećavali, ostala je gola neistina i laž. Sada, s podsmehom posmatraju ovu pomoć za mlade od 100 evra i kažu da to nije ne znam kakva cifra. Možda za njih, ne možda, sigurno za ljude koji imaju milione razbacane širom sveta i koji se voze automobilima i džipovima koji vrede više od stotinu hiljada evra, to i nije neka cifra. Ali, nije sve u onom materijalnom, nije sve u tih 100 evra. Ima nešto u tome što jasno pokazuje opredeljenje Vlade Republike Srbije i politike SNS na čelu sa predsednikom Aleksandrom Vučićem, da se pomogne mladim ljudima makar na taj način.

Sve ono što danas radimo i zakone koje smo i mi kao narodni poslanici usvajali u proteklom periodu su baš u interesu građana Srbije i baš u interesu i tih mladih ljudi, jer je politika SNS da želimo da naši ljudi, naša budućnost, generacije koje dolaze i naša deca ostanu u svojoj zemlji, da ovde rade, ostvaruju se i da na taj način našu zemlju dodatno unapređuju.

Znam da će 2022. godina biti puna izazova i znam da mnogi ljudi ne žele da vide našu zemlju ni jaku ni stabilnu. Jaka i stabilna Srbija smeta mnogima, ali pre toga i iznad svega toga, mnogima smeta nezavistan državnik kao što je Aleksandar Vučić. Pritisci kojima je on izložen su neverovatni. Ali, sve dokle god narod u našoj zemlji podržava tu odgovornu politiku, ja se ne brinem se za Srbiju.

Zato ću kao i moje kolege narodni poslanici pre mene pozvati građane da u nedelju izađu na referendum i podrže taj referendum, glasaju za „Da“, iako ih mnogi obmanjuju, iako i dan-danas imate stranke opozicije koje iznošenjem gomile neistina i laži pokušavaju da sabotiraju i taj referendum. Ja pozivam građane da misle svojom glavo i da veruju u činjenice i da budu svesni da referendum nema nikakve veze ni sa Rio Tintom, ni sa promenom preambule, nema nikakve veze ni sa čim od onog što im na dnevnom nivou pričaju predstavnici bivšeg režima DS, a pre svega Dragan Đilas.

I za sam kraj, poštovani narodni poslanici, poštovani građani Srbije, 3. april je jako blizu i mislim da u narednih nekoliko nedelja agresivna kampanja što lažnih ekologa, što propalih političara, prebogatih tajkuna će se zaoštravati.

Ja ću i ovu priliku iskoristiti da pozovem građane da već danas počnu da razmišljaju o tome gde je naša Srbija bila pre sedam ili osam godina i gde se danas nalazi i da samo uzmu u obzir ovo o čemu sam ja pričao i moje kolege i da se prema tome rukovode tog dana kada budu izlazili na izbore.

Ja sam uveren da ćemo 3. aprila još jednom pokazati da većinska Srbija podržava napredak i razvoj Srbije, veće plate, veće penzije, veću šansu i bolju perspektivu za sve mlade ljude, ali sam isto tako i ubeđen da će ljudi koji jedino brinu za svoj interes i za svoj džep pokušati taj rezultat na neki način da umanje ili da ga ponište.

Zato, poštovani građani Srbije, razmišljajte već danas i prema tome se vodite za koga ćete glasati 3. aprila. Ako uzmemo u obzir sve ostvarene rezultate, sva ispunjena obećanja, kao i viziju koju imamo kao SNS i koju ima predsednik Aleksandar Vučić, uveren sam da ćete tada odlučiti i svoj glas dati SNS.

S toga, poštovana ministarka, kao predstavniku Vlade, želim vam još mnogo dobrih i ovakvih zakona koji će biti u interesu građana Srbije i da u narednom periodu svi zajedno, kao jedan veliki tim, stvaramo još lepše i još bolje mesto za život sve naše dece i generacije koje dolaze. Hvala vam i živela Srbija!

PREDSEDAVAJUĆI: Zahvaljujem, gospodinu Mirkoviću.

Sledeći narodni poslanik, profesor dr Marko Atlagić. Izvolite.

MARKO ATLAGIĆ: Poštovani potpredsedniče Narodne skupštine, poštovana ministarko sa saradnikom, poštovane dame i gospodo narodni poslanici, poštovani građani Republike Srbije, ovaj Predlog zakona osigurava pomoć našoj omladini, kako vidimo od 100 evra i to svima od 16 do 29 godina u ovim teškim pandemijskim vremenima.

Ovo nije jedina pomoć našoj omladini koju je Vlada Republike Srbije i država Srbija u celini, a na predlog u prvom redu predsednika Republike, dala našoj omladini. To su pored ovih 100 evra nova radna mesta, 280 fabrika. To je Vlada Republike Srbije i predsednik Srbije i država Srbija ponudila našoj omladini. Novi autoputevi, novi domovi zdravlja, nove škole, novi instituti, novi kilometri kanalizacije i kilometri vodovoda, novi muzeji, „Beograd na vodi“, sve je to dato našoj omladini, rađeno zbog naše omladine i novi kilometri brzih železnica itd.

Poštovani građani Republike Srbije, mi nismo u proteklom periodu za vreme bivše vlasti imali priliku da govorimo o uspesima te vlati. Naprotiv, ono čega su se dotakli, sve su uništavali.

Ovih dana, poštovani građani Republike Srbije, kada sam pročitao u štampi da će se Dragan Đilas kandidovati za gradonačelnika Beograda ili za predsednika države, ostao sam šokiran bezobrazlukom tog čoveka. Zamislite da ima hrabrosti da se ponovo kandiduje za gradonačelnika Beograda?

To je čovek koji će zasigurno, poštovani Beograđani, ostati zabeležen u analima grada Beograda kao najgori gradonačelnik u istoriji grada Beograda od antičkih vremena do današnjeg dana.

To je čovek koji je pre stupanja na političke funkcije bio običan gologuzan, a kada je otišao sa političke funkcije, postao je tajkun sa stotinama miliona evra prihoda. Vi ste, poštovani građani, svedoci ovome.

Đilas je kao gradonačelnik Beograda radio samo marketinški. To ste imali priliku da vidite poštovani Beograđani, a ne samo vi nego to je rekao i bivši američki ambasador u Beogradu 2009. godine Kameron Manter koji je tada kazao, citiram – Đilas mi je rekao da je njegov plan za Beograd samo marketing, a ne realnost, završen citat.

Poštovani građani Republike Srbije i poštovani Beograđani, vi ste očevici da je Dragan Đilas vodio samo marketing a nije vodio izgradnju Beograda.

Ja ću sad nabrojati nekoliko stvari u Beogradu, a vi ćete, poštovani Beograđani, posvedočiti da li je to istina ili ne, ja ću samo da vas podsetim na to. Tako je Draganu Đilasu izgradnja Narodnog muzeja u Beogradu za njega bila samo marketing ni manje ni više nego 13 godina, a kako ste videli, poštovani Beograđani, za Aleksandra Vučića bila je stvarnost.

Tako je za Dragana Đilasa izgradnja Muzeja savremene umetnosti u Novom Beogradu bila samo marketing ni manje ni više nego 14 godina, a za Aleksandra Vučića stvarnost. Vi ste svedoci, poštovani Beograđani i poštovani građani Republike Srbije.

Tako je za Dragana Đilasa izgradnja Beograda na vodi bila samo marketing dugi niz godina, a za Aleksandra Vučića stvarnost. Vi ste svedoci, poštovani Beograđani i poštovani građani Republike Srbije.

Tako je za Dragana Đilasa izgradnja Hrama Svetog Save na Vračaru bio samo marketing a za Aleksandra Vučića realnost, sušta stvarnost. Vi ste svedoci, poštovani Beograđani i poštovani građani Republike Srbije.

Tako je izgradnja brze pruge Beograd – Novi Sad bio samo marketing za Dragana Đilasa, a za Aleksandra Vučića, kako vidite još za mesec dana će se pustiti u promet, je stvarnost. Poštovani Beograđani, vi ste svedoci tome.

Tako je za Dragana Đilasa oživljavanje Železare Smederevo bio samo marketing, a za Aleksandra Vučića potpuna stvarnost. Vi ste, svedoci poštovani Beograđani.

Tako je za Dragana Đilasa rekonstrukcija Trga Republike u Beogradu bio samo marketing dugi niz godina, a za Aleksandra Vučića potpuna realnost. Vi ste svedoci, poštovani Beograđani.

Tako je za Dragana Đilasa izgradnja Beogradskog metroa bio samo marketing dugi niz godina, a za Aleksandra Vučića realnost. Vi ste svedoci, poštovani Beograđani.

Tako je za Dragana Đilasa podizanje spomenika Stefanu Nemanji bio samo marketing, a za Aleksandra Vučića potpuna realnost. Vi ste svedoci, poštovani Beograđani i poštovani građani Republike Srbije.

Tako je za Dragana Đilasa izgradnja Doma zdravlja u Borči u Beogradu bio godinama samo marketing, a za Aleksandra Vučića realnosti. Vi ste svedoci, poštovani građani Borče, Palilule i Beograda i građani Republike Srbije.

Tako je za Dragana Đilasa izgradnja Kliničkog centra u Beogradu bio godinama samo marketing, a kako vidite za Aleksandra Vučića realnost. Vi ste svedoci, poštovani Beograđani.

Mogao bih vam, poštovani Beograđani, nabrajati još satima ono što je za Dragana Đilasa bio samo marketing, a za Aleksandra Vučića stvarnost, ali dovoljno je i ovo da vidite koliki je Dragan Đilas bio, a i danas, veliki štetočina za Beograđane i za državu Srbiju u celini.

Dragan Đilas je čovek koji je stvoren samo da ruši a ne da gradi. Tako je decembra 2021. godine izjavio, citiram, verovali ili ne poštovani građani, ali ovo su njegove reči, citiram – kada osvojim vlast uzeću 100 najboljih pravnika i zaustaviti sve radove koje radi ova vlast u Beogradu i Republici Srbiji, završen citat.

Da li, poštovani građani, možete verovati da ovo Dragan Đilas inače za Evropu Đilaš izgovara ove reči? Dakle, njemu nije namera da gradi, nego da ruši. To poštovani građani znači da onda neće biti ni „p“ od plata naših, niti „p“ penzija.

Poštovani građani Republike Srbije, Dragana Đilasa ne interesuje država Srbija nije ga nikad ni interesovala, a da ga interesuje ne bi mu smetalo intoniranje naše himne početkom školske godine. Tako je njegova TV „Nova S“ ispljuvala državu Srbiju zbog odluke da se na početku školske godine đacima intonira državna himna.

Da Đilas ne drži do građana Republike Srbije pokazuje i podatak da je 14. avgusta 2021. godine izjavio, citiram – građani Srbije koji glasaju za Aleksandra Vučića i SNS su majmuni, završen citat. Dakle, poštovani građani, 70% vas za Dragana Đilasa ste majmuni. Tako vas časti gospodin Đilas, a za Evropu Đilaš.

Poštovani građani Republike Srbije, Đilasov propali kandidat za SANU Goran Marković godinama vređa i ponižava Aleksandra Vučića, državu Srbiju i vas, poštovani građani.Mislio sam ovih dana da se umirio, ali čini mi se da on nema nameru, već nastavlja to i dalje da radi.

Goran Marković je 4. jula 2019. godine izvređao predsednika Vučića i građane Republike Srbije rečnikom seoskog kočijaša. Marković je tada rekao, citiram – svi oni koji Vučića hvale i podržavaju dostojni su prezira, on je bio i ostao prostak, iz higijenskih razloga ne želim sa njim boraviti u istoj prostoriji, završen citat.

Poštovani građani Republike Srbije, možete li verovati da ovo propali kandidat za SANU Goran Marković je izgovorio?

Osim što vređa i ponižava predsednika Vučića i građane Republike Srbije, Goran Marković ponižava i samu državu Srbiju, pa je tako 25. novembra 2021. godine rekao, citiram – Srbija je dno dna, završen citat. I ne samo to, nego Goran Marković ide i dalje u ponižavanju predsednika Vučića nezapamćeno u istoriji beščašća pa kaže, citiram – kada bih morao da pravim film o Aleksandru Vučiću morao bih da povraćam sve vreme, završen citat.

Poštovani građani Republike Srbije, da li možete verovati da to izgovara propali kandidat za SANU Goran Marković?

Ta moralna gromada Goran Marković je 21. avgusta 2020. godine uputio poziv svojim kolegama da se ograde od podizanja spomenika Stefanu Nemanji i to nije sve, poštovani građani. Ta moralna gromada Goran Marković se ne zaustavlja pa je predsednika Vučića i režim nazvao teroristima tako što je 30.8.2019. godine izjavio, citiram – u ovom terorističkom Vučićevom režimu nema smisla izlaziti na izbore, završen citat. To je propali kandidat izgovorio za SANU.

Goran Marković, moralna gromada, zapretio je 15. decembra 2021. godine kolegama svojim samo zato što sarađuju sa vlasti kada je rekao, citiram – mnoge moje kolege su obični bednici, oni predstavljaju saradnike okupatora, a zna se kako prolaze saradnici okupatora kada osvane sloboda, završen citat.

Poštovani građani, poštovani umetnici, vidite kako vas časti vaš kolega i kako vam preti vaš kolega, propali kandidat za Srpsku akademiju, Goran Marković, dakle preti vama smrću.

Tačno je da je Goran Marković pretio i Zoranu Đinđiću, a tvrdi da nije, a jeste. Neka pogleda svoju izjavu od 14. februara 2003. godine, mesec dana pre atentata na Zorana Đinđića kada je rekao, citiram – ja bih strašno voleo kada bi se pojavio jedan čovek koji ima neki format koji bi mogao da se suprotstavi Đinđiću, završen citat.

Da li ste, gospodine, propali kandidat za Srpsku akademiju nauka i umetnosti, Gorane Markoviću to izrekli ili niste? Samo mesec dana kasnije ispunila se želja Goranu Markoviću.

Moralna veličina, Goran Marković nastavlja dalje vređanje Aleksandra Vučića. Tako je 4. jula 2019. godine kazao, citiram – Vučić je primitivna ličnost, on je bio i ostao prostak, rulja je njegovo prirodno okruženje, završen citat. Svi smo mi rulja, svi koji ga podržavamo i 70% građana Republike Srbije za Gorana Markovića.

Goran Marković, moralna veličina poziva na ubistvo Aleksandra Vučića tako što je 16. decembra 2021. godine kazao, citiram – ja se ipak nadam da Vučić pred očima ima Čaušeskog, završen citat. I gle čuda, nevladine organizacije, novinarska udruženja i tzv. elita umesto da osudi ove izjave Gorana Markovića stavili su se u njegovu odbranu i time direktno postali njegovi saučesnici u nečasnoj raboti.

Još jednom preporučujem Goranu Markoviću od sveg srca da sve ove gadosti koje je izgovorio o Aleksandru Vučiću, o svojoj državi Srbiji i o svojim građanima Republike Srbije urami i stavi u dnevnu sobu kako bi se podsetio na svoj visoki domet civilizacijske i demokratske kulture. Ipak, kada se svakog jutra probudi neka pogleda u ogledalo. Videće u ogledalu jednog nabubrelog bumbara, punog mržnje prema svom predsedniku Vučiću, prema svojoj državi Srbiji i prema svojim građanima Republike Srbije. Poštovani građani Republike Srbije, strah me je da će od mržnje eksplodirati. Neka mu je Bog na pomoći.

Goran Marković je rekao, gostujući na Đilasovoj televiziji „N1“, da je upisao filozofiju, da citiram – popuni mračne praznine kod sebe koje ima, završen citat.

Poštovani građani Republike Srbije, Goran Marković propali kandidat za Srpsku akademiju nauka i umetnosti ima toliko mračnih praznina kod sebe da mu je potrebno tri života i tri završena fakulteta da ih popuni. Zato mu od srca preporučujem, u Hram Svetog Save na Vračar na molitvu, Gorane Marković. Te mu preporučujem da upiše pedagogiju na Filozofskom fakultetu u Beogradu, a za diplomski rad neka odabere temu koja će se zvati - vaspitana funkcija ličnosti, završen citat. Možda se, poštovani građani, Goran Marković i promeni.

To je želja svih nas. Goran Marković, Boris Tadić, Vuk Jeremić svakodnevno blate predsednika Vučića, blate državu Srbiju i građane Republike Srbije, dotle Aleksandar Vučić vodi politiku mira, politiku bezbednosti, politiku zdravlja svih naših građana i u okruženju, politiku otvorenog Balkana, politiku ekonomskog napretka i izgradnje Republike Srbije i politiku ubrzane modernizacije Republike Srbije, a to sve zbog budućnosti naše zemlje. U to ime, živela Srbija!

PREDSEDAVAJUĆI: Hvala, profesore Atlagiću.

Reč ima narodni poslanik Viktor Jevtović.

VIKTOR JEVTOVIĆ: Zahvaljujem, predsedavajući gospodine doktore Orliću.

Poštovana ministarko sa saradnicima, dame i gospodo narodni poslanici, cenjeni građani Republike Srbije, govoriću o Predlogu zakona o privremenom registru državljana Republike Srbije od 16 do 29 godina, kojima se uplaćuje novčana pomoć za ublažavanje posledica pandemija bolesti Kovid 19.

Odgovornom politikom koju vodi predsednik Srbije, Aleksandar Vučić i Vlada Srbije, gde je osnovni postulat briga o svakom građaninu, prvenstveno u doba ove pošasti, koja je zahvatila ceo svet, gde pored pomoći penzionerima, građanima, porodiljama, konstantnim produktivnim merama, odgovornošću i radom mislimo i na naše mlade.

Ovom podrškom koja će biti samo jedna u nizu narednih pokazujemo brigu o našim mladima koji su jedan od osnovnih temelja društva. Počevši od projekata "Moja prva plata" nastavljamo i dalje da radimo i borimo se za mlade, ne samo da ostanu u Srbiji, koja zahvaljujući odgovornoj politici Aleksandra Vučića sada među vodećim zemljama u regionu, a rekorder i po direktnim stranim investicijama, koji su u odnosu na 2019. godinu sada dvostruko veće, iznose 3,9 milijardi evra što u areni globalnog ekonomskog tržišta predstavlja neverovatan uspeh. To smo postigli zahvaljujući snažnoj i odgovornoj politici Aleksandra Vučića.

Fantastični rezultati koje smo postigli u prethodnoj godini u ekonomiji, infrastrukturi, da jačamo naš zdravstveni sistem, pokazali smo da umemo da se takmičimo sa najvećima i najuspešnijima na mnogim poljima i da pobeđujemo. Za razliku od žutog tajkunskog preduzeća, koje bi volelo sve samo ne da Srbija napreduje i beleži uspehe, bude bolja i snažnija na svim poljima, a mladi, oni nisu bili ni slovo na papiru, već samo sredstvo za manipulaciju i za koju nisu učinili ama baš ništa.

Dragan Đilas u ovoj fudbalskoj utakmici kroz svoje tajkunske medije konstantno lažima plasira autogolove, zamera svakom uspehu Srbije, jer oni ne bi voleli da Srbija bude ovako snažna kao što jeste danas, da napreduje i beleži uspehe kako bi sutra bila još bolja i snažnija.

Oni su navikli na ona vremena, a koja smo mi ostavili daleko u prošlosti kada je Srbija bila slaba, kada su njihove kabadahije mogle da se bahanališu i rasipaju narodni novac po belosvetskim računima misleći samo na lični interes, a na Srbiju je mogao da utiče svako. Naravno, od koga bi mogli da izvuku ličnu korist i u njoj rade šta god požele.

Istorijska je odluka koju je doneo Aleksandar Vučić da saseče iz korena takvu devastirajuću politiku, a počnemo konačno sami da vodimo računa o sopstvenim interesima i to je jedna od najvažnijih stvari koje smo naučili prethodnih godina, da moramo da se borimo za ono što je važno i da niko sa strane to neće da nam obezbedi, ali ni da nam pokloni, već naprotiv da se svojski trude da zauzdaju, sputaju, jer im više odgovara kada se mi ne pitamo sami, kada ne odlučujemo sami i kada nismo dovoljno snažni kao što danas jesmo, da se za svoj lični interes izborimo kako u državnim, tako i u nacionalnim sferama.

I ovde se suočavamo sa neverovatnim pritiscima. Nekada su potpuno neverovatni, ali moramo računati na to, svesni činjenice da u razvoju i pobedama Srbije na svakom terenu odnosimo pobede, idemo napred misleći na mlade koji će sutra voditi ovu državu i odlučivati o svima nama i ostati u zemlji u kojoj vide budućnost, a ne da ih privlače fudbalski tereni u Engleskoj kojima se tajkunska hobotnica hvali, umesto da ih bude sramota, ali to smo od njih već i videli, jer čega se pametni stide oni se ponose.

Kao što se i ponose beskrupuloznim napadima na porodicu predsednika Aleksandra Vučića, jer oni drugi argumenti i nemaju, već samo mržnju i obmane, kao i snajperski nišan koji su usmerili ka predsedniku Aleksandru Vučiću. Taj nišan je usmeren od strane onih koji su Srbiju bacili na dno svog bezumlja. Taj nišan je usmeren i na većinu građana Srbije koja misli drugačije i ne želi da bude više otirač njihovog rasporskog uništavanja svega što je srpsko.

Za te lopove i štetočine nepremostiva prepreka je Aleksandar Vučić i narod Srbije koji će im decidno 3. aprila reći ne i poslati ih u zaborav političke prošlosti i onu trulež koju su ostavili za sobom dok su bili na vlasti i neka tamo i ostanu. Živela Srbija!

PREDSEDAVAJUĆI: Zahvaljujem gospodinu Jevtoviću.

Reč ima Ilija Životić.

ILIJA ŽIVOTIĆ: Poštovani građani, smatra da je donošenje ovog zakona o kome danas govorimo izuzetno opravdano i da će imati pozitivne efekte po Republiku Srbiju. Izabrana je adekvatna kategorija stanovništva, što će verovatno uticati na efekte ove pomoći.

Ovakva mogućnost davanja ovakve značajne pomoći, kada pogledamo koliki će broj naših građana i primiti, ne bi bila moguća da država Srbija ne vodi odgovornu politiku. Srbija je danas država koja je odgovorna pre svega prema svojim građanima, za razliku od prethodnog režima čiji je cilj bio isključivo bogaćenje na račun običnog čoveka.

Za vreme prošlog režima fabrike su prodavane za nekoliko evra, otpušteno je više stotina hiljada radnika, zatvorene gotovo sve fabrike u kojima je radio veliki broj naših građana, dinar devalvirao za 50%, a njihovi džepovi su postojali sve puniji. Malobrojna klika oko Dragana Đilasa bogatila se na račun ekonomskog propadanja Srbije. Tako, dok se Đilas bogatio, a građani siromašili, Vuk Jeremić se bahatio narodnim novcem putujući po svetu, iživljavajući se po najskupljim svetskim hotelima.

Danas taj isti Vuk Jeremić poziva na neke revanšizam. Uželeo se američkih hotela sa 10 zvezdica i preskupih vina i cigara, pa bi da dođe na vlast nasiljem, da eliminiše svakoga ko pamti njegovo bahaćenje o našem trošku, dok su bolnice i škole propadale, a jedini auto-put koji smo imali bio je još iz vremena Tita.

On poziva na revanšizam. Čovek koji je bukvalno dao opravdanje kosovskim Albancima za nezavisnost. On bi nama da sudi, da nas proteruje i zabranjuje. Inače, vrlo je zanimljivo da se ni on niti bilo ko drugi iz opozicije nije javno javio da osudi nove napade na Srbe na Kosovu i Metohiji. Oni se prave kao da Kosovo i Metohija ne postoje.

Ja razumem da se mi ne slažemo oko određenih političkih stavova, oko mnogo toga se ne slažemo, ali zaista ne shvatam da postoji neko u Srbiji ko želi da dođe na vlast, a da se pravi da Srbi na Kosovu i Metohiji ne postoje, da ne postoje stotine naših manastira i crkava, da se prave da ne postoje grobovi naših predaka. Đilasu, Mariniki, Jeremiću, njih ne zanimaju ni crkve, ni manastiri, ni grobovi predaka, niti naša srpska deca na Kosovu i Metohiji. Njih zanima samo kako da dođu do srpskog budžeta, da se ponovo bave reketiranjem medija, da se ponovo bave izgradnjom kako su se bavili na Bulevaru Revolucije, pa su njihovi saradnici završili na sudu. Ili da ponovo grade kao što su gradili most na Adi, koji ispade skup kao da spaja dva kontinenta, a ne Banovo Brdo i Novi Beograd.

Da bi opet došli na vlast i opljačkali državni budžet, oni ne prezaju ni od čega. Ništa njima nije sveto, čak ni ono što je svakom Srbinu, a to je porodica. Oduvek je kod nas Srba važilo pravilo da je porodica svetinja i da se porodica ne dira. U kakvim god sukobima bili sa bilo kime, kod nas Srba pravilo važi – mi u porodicu i u decu ne diramo. Tako je bilo oduvek, ali ne za Đilasa i za njegove istomišljenike. Njima su bitne samo njihove porodice, a sve druge su nebitne i potrošne.

Kako drugačije objasniti svakodnevne napade na porodicu predsednika Vučića? Koji je to psihološki profil Dragana Đilasa i Marinika i Tepić koji postoji u njihovoj glavi, kada svaki dan preko svojih medija izmišljaju laži o bratu, ocu, sinu i ćerci predsednika? Po ceo dan, svaki dan u godini, bez i jednog političkog, ekonomskog ili bilo kog drugog programa i plana, Dragan Đilas i Marinika Tepić iznose najgnusnije laži o članovima porodice predsednika države.

Ta dehumanizacija, to polivanje medijskim blatom je postala svakodnevnica. Zaista moram da se zapitam šta je svrha? Da li je njihova svrha da nateraju Vučića da podnese ostavku da bi spustio tenzije, da spase porodicu medijskog linča, a da Srbiju prepusti njima na milost i nemilost? Mislim da se to neće desiti. Da li je u pitanju priprema građana Srbije za pokušaj nasilnog prevrata u kome bi im pomogle strane službe i armije plaćenika? Šta ako im to ne uspe? Šta ako mi kao država Srbija operativnim merama i radom sprečimo takav scenariju?

Šta je sledeća opcija? Nešto što nisu uspeli njihovi miljenici i braća, kako su nazivali pojedine vođe klana Belivuk, Miljković i za šta su bili spremili snajpere? Šta će Belivuku snajperi kada su svi kriminalci njemu dolazili na noge i bili ubijani licem u lice? Šta će njima profesionalni snajperista? Da li je u pitanju taktika koja je primenjena neposredno pred ubistvo Zorana Đinđića, čemu su prethodili meseci medijskog blaćenja? Matrica je ista bukvalno, slovo u slovo.

Na nama je da ostanemo na nogama, čvrsto i stabilno, i da budemo na prvoj liniji odbrane države Srbije i predsednika Aleksandra Vučića, da pričamo sa narodom i svaku kap Đilasovih i Marinikinih laži prekinemo lavinom istine, jer došlo je vreme kada nema nazad. Kao što rekoše junaci sa Košare i Paštrika – Nema nazad, nazad je Srbija. Živela Srbija!

PREDSEDAVAJUĆI: Hvala.

Reč ima dr Uglješa Mrdić.

Izvolite.

UGLjEŠA MRDIĆ: Uvaženi predsedavajući, gospodine Orliću, uvažena ministarka sa svojim saradnikom, uvažene kolege narodni poslanici, dragi građani Republike Srbije, ovo danas o čemu raspravljamo je samo potvrda da država Srbija brine o mladima, da predsednik Aleksandar Vučić brine o mladima. Ova pomoć mladima od sto evra starosti od 16 do 29 godina je velika stvar. Velika stvar ne samo što se tiče te finansijske vrednosti, nego i jedan pokazatelj brige i pažnje o mladima.

Mene je u toku jučerašnjeg dana i prepodneva kontaktiralo dosta roditelja koji imaju decu od 16, 17 i 18 godina, moj stariji sin ima 16 godina, i svi koji su me zvali su oduševljeni postupcima Vlade Srbije i predsednika Aleksandra Vučića. Ne toliko zbog sto evra, neki koji su zvali su iz imućnijih porodica, neki iz malo siromašnijih, ali su oduševljeni jednom ljudskom pažnjom, jednom potvrdom brige o mladima. Danas je to sto evra, a pred Novu godinu smo usvojili zakon koji se tiče pomoći za porodice za prvorođeno dete. Takođe, uvećana je i pomoć za drugo rođeno dete, kao i za treće rođeno dete.

Dakle, sve to o čemu smo raspravljali krajem decembra i danas samo potvrđuje da država brine o mladima, da brinemo o svojoj budućnosti. Kada kažemo slogan „Aleksandar Vučić - Za našu decu“, mi to potvrđujemo svaki dan i kao Srpska napredna stranka i mi kao poslanici i Vlada Republike Srbije.

Na kraju, želim da se osvrnem na predstojeći referendum. Pozivam sve građane Republike Srbije da na referendumu, 16. januara, zaokruže da, da zaokruže da za promene Ustava iz oblasti pravosuđa, da zaokruže da za nastavak jačanja nezavisnog pravosuđa i samostalnog tužilaštva, da zaokruže da za Srbiju, za nastavak evropskih integracija. Jer, ako uspe referendum, a ubeđen sam da će da uspe i da ćemo da promenimo Ustav u oblasti pravosuđa, nikad se više neće dogoditi katastrofalna situacija iz 2009. i 2010. godine, kada su žuti, Demokratska stranka i njihovi sateliti napravili haos u pravosuđu.

Sada će pravosuđe biti još nezavisnije, tužilaštvo će biti samostalno, strani investitori će ulagati u pravno uređenu državu i domaći investitori će biti bezbrižni jer će znati da i ako dođe nekada do promene vlasti, a promenljivost vlasti je normalna, da će pravosuđe biti nezavisno, a tužilaštvo samostalno. To je samo potvrda da mi ne želimo ni politizovano pravosuđe i tužilaštvo niti partijsko, nego želimo da bude onako kako treba da bude, u interesu države Srbije i njenih građana, zato što država Srbija danas vodi odgovornu politiku, a najbolja moguća politika koju vodimo je ona politika koju vodi i sprovodi naš predsednik Aleksandar Vučić. Živela Srbija!

PREDSEDAVAJUĆI: Zahvaljujem.

Poslednji na listi prijavljenih za reč je narodni poslanik Miodrag Linta.

MIODRAG LINTA: Zahvaljujem, poštovani predsedavajući, poštovana ministarka, dame i gospodo narodni poslanici, takođe kao i prethodni govornici, smatram donošenje zakona čiji je cilj novčana pomoć mladima od 16 do 30 godina u visini od 100 evra opravdanom merom Vlade Republike Srbije, kao i niz drugih mera koje je Vlada Republike Srbije preduzimala u prethodnom periodu i koje će preduzimati u narednom razdoblju. Podsećam da uskoro će biti isplata u visini od 10.000 dinara za zaposlene u zdravstvu, a u februaru se očekuje isplata u visini od 20.000 dinara za penzionere.

Ono što bih hteo da istaknem u svom kratkom izlaganju jeste da imamo dve ciljne grupe koje u prethodne dve godine, dakle, od početka korona virusa nisu bile obuhvaćene merama Vlade Republike Srbije. Jedna od njih jesu penzioneri koji su rodom i poreklom sa područja država koje su nastale na prostoru bivše Jugoslavije. Radi se o oko 125.000 penzionera, od toga 59.000 sa područja današnje Hrvatske, 41.000 sa područja današnje Bosne i Hercegovine i oko 25.000 sa područja Slovenije, Makedonije i Crne Gore.

Podsećam da velika većina ovih penzionera koji su rodom i poreklom sa prostora bivše Jugoslavije nisu korisnici Fonda PIO Srbije, svega manji deo njih nije, i to je bio razlog za Vladu Republike Srbije da se toj grupi građana ne isplati novčana pomoć. Podsećam da je Vlada Republike Srbije 2020. godine isplatila u dva navrata 9.000 dinara novčane pomoći penzionerima. Ove godine to je bilo 6.000 dinara, a kao što sam rekao u februaru se očekuje isplata još 20.000 dinara novčane pomoći za penzionere.

Moram da kažem da me je u prethodnom periodu zvao veliki broj penzionera koji su rodom i poreklom sa prostora bivše Jugoslavije, ti su ljudi ogorčeni, razočarani, nezadovoljni. Smatram da je u pitanju diskriminacija. Velika većina tih penzionera imaju veoma male penzije, izgubili su zaštitne dodatke u državama u kojima su ostvarili svoje penzije. Veoma savesno ispunjavaju svoje obaveze. Apelovao bih na gospođu ministarku Matić da prenese i premijerki Brnabić i članovima Vlade da se nađe mehanizam i način da se isplati novčana pomoć i penzionerima koji su rodom i poreklom sa prostora bivše Jugoslavije, a nisu korisnici Fonda PIO Srbije. Mislim da i tim penzionerima treba pomoći da lakše prebrode posledice koje je izazvala pandemija korona virusa. Dakle, radi se ukupno o 35.000 dinara. Dakle, ponavljam, 9.000 dinara 2020. godine, 6.000 dinara prošle godine i 20.000 dinara biće isplaćeno u februaru ove godine.

Druga ciljna grupa koja nije bila obuhvaćena ovim veoma korisnim merama Vlade Republike Srbije jeste oko 26.000 građana Srbije koji imaju i dalje status izbeglih i prognanih lica, dakle nemaju formalnopravno prebivalište, ličnu kartu, nego imaju prijavljeno boravište i imaju izbegličke ili prognaničke karte koje isto izdaje MUP Republike Srbije na onom istom mestu gde se izdaju lične karte za građane Srbije.

Podsećam, 2020. godine svi punoletni građani su dobili novčanu pomoć u visini 100 evra, prošle godine ta pomoć je iznosila u tri tranše 80 evra, dakle, ukupno 180 evra, uz dodatne mere su dobili građani Republike Srbije koji su punoletni i koji imaju prebivalište. Samo tu novčanu pomoć u visini od 180 evra 2020. i 2021. godine nije dobilo 26.000 prognanih lica sa područja Hrvatske i Federacije Bosne i Hercegovine. Takođe apelujem na gospođu Matić da prenese premijerki Brnabić da se nađe način da se i za ovih 26.000 građana Republike Srbije koji imaju status izbeglih i prognanih lica takođe isplati novčana pomoć. Ti se ljudi osećaju takođe razočarano. Smatram da se radi o diskriminaciji. Mislim da bi bilo fer i pošteno da ove dve ciljne grupe, 26.000 prognanih lica sa područja Hrvatske i Federacije BiH i oko 25.000 penzionera koji su rodom i poreklom sa područja bivše Jugoslavije takođe budu obuhvaćeni, ponavljam, ovim veoma korisnim i odgovornim merama Vlade Republike Srbije. Zahvaljujem.

PREDSEDAVAJUĆI: Zahvaljujem.

Pošto na listama poslaničkih grupa više nema prijavljenih za reč, pre zaključivanja načelnog pretresa pitam – da li reč žele predsednici, odnosno predstavnici poslaničkih grupa ili neko ko nije iskoristio svoje pravo iz člana 96. Poslovnika?

Zaključujem načelni pretres o Predlogu zakona i zahvaljujem svima koji su učestvovali u današnjem radu.

Saglasno članu 87. stav 5. Poslovnika Narodne skupštine, određujem utorak, 11. januar 2022. godine, sa početkom u 16.03 časova kao dan za glasanje o tački dnevnog reda sednice Petnaestog vanrednog zasedanja Narodne skupštine Republike Srbije u Dvanaestom sazivu.

Poštovane dame i gospodo narodni poslanici, pre nego što pređemo na odlučivanje o tački dnevnog reda potrebno je da utvrdimo kvorum.

Saglasno članu 88. stav 5. Poslovnika, kvorum za rad Narodne skupštine u danu za glasanje postoji ukoliko je na sednici Narodne skupštine prisutna većina od ukupnog broja narodnih poslanika.

Molim sve da ubace svoje identifikacione kartice u jedinice elektronskog sistema za glasanje.

Konstatujem da je primenom elektronskog sistema za glasanje utvrđeno da je u sali prisutno 163 narodnih poslanika, odnosno da je prisutna većina od ukupnog broja narodnih poslanika i da, prema tome, postoje uslove za odlučivanje.

Prelazimo na odlučivanje.

Stavljam na glasanje Predlog zakona o Privremenom registru državljana Republike Srbije od 16 do 29 godina kojima se uplaćuje novčana pomoć za ublažavanje posledica pandemije bolesti Kovid-19 izazvane virusom SARS-KoV-2, u načelu.

Molim narodne poslanike da se izjasne.

Zaključujem glasanje: ukupno – 166, za – 163, nije glasalo – troje narodnih poslanika.

Konstatujem da je Narodna skupština prihvatila Predlog zakona u načelu.

Stavljam na glasanje predlog da se utvrdi postojanje naročito opravdanih razloga da zakon stupi na snagu ranije od osmog dana od dana objavljivanja.

Zaključujem glasanje: ukupno – 165, za – 163, nije glasalo – dvoje narodnih poslanika.

Konstatujem da je Narodna skupština posebno odlučila da postoje naročito opravdani razlozi za stupanje zakona na snagu u roku kraćem od osam dana od dana njegovog objavljivanja.

Pristupamo glasanju o Predlogu zakona u celini.

Stavljam na glasanje Predlog zakona o Privremenom registru državljana Republike Srbije od 16 do 29 godina kojima se uplaćuje novčana pomoć za ublažavanje posledica pandemije bolesti Kovid-19 izazvane virusom SARS-KoV-2, u celini.

Zaključujem glasanje: ukupno – 165, za – 163, nije glasalo – dvoje narodnih poslanika.

Konstatujem da je Narodna skupština usvojila Predlog zakona o Privremenom registru državljana Republike Srbije od 16 do 29 godina kojima se uplaćuje novčana pomoć za ublažavanje posledica pandemije bolesti Kovid-19 izazvane virusom SARS-KoV-2.

Pošto je Narodna skupština obavila razmatranje jedine tačke dnevnog reda ove sednice i odlučivanje o njoj, saglasno članu 102. Poslovnika Narodne skupštine, zaključujem sednicu Petnaestog vanrednog zasedanja Narodne skupštine Republike Srbije u Dvanaestom sazivu.

(Sednica je završena u 16.05 časova.)